text:
མཁས་དབང་བཙན་ལྷ་ངག་དབང་ཚུལ་ཁྲིམས་སོགས་ནས་བསྒྲིགས་པའི་《ཤར་རྒྱལ་མོ་ཚ་བ་རོང་གི་ལོ་རྒྱུས་དང་རིག་གནས་དཔེ་ཚོགས་》སི་ཁྲོན་མི་རིགས་དཔེ་སྐྲུན་ཁང་ནས་པར་དུ་བསྐྲུན་པ།
རྒྱལ་མོ་རོང་གི་ལོ་རྒྱུས་རིག་གནས་སོགས། །
ཇི་ལྟར་བྱུང་བའི་ལེགས་བཤད་གཏམ་བུ་ར། །
སྐལ་བཟང་རྣ་བར་འཇེབས་ལས་ཡིད་ཆེས་ཀྱི། །
ངེས་ཤེས་འདྲེན་པའི་ཕོ་ཉར་འགྱུར་ལ་རེ། །
ཚུལ་འདི་ལོ་རྒྱུས་ཆེད་གཉེར་མཁས་རྣམས་ལས། །
བླུན་རྨོངས་ཐ་ཤལ་བདག་འདྲའི་ཁུར་མིན་ཀྱང་། །
གནའ་བོའི་ལོ་རྒྱུས་དབྱིངས་སུ་ཡལ་དོགས་ནས། །
ཤེས་ཚོར་གསོང་པོར་སྨྲ་ལ་འགལ་བ་ཅི། །
དེ་ཡང་《རྒྱལ་རོང་ལོ་རྒྱུས་དང་རིག་གནས》དཔེ་ཚོགས་པར་དུ་སྐྲུན་ཡོད་པའི་སྐབས་འདིར།རྒྱལ་མོ་རོང་གི་སྔོན་རབས་ཀྱི་བྱུང་བ་དང་རིག་གནས་དར་ཚུལ་སྐོར་གྱི་གནད་དོན་རེ་གཉིས་གསལ་བཤད་ཀྱི་ཚུལ་དུ་བརྗོད་པར་བྱ་བ་ལ།བོད་ཀྱི་རོང་ཆེན་བཞིའི་ཡ་གྱལ་ཤར་རྒྱལ་མོ་ཚ་བ་རོང་གི་ཡུལ་གྲུ་འདིའི་མིང་དང་རྒྱ་ཁྱོན་དང་ཡུལ་སྡེ་གྲུབ་ཚུལ་དང་ལོ་རྒྱུས་དང་རིག་གནས་དར་ཚུལ་སོགས་ཀྱི་སྐོར་ནི།《མུན་སེལ་སྒྲོན་མེ》ཞེས་བྱ་བ་ལས། ཤར་རྒྱལ་མོ་ཚ་བ་རོང་ཞེས་ཡོངས་སུ་གྲགས་པ་དེ་ཉིད་ཀྱི་མིང་ཐོགས་དོན་ནི།བོད་ཀྱི་ཤར་ཕྱོགས་ཡིན་པས་ཤར། ལྷ་ཆེན་རྒྱལ་མོ་དམུ་རྡོའི་རི་རྒྱུད་དུ་ཡོད་པས་རྒྱལ་མོ། བོད་ཡུལ་གྱི་ཚ་བ་ཅུང་ཆེ་བའི་ས་ཡིན་པས་ཚ་བ།གྲོ་ནས་སྲན་གསུམ་ཐོན་པའི་རོང་ཁུལ་ཡིན་པས་རོང་ཞེས་གྲགས་པ་ཡིན། ཞེས་གསུངས་སོ། །རྒྱལ་མོ་རོང་གི་ཡུལ་འདིར་འགྲོ་བ་མིའི་རིགས་བྱུང་ཚུལ་ནི། བོན་བླ་འཆི་མེད་ཚེ་དབང་རིག་འཛིན་གྱི་གསུང་ལས། དེ་ཡང་ཤར་ཕྱོགས་རྒྱལ་མོ་རོང་ཆེན་གྱི། །སྦས་པའི་རོང་བཞི་ཤོད་ཆེན་བཅོ་བརྒྱད་ལས། །འགྲོ་དོན་དུས་ཀྱི་ས་རྟགས་རིམ་པ་གསུམ། །སྦས་པའི་ཡུལ་དེར་ཤིང་ཁང་ཉལ་ཉིལ་ཆགས། །རི་ཀླུང་ཀུན་ལ་མི་ཡིས་གང་བའི་ཚེ། །ཟས་སུ་རི་དྭགས་ཤ་ཁྲག་སྲོག་ལ་འཚོ། །ཞེས་གསུངས་པ་ལྟར། དང་ཐོག་མིའི་འགྲོ་བ་བྱུང་ནས་ནགས་ཁྲོད་ཀྱི་ཤིང་ཁང་ཉལ་ཉིལ་དང་རི་ལུང་གི་བྲག་སྐྱིབས་སོགས་སུ་བསྡད། ཟས་ནི་རི་སྐྱེ་ལྡུམ་བུ་དང་རི་དྭགས་སོགས་བརྔོན་ནས་འཚོ་བ་སྐྱེལ་ཏེ་མི་ལོ་འབུམ་ཕྲག་མང་པོར་དེ་ལྟར་གནས། གདོད་མའི་མི་དེ་དག་ཞང་བོད་ཀྱི་རིགས་རུས་ཀྱི་ཕྱི་མོ་རྩ་བའི་རུས་ཆེན་བཞི་དང་། མིའུ་གདུང་དྲུག་ཏུ་གྲགས་པའི་ནང་ཚན་ཅི་རིགས་སུ་གཏོགས་པ་ནི། 《མདོ་སྨད་ཆོས་འབྱུང་དེབ་ཐེར་རྒྱ་མཚོ》ལས། ཚ་ཆུའི་རྒྱུད་དུ་བསྟན་པའི་ལྕགས་རི་ཚ་བ་ཁག་གསུམ་དུ་བསྔགས་པའི་རྒྱལ་ས་ཡོད། རྒྱལ་རོང་རྒྱལ་ཁག་ཐམས་ཅད་ཀྱི་རུས་སྦྲ་ཡིན་པར་བཤད། རིགས་དེར་ཚ་ཁོ་རང་སྐད་ལ་ང་ཤིས་ཙ་ (ངའི་སྦྲ་ཞེས་པ་སྟེ་རོང་མིའི་ཟུར་ཆག་གི་སྐད) ཟེར། དེཡང་བོད་ཀྱི་རིགས་ལ་བསེ་རྨུ་ལྡོང་སྟོང་བཞི། རིགས་བཟང་རྣམས་ལ་སྔར་ཞང་བོ། ཕྱིས་ལྷ་རིགས་སྒོ། བསེ་རིགས་བཟང་རྣམས་ལ་བསེ་ཁྱུང་སྦྲ། འགག་དོག་མོ་གསུམ་དེ་སྦྲ་ལ་ཐོབ། །སྦྲ་དཔའ་རྩལ་ཆེ་བ་དེ་ཡི་དོན། །ཞེས་པ་ལྟར། མདོ་ཁམས་རོང་ཆེན་བཞིའི་ནང་ཚན་རྒྱལ་རོང་འགག་དོག་ས་གསུམ་སྦྲས་ཐོབ། ཅེས་གསུངས་སོ། །
དེ་ནས་ཤར་རྒྱལ་མོ་རོང་གི་ལོ་རྒྱུས་དང་རིག་གནས་འཕེལ་ཚུལ་སོགས་ཀྱི་སྐོར་ནི། རྒྱལ་རོང་གི་ཡུལ་གྲུ་འདིར་གནའ་དུས་སུ་ཞང་ཞུང་ཏ་རོག་གི་ཡུལ་དང་བོད་དབུས་གཙང་སོགས་ཀྱི་མི་ཚོགས་ཐེངས་མང་འདིར་ཡོངས་བ་ནི།དཔེར་ན། ཞང་ཞུང་སྲིད་པའི་རྒྱལ་པོ་ཁྲི་ཝེར་གྱི་སྐབས་སུ་ཞང་ཞུང་བྱ་རུ་ཅན་བཅོ་བརྒྱད་ཡོད་པའི་ནང་ནས།ཏ་རོག་ཡུལ་གྱི་ལིག་ཝེར་གྱེར་གྱི་རྒྱལ་པོ་དང་།བདུལ་འདུལ་དཔལ་གྱི་རྒྱལ་པོ་གཉིས་ཀྱི་མི་ཚོགས་ཤར་རྒྱལ་མོ་རོང་དུ་བསྐྱོད་པ་་ནི། 《བོད་རྒྱལ་མོ་རོང་གི་ལོ་རྒྱུས་རབ་གསལ་མེ་ལོང》ལས།ཞང་ཞུང་སྲིད་པའི་རྒྱལ་པོ་ཁྲི་ཝེར་གསེར་གྱི་བྱ་རུ་ཅན་གྱིས་ཞང་ཞུང་ཏ་རོག་ཡུལ་ནས་བདུད་འདུལ་དཔལ་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་དང་ལིག་ཝེར་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་གཉིས་ཀྱི་ཐུགས་རྒྱུད་བསྐུལ་བས་འཆད་པར།སྐྱབས་མེད་དཀོས་ཐག་པ་ཤར་རྒྱལ་མོ་རོང་གི་འགྲོ་བའི་མགོན་དུ་འབྱོན་དགོས་པར་བཀའ་སྩལ་ལོ།།ཞེས་གསུངས་པ་ལྟར་ལིག་ཝེར་གྱི་གདུང་རྒྱུད་འོད་ལྡན་མི་དཀར་ཏེ་རྗེས་སུ་ནམ་མཁའ་རྒྱལ་པོར་འབོད་པ་དེ་ཉིད་ཀྱིས་སྣེ་ཁྲིད་བྱས་ནས་ཤར་རྒྱལ་མོ་རོང་དུ་བསྐྱོད་དེ། དེ་དག་གིས་ཆུ་ཆེན་ཀ་ལིང་ཀའི་ས་ཆར་མི་འགྱུར་བརྟན་བཅུ་འཛོམས་པའི་གཡུ་རྩེ་ཕོ་བྲང་དམར་པོ་བཞེངས་ཏེ་རྒྱལ་རོང་སྤྱི་ལ་དབང་བསྒྱུར་བས། བཙན་ལྷ་རབ་བརྟན་རྒྱལ་པོ་འམ་ཤར་མི་ནུབ་རྒྱལ་པོ་ཞེས་གྲགསསོ། །ལིག་ཝེར་ནས་ཡོང་བའི་མི་རྣམས་ཕོ་བྲང་གི་ཉེ་འདབས་སུ་བཞགས་པས་ས་ཆ་དེའི་མིང་ལིག་ཝེར་ཞེས་ཐོགས་ཏེ། ད་ལྟ་ཡང་ལིག་ཝེར་ཤང་ཞེས་ཟེར། ཏ་རོག་ནས་ཡོང་བའི་བདུད་འདུལ་བྱ་རུ་ཅན་གྱི་མི་རྣམས་མངའ་ཞབས་ག་ས་གར་བཞག་ནས་ཡུལ་ཚོ་སོ་སོའི་དཔོན་བྱེད་མཁན་མང་བས་ཏ་རོག་ཞེས་པ་དཔོན་གྱི་མིང་དུ་ཆགས་ཏེ། ད་ལྟ་ཡང་དཔོན་པོ་རྣམས་ལ་ཏ་རོག་དང། རང་གི་ཐད་ཀའི་དཔོན་ལ་ང་རོ་ཞེས་འབོད་སྲོལ་ཆགས་སོ། །ཞང་ཞུང་གི་མི་ཚོགས་འདི་དག་ཡོང་བའི་དུས་སྐབས་ནི་སྤྱི་ལོའི་སྔོན་གྱི་མི་ལོ་གཉིས་སྟོང་ཡས་མས་སུ་ངེས་ཏེ། ཞང་རྒྱལ་ཁྲི་ཝེར་ནི་ད་ཕན་མི་ལོ་༣༨༦༡འདས་པའི་དུས་སུ་བྱོན་པའི་སྟོན་པ་གཤེན་རབ་མི་བོ་ཆེའི་སྦྱིན་བདག་ཡིན་པའི་ཕྱིར། དེ་ཡང་《ཞང་བོད་གནའ་རབས་ཀྱི་ལོ་རྒྱུས་ནོར་བུའི་མེ་ལོང》ལས། ལོ་གྲངས་སུམ་སྟོང་བརྒྱད་བརྒྱ་ལྷག་ཙམ་འདས་པའི་སྔོན་རོལ་དུ་བྱུང་བའི་གཤེན་རབ་མི་བོ་ཆེའི་སྦྱིན་བདག་ཞང་ཞུང་སྲིད་པའི་རྒྱལ་པོ་ཁྲི་ཝེར། ཞེས་གསུངས་སོ། །
དེ་ནས་སྤྱི་ལོའི་སྔོན་གྱི་ལོ་གཉིས་བརྒྱ་ཡས་མས་སུ་སྤུ་རྒྱལ་གཉའ་ཁྲི་བཙན་པོའི་སྐབས་སུ་ཞང་ཞུང་ཁྱུང་གི་གདུང་རྒྱུད་ཐ་ལྟག་ཁྱུང་འཕགས་ཁྲ་མོ་དང་ལྷ་སྲས་གཡུང་དྲུང་ཡབ་སྲས་ཤར་རྒྱལ་མོ་རོང་དུ་བྱོན་ཏེ་ལྷ་མོ་མདངས་ལྡན་མ་ཁབ་ཏུ་བཞེས་ཏེ་སྲས་ཆེ་བ་ཀུན་སློང་བུ་ཙ་ཡུལ་སྐད་དུ་འཁུ་འཇོ་བུ་ཙ་ཡང་ཟེར། དེ་འོག་ཁྲོ་ཙ། དེའོག་དབང་ཙ། དེ་འོག་དགེ་ཤིས་ཙ་བཅས་གཡུང་དྲུང་བུ་བཞིར་གྲགས་པ་བྱུང་བ་ནི། 《བོན་གྱི་བསྟན་འབྱུང》ལས། ཐ་ལྟག་ཁྱུང་འཕགས་ཁྲ་མོ་ནི། །ཚེ་ཡི་རིག་འཛིན་ཆེན་པོར་གྱུར། །བོད་རྒྱལ་མང་པོའི་བླ་མཆོད་བྱས། །ཁྱད་པར་གཡུ་འབྲུག་སྔོན་མོ་ཞོན། །མདོ་སྨད་རྒྱལ་མོ་རོང་དུ་བྱོན། །ལྷ་མོ་མདངས་ལྡན་ཁབས་སུ་བཞེས། །དབུ་འབོར་གཡུང་དྲུང་བུ་བཞི་སོགས། །གྲོལ་ཏེ་བོན་སྲིད་རྒྱལ་སྲིད་སྤེལ། །ཞེས་གསུངས་སོ། །ཞིབ་ཕྲ་《དམ་པ་ཁྱུང་གི་གདུང་རྒྱུད་ཤེལ་དཀར་མེ་ལོང་》ལས་གསལ་བས་དེར་གཟིགས།
དེ་ལྟར་རྒྱལ་མོ་རོང་དུ་ཞང་ཞུང་གི་མི་རྒྱུད་འབོར་ཆེན་ཐེངས་དུ་མ་ཐོན་པ་དང་། དེ་རྣམས་ཀྱིས་རང་ཉིད་ལ་ཀུ་རུའི་མི་ཟེར། ཀུ་རུ་ཞེས་པ་ནི་ཞང་ཞུང་སྐད་དུ་གནས་སྤོར་བའི་དོན་དེ། བོན་གྱི་《ཁམས་ཆེན་སྟོང་ཕྲག་བརྒྱ་པའི་དཀར་ཆག》ལས། ཀུ་རུ་ཞེས་པ་འབྱོ་བའམ་གནས་སྤོར་པའོ། །ཞེས་སོ། །ཕྱིས་སུ་རྒྱལ་རོང་བོད་མི་རྣམས་ཀྱིས་ཀྱང་རང་ཉིད་ལ་ཀུ་རུ་ཞེས་ཟེར་ཏེ། དཔེར་ན་། རྒྱ་མི་དང་བོད་མི་ཞེས་པར་ཁེ་པ་དང་ཀུ་རུ་ཟེར་བ་ལྟ་བུའོ། །རྒྱ་མི་ལ་ཁེ་པ་ཟེར་བ་ནི་དང་ཐོག་འཕྲད་པའི་རྒྱ་མི་ཕལ་ཆེར་ཚོང་པ་ཁེ་ཟ་མཁན་ཡིན་པས་ན་མིང་དེ་ལྟར་བཏགས་པར་མངོན།
དེ་ནས་སྤྱི་ལོ་དུས་རབས་བདུན་པར་སྤུ་རྒྱལ་སྲོང་བཙན་སྒམ་པོའི་སྐབས་སུ་དབུས་གཙང་གི་དམག་དཔུང་འབོར་ཆེན་ཐེངས་དུ་མ་འདི་ཕྱོགས་སུ་དྲངས་པ་ནི། 《ཐང་ཡིག་རྙིང་མ》ལས། དེ་ནས་བྷོད་དམག་ཁྲི་ཚོ་ཉི་ཤུ་ལྷག་སུང་ཀྲེའུ་ཡི་ནུབ་ཕྱོགས་སུ་སྒར་བཏབ། བྷོད་ནས་ཕོ་ཉ་བ་མངགས་ཏེ་་གསེར་དང་རྒྱུ་ནོར་ཁྱེར་ནས་ཀོང་ཇོ་སློང་བ་ཡིན་ཟེར་ཞིང་། ཞེས་དང་། 《བོད་ཀྱི་ལོ་རྒྱུས་ཀུན་དགའ་མེ་ལོང》ལས། བོད་ཀྱི་བཙན་པོ་སྲོང་བཙན་སྒམ་པོའི་མངའ་ཐང་རབ་ཏུ་རྒྱས་ནས་བོད་དམག་འབུམ་ཕྲག་དུ་མ་འདི་ཕྱོགས་སུ་དྲངས་ཞིང་མཐའ་མཚམས་སྲུང་བའི་བོད་དམག་འབུམ་ཕྲག་དུ་མ་གཏན་སྡོད་བྱེད་པའི་ས་གནས་བཙུགས། དེའི་དུས་སུ་མཐའ་མཚམས་སྲུང་བའི་དམག་མི་གཏན་སྡོད་བྱེད་པའི་བོད་མི་ཁག་གཅིག་ནི་རྒྱལ་མོ་ཚ་བ་རོང་གི་ས་གནས་ཀྱི་ཚ་ཁོ་ཞེས་གྲགས་པའི་བོད་མི་འདི་དག་ཡིན་ཏེ་ཕྱིས་སུ་རྒྱལ་ཕྲན་བཅོ་བརྒྱད་དུ་གྱེས་པ་ནི་བཀན་ཤན་ཡན་གྱི་ལུང་དགུ་འམ་མདོ་གླིང་རྒྱལ་པོ་ནས་ཁམས་ཀྱི་ལྕགས་ལ་རྒྱལ་པོའི་བར་གྱི་རྒྱལ་ཕྲན་རྣམས་ཡིན། ཞེས་གསུངས་སོ། །
དེ་ནས་དུས་རབས་བརྒྱད་པའི་དུས་དཀྱིལ་ཙམ་དུ་བཙན་པོ་ཁྲི་སྲོང་ལྡེའུ་བཙན་གྱི་སྐབས་སུ་ཞང་ཞུང་གི་རྒྱལ་རབས་ཉམས་དམས་སུ་གྱུར་པ་དང་བོད་ཀྱི་བཙན་པོ་རྒྱལ་རབས་ཀྱི་སྟོབས་ཤུགས་ཆེས་ཆེར་སོང་བས་ཞང་རྒྱལ་སྐབས་ཀྱི་བཙན་ལྷ་རབ་བརྟན་རྒྱལ་པོའི་མངའ་དབང་ཇེ་ཆུང་དུ་གྱུར། བཙན་པོས་བོད་ཀྱི་བློན་པོ་ཁོ་འཕན་ཚེ་དབང་མགོན་པོ་དང་། རབ་བརྟན་རྒྱལ་པོའི་གདུང་རྒྱུད་རྫོང་འགག་སྲིབ་ངོར་ཟུར་བཞུགས་བྱས་མཁན་མདོ་མགོན་རྒྱལ་ནག་པོ་གཉིས་རྒྱལ་རོང་ས་ཁུལ་གྱི་སྤྱི་ཁྱབ་དཔོན་དུ་བསྐོ་བཞག་བྱས་ཏེ། དེ་གཉིས་ཀྱི་བསྡུས་མིང་ལ་འཕན་བཞེར་དང་མདོ་བཞེར་ཞེས་བརྗོད། བཞེར་ཞེས་པ་ནི་གནའ་དུས་སུ་སྤྱི་ཁྱབ་དཔོན་གྱི་གོ་གནས་ཀྱི་མིང་ཡིན་པ་ཏུན་ཧོང་གཏེར་ཡིག་སོགས་སུ་གསལ། བཙན་པོའི་ཆབ་ཤོག་གི་ཁ་བྱང་ལ་རྒྱལ་མོ་ཚ་བ་རོང་གི་ཁོ་འཕན་ལ་ཞེས་པ་དང་། ཚིག་བསྡུས་དེ་ཁོ་འཕན་ལ་ཞེས་པ་བྱུང་བས་ཡུལ་གྱི་མིང་ཡང་ཚ་ཁོ་རུ་ཐོགས་པ་ནི།《མདོ་སྨད་ཆོས་འབྱུང་དེབ་ཐེར་རྒྱ་མཚོ》ལས། མདོ་ཁམས་རོང་ཆེན་བཞིའི་ནང་ཚན་རྒྱལ་རོང་འགག་དོག་ས་གསུམ་སྦྲས་ཐོབ། ཡུལ་དེར་སྔོན་རྒྱལ་པོ་མདོ་བཞེར་ནག་པོ་བྱུང་དུས་བེེ་རོ་ཙ་ན་ཕེབས། དེའི་སློབ་མ་གཡུ་སྒྲ་སྙིང་པོ་ཡང་ཚ་ཁོ། ཚིག་བསྡུས་པའི་དབང་གིས་མདོ་བཞེར་ནག་པོའི་རིགས་ལ་རྒྱལ་ནག་གདུང་རྒྱུད། ཞང་ཞུང་སྦྲ་རྒྱལ་ལ་ཞང་རྒྱལ་རྒྱུད་དང་། ཚ་རོང་རྒྱལ་པོ་ཁོ་འཕན་དུ་གྲགས་པ་བྱུང་བས་དེ་ལ་ཚ་ཁོ་ཟེར་བ་བྱུང་། ཞེས་དང་། 《རིན་ཆེན་གཏེར་མཛོད》ལས། རྒྱལ་མོ་ཚ་བ་རོང་གི་འཕན་བཞེར་དབང་ཆེན་རྒྱལ་པོ་ཚེ་དབང་མགོན་པོ་ལ་བཙུན་མོ་བདུན་དང་། ཕྱི་བློན་དང་ནང་བློན་བཅུ་ཡོད་ཀྱང་སྲས་མེད། མདོ་བཞེར་ལ་སྲས་གཉིས་བྱུང་བའི་ཆེ་བ་ལྕགས་མགོན་ཁྲི་དཔོན་ལ་འཕན་བཞེར་གྱིས་རྒྱལ་སྲིད་གཏད། ཅེས་གསུངས་སོ། །དེ་ལྟར་ཚ་ཁོ་རྒྱལ་པོའི་གདུང་རབས་མང་པོ་སོང་རྗེས། སྤྱི་ལོའི་དུས་རབས་བཅུ་གཉིས་ཡས་མས་ནས་གདུང་རྒྱུད་ཆད་དེ། དེ་ནས་བཟུང་རྒྱལ་རོང་ཡུལ་དུ་སྤྱི་ལ་དབང་བའི་རྒྱལ་པོ་མེད་པར་གྱུར་ཏེ།སིལ་བུར་འཐོར་བའི་འགོ་འཛུགས་སོ། །
དེ་ནས་རྒྱལ་རོང་ཚ་ཁོའི་བློན་འབངས་ཚོས་ཚ་ཁོ་རྒྱལ་པོར་སྤུ་རྒྱལ་བཙན་པོའི་གདུང་རྒྱུད་ཅིག་གདན་དྲངས་རྒྱུར་ཁ་འཆམ་སྟེ་རྡོ་ཁོག་གི་རྡོའི་ཤུག་ཆེན་གྱི་རྡོའི་སྟག་མོ་ངུར་རྫོང་ནས་གཉའ་ཁྲི་བཙན་པོའི་གདུང་རྒྱུད་མདའ་དར་དཀོན་མཆོག་སྐྱབས་ཞེས་པ་དེ་ཉིད་གདན་དྲངས་པའི་ཚུལ་ནི།《ཇོ་ནང་ཆོས་འབྱུང་ཟླ་བའི་སྒྲོན་མེ》ལས། བོད་རྒྱལ་ཐོག་མ་གཉའ་ཁྲི་བཙན་པོ་ནས་རྒྱལ་རབས་སུམ་ཅུ་སོ་དྲུག་པ་འདུས་སྲོང་མང་པོ་རྗེ་རླུང་རྣམ་འཕྲུལ་གྱི་རྒྱལ་པོའམ་ལྕེ་ཞེས་གྲགས་པ་དེའི་རིགས་ལས་ཆད་པ་ནི་མདོ་ཁམས་སྨད་ཀྱི་ཆར་གཏོགས་རྡོའི་ཤུགས་ཆེན་གྱི་ཕ་བོང་རྡོའི་སྟག་མོ་ངུར་རྫོང་དུ་རྒྱལ་ཁབ་བྱ་མཁན་ལྷུ་བཞེར་མགོན་རྒྱལ་ནག་པོ་ཞེས་པ་དེ་ཡིན་ཞིང་། དེའི་རྒྱུད་པ་སྟག་ཐོག་གོང་རྒྱལ་ནི་རྟ་ནག་གི་བསྲུང་ཁྲ་བརྒྱན་པ་དང་། གཟུགས་ཆས་ཀྱི་གོས་བཀྲ་བའི་སྦྲ་ནག་དགུ་སྟོང་ཡན་གྱི་བདག་པོར་གྲགས་པ་དང་། དེའི་རྒྱུད་པ་མདའ་དར་དཀོན་མཆོག་སྐྱབས་ནི་ཤར་ལུང་ཆེན་བཅོ་བརྒྱད་ཁྲི་སྐོར་བཅུ་གཉིས་ཀྱི་བདག་པོར་གྱུར།ཞེས་གསུངས་སོ། །མདའ་དར་དཀོན་མཆོག་སྐྱབས་ཞེས་པ་ཁ་སྐད་དུ་ད་ར་དཀོན་མཆོག་སྐྱབས་ཟེར། དེ་ཉིད་རོང་ཁུལ་ས་དོག་སར་བཞུགས་མ་འདོད་པས་རོང་མ་འབྲོག་གི་ས་ཆ་ཟངས་དཀར་ལྷ་རྒྱལ་གླིང་དུ་རྒྱལ་ས་བཅས་ནས་བཞུགས། དེའི་སྲས་ཚེ་མགོན་ལེགས་པས་སོ་མང་དུ་རྒྱལ་ས་སྤོར་བས་སོ་མང་རྒྱལ་པོ་ཞེས་པ་བྱུང་ཞིང་། རིམ་གྱིས་ཚ་བ་ཁག་གསུམ་མམ་བཞིར་གྲོལ་ལོ། །
དེ་ལྟར་སྟོན་པ་གཤེན་རབ་མི་བོ་ཆེའི་སྦྱིན་བདག་ཞང་རྒྱལ་ཁྲི་ཝེར་གྱི་སྐབས་སུ་ཞང་ཞུང་ཏ་རོག་ཡུལ་གྱི་བྱ་རུ་ཅན་གཉིས་ཀྱི་མི་ཚོགས་རྒྱལ་རོང་དུ་ཐོན་པ་ནས་བཟུང་རྒྱལ་མོ་རོང་དུ་གཡུང་དྲུང་བོན་གྱི་ཆོས་དར་འགོ་ཚུགས་ཤིང་། བན་དེའི་ཆོས་ཀྱང་བསྟན་པ་སྔ་དར་གྱི་བོད་རྒྱལ་ཁྲི་སྲོང་ལྡེའུ་བཙན་གྱི་དུས་སུ་ལོ་ཆེན་བེེ་རོ་ཙ་ན་རྒྱལ་རོང་དུ་ཕེབས་པ་ནས་བཟུང་དར་འགོ་ཚུགས། ཁྱད་པར་དུ་བེེ་རོ་ཙ་ནས་གསང་སྔགས་རྙིང་མའི་ཆོས་ཀྱི་སྙིང་པོ་མན་ངག་རྫོགས་པ་ཆེན་པོ་ཐོག་མར་རྒྱལ་མོ་རོང་དུ་དར་བར་མཛད་པས་རྫོགས་པ་ཆེན་པོ་དར་བའི་ཡུལ་དང་པོ་མདོ་ཁམས་རྒྱལ་མོ་རོང་ནས་ཡིན་པར་གྲགས་སོ། །གཞན་ཡང་《མདོ་སྨད་ཆོས་འབྱུང་དེབ་ཐེར་རྒྱ་མཚོ》ལས། རྒྱལ་རོང་ཕྱོགས་འདི་རྒྱ་ཆེ་ཞིང་མི་རྣམས་བློ་རྣོ་བས་དགེ་བཤེས་ཐོན་པ་མང་། ཞེས་གསུངས་པ་ལྟར་ཡུལ་འདིར་བོན་བན་གྱི་མཁས་གྲུབ་མང་པོ་བྱུང་སྟེ། དཔེར་ན་། རྗེ་འབངས་ཉེར་ལྔའི་ཡ་གྱལ་གཡུ་སྒྲ་སྙིང་པོ་དང་། རོང་སྟོན་སྨྲ་བའི་སེང་གེ རྗེ་མཉམ་མེད་ཤེས་རབ་རྒྱལ་མཚན། ཚ་ཁོ་མཁན་ཆེན་ངག་དབང་གྲགས་པ། རོང་ཆེན་ལྗགས་ནག་པ་དགེ་འདུན་རྒྱལ་མཚན། དབུས་ཀྱི་དགའ་ལྡན་གསེར་ཁྲིར་ཕེབས་མཁན་ཡང་བཅུ་ཕྲག་ལ་ཉེ་བ་བྱུང་། དེ་དག་གི་ནང་ནས་དགའ་ལྡན་ཁྲི་ཟུར་རྒྱལ་རོང་བ་བློ་བཟང་མཁྱེན་རབ་དབང་ཕྱུག་བོད་ཀྱི་སྲིད་སྐྱོང་ལ་ཕེབས་ཏེ། བོད་ཀྱི་རྒྱལ་པོ་མཁྱེན་རབ་དབང་ཕྱུག་ཅེས་གྲགས་ཆེ་བ་དེ་སོགས་བྱུང་ངོ་། །
དེ་ལྟར་སྨུག་པོ་བོད་པའི་རུས་རྒྱུད་བསྙོན་དུ་མེད་པ་ཤར་རྒྱལ་མོ་རོང་གི་མི་རྣམས་ནི་ལས་ལ་བརྩོན་ཞིང་ཁྲེལ་གཞུང་ལྡན་པ་དང་། བློ་རིག་རྣོ་ལ་དཔའ་ངར་ཆེ་བས་རྒྱལ་ཡོངས་སུ་སྙན་པའི་གྲགས་པ་འབར། ཁོ་ཚོས་ལོ་རྒྱུས་འཕེལ་རིམ་ནང་དུ་མདོ་དབུས་ཁམས་གསུམ་དུ་གནས་པའི་རང་རིགས་མི་དམངས་རྣམས་དང་ཆབས་ཅིག་འོད་སྟོང་འབར་བའི་བོད་ཀྱི་ཤེས་རིག་གསར་སྐྲུན་དང་འཕེལ་རྒྱས་ཀྱི་བརྒྱུད་རིམ་ཁྲོད་དུ་བྱས་རྗེས་གསུབ་ཏུ་མེད་པ་བཞག་ཡོད་པར་མ་ཟད། ཐུན་མོང་མ་ཡིན་པའི་ས་ཁུལ་རང་བཞིན་གྱི་རིག་གནས་ཀྱང་བསྐྲུན་ཡོད་ལ། ཁྱད་པར་དུ་རྒྱལ་རོང་བོད་མི་ཚོས་ལོ་རྒྱུས་ཐོག་ཏུ་རང་རྒྱལ་གྱི་སྤུན་ཟླའི་མི་རིགས་གཞན་དག་དང་དཔུང་གདང་མཉམ་སྦྲེལ་གྱི་སྒོ་ནས་བཀས་བཀོད་རྒྱུད་འཛིན་གོང་མའི་ལམ་ལུགས་ལ་ངོ་རྒོལ་དང་། མེས་རྒྱལ་མཐའ་མཚམས་སྲུང་སྐྱོབ་བྱེད་པའི་ཆེད་དུ། ཤར་ཕྱོགས་ཐའི་ཝན་རྒྱ་མཚོ་ཆེན་པོའི་བས་མཐའ་ནས་ནུབ་ཕྱོགས་བལ་པོའི་ས་མཚམས་སུ་མ་རུང་ཕྱི་དགྲའི་བཙན་འཛུལ་འགོག་རྒོལ་དུ་བསྐྱོད་དེ་དཔའ་ངར་ཆེར་བསྐྱེད་དང་རང་སྲོག་ཕར་བསྡོས་ཀྱིས་དགྲ་བོར་རྡུང་རྡེག་བཏང་སྟེ། ཁེངས་དྲེགས་རང་རློམ་ཅན་གྱི་སྡང་དགྲའི་སྙིང་རྩ་འདར་བར་བྱས་ཤིང་། དཔའ་མཛངས་རྟུལ་ཕོད་ཀྱི་སྙན་པ་འཛིན་མའི་ཁྱོན་ཀུན་ལྡིར། མེས་རྒྱལ་འཛུགས་སྐྲུན་གྱི་བྱ་གཞག་རླབས་པོ་ཆེའི་ཁྲོད་དུའང་ཁོ་ཚོས་བློ་རྩལ་དང་ནུས་ཤུགས་ཡོད་རྒུ་ལེགས་སྐྱེས་སུ་ཕུལ་ཏེ་གྲུབ་འབྲས་གཟེངས་སུ་ཐོན་པ་བླངས།
རྒྱལ་རོང་ཞིབ་འཇུག་གི་སྐོར་ལ་རྒྱལ་ཁབ་ཕྱི་ནང་གི་ཤེས་ཡོན་ཅན་གྱི་སྨྱུག་རྩེ་ལས་ཐོན་པའི་དཔྱད་རྩོམ་དུ་མ་མཆིས་ན་ཡང་། དེ་དག་ལས་རྩོམ་མི་ཉུང་བ་ཞིག་ལ་ཁྱོན་ཡོངས་དང་གཏིང་ཟབ་ཀྱི་རང་བཞིན་མི་འདང་བའི་ཞན་ཆ་ཡོད་ཅིང་། ལ་ལ་ནི་བོད་ཀྱི་ལོ་རྒྱུས་དང་བོད་ཀྱི་སྐད་ཡིག་མི་ཤེས་ཤིང་། རྒྱལ་རོང་ཡུལ་སྐད་ཀྱང་མི་ཤེས་མཁན་འགའ་ཞིག་གིས་ཁུངས་མེད་ཀྱི་འཆལ་གཏམ་སྨྲ་བ། དཔེར་ན། ཞང་ཞུང་འོལ་མོ་ལུང་རིང་གི་ཡུལ་ནི་ལྷ་སའི་ནུབ་ཕྱོགས་སུ་ཡོད་པ་མ་ཡིན་པར་ལྷ་སའི་ཤར་ཕྱོགས་སུ་ཡོད་དེ། རྒྱལ་རོང་ཆུ་ཆེན་ས་ཆ་དེ་ཞང་ཞུང་འོལ་མོ་ལུང་རིང་རེད་ཟེར་བ་དང་། རྒྱལ་མོ་རོང་པའི་མི་ནི་བོད་རིགས་མ་རེད་ཟེར་བ་དང་། རྒྱལ་རོང་སྐད་བོད་སྐད་མ་རེད་ཟེར་བ་དང་། རྒྱལ་རོང་བ་ལ་སྐད་ཡོད་པ་མ་གཏོགས་ཡི་གེ་མེད་ཟེར་བ་ལྟ་བུ་དུ་མ་སྣང་ངོ་། །དེ་འདྲ་བའི་ལོག་སྨྲ་བྱེད་པའི་མཁས་རློམ་ཅན་དག་ལ་རྒྱུ་མཚན་ཡང་དག་འགའ་ཞིག་མ་མཐོང་གསལ་བྱེད་དང་། གསལ་བ་གོམས་བྱེད་ཀྱི་རྒྱུ་རུ་དམིགས་ནས་ང་ཚོས་རྒྱལ་རོང་ལོ་རྒྱུས་རིག་གནས་དཔེ་ཚོགས་ཞེས་པའི་པོད་ཕྲེང་ཞིག་སྡུད་སྒྲིག་བྱ་རྒྱུའི་གྲོས་སྡུར་བྱས་པར་རྔ་ཁུལ་སྲིད་གྲོས་ཀྱི་ཀྲུའུ་ཞི་སེང་གེ་འབུམ་མམ་དབྱང་ཧའེ་ཆིན་དང་།རྔ་ཁུལ་གསར་འགྱུར་ཁང་གི་སྤྱི་ཁྱབ་རྩོམ་སྒྲིག་པ་ཚེ་དབང་།ཁུལ་དམངས་ཆེན་མི་རིགས་དང་ཆོས་ལུགས་ཨུ་ཡོན་ལྷན་ཁང་གི་ཀྲུའུ་རིན་ལིའུ་ཅན།དཀར་མཛེས་ཁུལ་གཡུང་དྲུང་དར་རྒྱས་གླིང་གི་བླ་ཁྲི་ནམ་མཁའ་ཚུལ་ཁྲིམས་སོགས་འགོ་ཁྲིད་དང་མཁས་དབང་མང་པོས་སྟོབས་ཤུགས་ཡོད་རྒུ་རྩལ་སྤྲུགས་སྒོས་འབད་འབུང་ཅི་རིགས་གནང་བ་ཐུགས་རྗེ་ཆེ་ཞིང་། མ་གཞི་རྒྱལ་རོང་གི་གནའ་བོའི་མེས་པོ་གོང་མ་རྣམས་ཀྱི་བློ་གྲོས་ཀྱི་རྩལ་ལས་བསྐྲུན་པའི་རྒྱལ་རོང་ས་གནས་ཀྱི་ལོ་རྒྱུས་ཡིག་ཚང་རི་བོའི་གཏོས་དང་མཉམ་པ་ཞིག་ཡོད་ནའང། བར་དུ་བོད་ཡོངས་སིལ་བུར་འཐོར་ཏེ། སྡེ་དཔོན་བར་གྱི་འཐབ་འཁྲུག་དང་། གྲུབ་མཐའི་ཕྱོགས་རིས་ཀྱི་སྒེར་གཅོད། ཁྱད་པར་དུ་ཡ་ང་བའི་རིག་གསར་གོད་ཆག་བཅས་ཀྱི་དབང་གིས་གནའ་བོའི་ཤེས་རིག་གི་ངོ་བོ་མཚོན་པའི་རིག་གཞུང་དང་། གནའ་མིའི་སྒྱུ་རྩལ་མཚོན་པའི་ནོར་རྫས་ཕལ་ཆེ་བ་མིང་ཙམ་ལས་མཐོང་བའི་སྐལ་བ་མེད་པར་གྱུར། དེ་ལྟ་བུའི་གནས་ཚུལ་འོག་རྔ་ཁུལ་བོད་ཀྱི་ལོ་རྒྱུས་དང་རིག་གནས་གནའ་དཔེ་ཞིབ་འཇུག་མཐུན་ཚོགས་ཀྱིས་རྒྱལ་རོང་ལོ་རྒྱུས་རིག་གནས་དཔེ་ཚོགས་བསྡུ་སྒྲིག་ཚན་ཆུང་རྩ་འཛུགས་བྱས་ནས་ལོ་ངོ་བཞིའི་རིང་ལ།རང་རིགས་ལ་ཤ་ཞེན་ཆེ་ལ་རྣམ་དཔྱོད་བཀྲ་བའི་ཤེས་ཡོན་ཅན་རྒན་ཞོན་བཅུ་ཕྲག་དུ་མས་ལས་ཞོར་དུ་དཀའ་ངལ་ལ་མ་འཛེམ་པར། གནའ་དཔེ་དམངས་ཁྲོད་དུ་ཐར་ཐོར་ལྷག་པ་རྣམས་ཐབས་སྣ་ཚོགས་ཀྱིས་བསྡུ་རུབ་བྱེད་རྒྱུའི་ལས་འགན་དང་དུ་བླངས་ཏེ་ཕྱོགས་གཅིག་ཏུ་བསྡུས་ཏེ་བཀོད་པ་འདི་ལྟ་སྟེ། རྒྱལ་རོང་བོད་མིའི་ལོ་རྒྱུས་སྐོར་པོད་གཉིས་དང་།བོན་བན་ཆོས་ལུགས་དར་ཚུལ་སྐོར་པོད་གཅིག གནས་ཆེན་དང་དགོན་ཆེན་སྐོར་པོད་གཅིག ལོ་རྒྱུས་མི་སྣ་དང་མཁས་གྲུབ་མི་སྣ་གྲགས་ཅན་སྐོར་པོད་གསུམ། རྩིས་ཡིག་སྐོར་པོད་གཅིག སྐད་ཡིག་དང་རིག་རྩལ་སྐོར་པོད་གཅིག རྒྱལ་ཁག་བཅོ་བརྒྱད་དང་ཡིག་ཚགས་ཀྱི་སྐོར་པོད་གཅིག་བཅས་པོད་ཕྲེང་བཅུ་ཕྲག་གཅིག་ཏུ་བསྡུས་བསྒྲིགས་བྱས་ཡོད། ང་ཚོས་སྡུད་སྒྲིག་བྱས་པའི་དཔེ་ཚོགས་ཞུ་དག་བྱེད་སྐབས། གཟབ་གནན་གྱིས་སྒོ་ནས་ཚིག་དང་ཚིག་རྐང་ནོར་སོ་ཡོད་པ་ལ་ལ་དག་བཅོས་འོས་འཚམས་རེ་བྱས་ཡོད།དེ་མིན་ཡིག་ཆ་དེ་དག་ཕལ་ཆེར་གནའ་བོའི་ཡིག་རྙིང་དབུ་མེད་དང་འཁྱུག་ཡིག་གི་ལམ་ནས་བྲིས་པ་དང་།སྐུང་ཡིག་མང་བ་དང་། རྒྱལ་རོང་ཡུལ་སྐད་ཀྱི་ཐོག་ནས་བྲིས་པའི་ཡིག་རྙིང་ཡིན་པ་མ་ཟད། ཡིག་ཆ་དེ་དག་དུས་རབས་ཀྱི་འགྱུར་ལྡོག་དང་བདག་གཉེར་བས་སྦས་སྐུང་ལེགས་པར་བྱེད་མ་ཐུབ་པའི་དབང་གིས་ཤོག་ཆད་དང་ནོགས་སུབ་ཏུ་སོང་ནས་དབུ་ཤོག་དང་མཇུག་ཤོག་མེད་པ་སོགས་ཀྱིས་མཚོན་པའི་ཆད་ལྷག་ཡོད་པ་རྣམས་རང་སོར་བཞག་པ་ལས་ཁ་སྐོང་ཐབས་དང་བཅོས་ཐབས་བྲལ། ཡིག་རྙིང་དེ་དག་དེང་དུས་ཀྱི་བརྡ་སྤྲོད་དང་སུམ་དག་རྟགས་གསུམ་གྱི་གཞུང་དང་བསྟུན་ནས་དག་བཅོས་བྱས་ན་གནའ་བོའི་ཡིག་རྙིང་གི་རིན་ཐང་བརླག་འགྲོ་སྙམ་ནས།མ་ཕྱིའི་བཀོད་པ་ཇི་ལྟར་སྣང་བ་དེ་བཞིན་བཅོས་ལྷད་མ་ཞུགས་པར་རང་སོར་བཞག་སྟེ། ཡི་གེ་དོགས་གཞི་ཅན་རྣམས་ཀུག་རྟགས་()འདིའི་ནང་དུ་བཞག་ཡོད། གཞན་ཡང་སྒྲ་དོན་གང་གི་ཆ་ནས་ཀྱང་མི་ཡོང་བའི་ཡིག་འབྲུ་འགའ་ཡང་ཀུག་རྟགས་ནང་དུ་བཅོས་ནས་རྩིབ་ཏུ་བཞག་ཡོད་ལ། དེ་ལྟར་ཀློག་པ་པོ་རྣམས་ཀྱིས་དགོངས་འཇགས་གནང་བར་ཞུའོ། །རྒྱལ་རོང་ལོ་རྒྱུས་རིག་གནས་དཔེ་ཚོགས་ཀྱི་ལས་དོན་འདི་བྱ་བའི་གོ་རིམ་ནང་དུ།རྔ་ཁུལ་སྲིད་གྲོས་ཁང་དང་། རྔ་ཁུལ་བོད་ཀྱི་ལོ་རྒྱུས་རིག་གནས་དང་གནའ་དཔེ་ཞིབ་འཇུག་མཐུན་ཚོགས་ཀྱིས་སློབ་སྟོན་གནང་བར་ཐུགས་རྗེ་ཆེ་ཞིང་། ཁྱད་པར་དུ་ལྷོ་ནུབ་མི་རིགས་སློབ་གྲྭ་ཆེན་མོ་དང་། རྔ་ཁུལ་ཡིག་ཚགས་ཁང་དང་། སི་ཁྲོན་ཞིང་ཆེན་བོད་ཡིག་སློབ་གྲྭ་བཅས་ཀྱིས་རོགས་སྐྱོར་ཤུགས་ཆེན་གནང་བར་ཐུགས་རྗེ་ཆེ་ཞུའོ།།
སྨྲས་པ།
མེས་པོ་གོང་མའི་ཤུལ་བཞག་ཕ་ནོར་དག །
རང་ཉིད་བློ་ལ་གོམས་པར་བྱ་ཕྱིར་དང་། །
རང་དང་སྐལ་མཉམ་གཞོན་ནུ་བློ་ཅན་འགར། །
ཕན་པའང་སྲིད་སྙམ་རེ་བའི་མིག་མི་འཛུམ། །
འོན་ཀྱང་ཁོ་བོའི་སྐྱེས་སྦྱངས་དམན་པ་དང་། །
ལོ་རྒྱུས་ཤིན་ཏུ་ལྐོག་གྱུར་ཡིན་པའི་ཕྱིར། །
འདི་ལ་ནོངས་དང་འགལ་འཁྲུལ་ཅི་མཆིས་པ། །
གཟུར་གནས་དཔྱོད་ལྡན་རྣམས་ཀྱིས་སེལ་བར་མཛོད། །
- ༄༅།། ཤར་རྒྱལ་མོ་ཚ་བ་རོང་གི་ལོ་རྒྱུས་དང་རིག་གནས་དཔེ་ཚོགས་པར་དུ་བསྐྲུན་པ།
- ༄༅།། ཡུན་ནན་གྱིས་བོད་ཡིག་གི་དཔེ་རྙིང་རལ་སྐྱོན་ཤོར་བ་ཁག་གཅིག་ཉམས་གསོ་བྱས་པ།
- ༄༅།། 《རྒྱ་བོད་ཤན་སྦྱར་ཐ་སྙད་གསར་པའི་བཀས་བཅད་ཚིག་མཛོད་》སང་ལོ་པར་བསྐྲུན་བྱ་འཆར་ཡོད།
- ༄༅།། སྲོལ་རྒྱུན་རྣམ་ཐར་《འགྲོ་བ་བཟང་མོ་》ཝུ་ཧན་གྲོང་ཁྱེར་གྱི་སློབ་ཆེན་དུ་འཁྲབ་སྟོན་བྱས་པ།
- ༄༅།། བོད་ལྗོངས་སྨན་རྩིས་ཁང་གིས་ཟླ་བཅུ་པར་གནའ་དཔེ་ལེགས་སྒྲིག་གི་བྱ་བའི་མགོ་བརྩམ་རྒྱུ་རེད།
- ༄༅།། ཁམས་པའི་བརྙན་འཕྲིན་གྱིས2017ལོའི་རྒྱ་བོད་སྐད་གཉིས་ཚོགས་ཆེན་ལེགས་འགྲུབ་བྱུང་།
- ༄༅།། 《གཏེར་ལམ་གྱི་བོད་བཙན་པོའི་རིག་གནས་སྐོར་གྱི་རྒྱལ་ཡོངས་རིག་གཞུང་བགྲོ་གླེང་དཔྱད་རྩོམ་ཕྱོགས་བསྒྲིགས》འགྲེམ་སྤེལ་མཛད་སྒོ་ཟི་ལིང་དུ་བསྡུས།
- ༄༅།། བོད་ཡིག་འཕྲུལ་ཀློག་དུས་དེབ་ཀུན་འདུས་དངོས་སུ་སྤྱོད་འགོ་ཚུགས།
- ༄༅།། ཚངས་དབྱངས་རྒྱ་མཚོའི་མཛའ་གཞས་དུས་ཆེན་སྐབས་དང་པོ་ལི་ཐང་རྫོང་དུ་སྤེལ་བ།
- ༄༅།། ཐེ་བོ་དམངས་ཁྲོད་ངག་བརྒྱུད་རྩོམ་རིག་ཕྱོགས་བསྡུས།
- ༄༅། །ཡོངས་འཛིན་བོད་ཡིག་འཚོལ་བཤེར་ཚོད་གཏོང་བརྡ་ཁྱབ།
- ༄༅།། དགེ་རྒན་བསམ་གྲུབ་ཀྱིས་རྩོམ་སྒྲིག་མཛད་པའི་《བསླབ་ཚན་གསར་པའི་སློབ་ཆུང་བོད་སྐད་ཡིག་བསྐྱར་སྦྱོང་ཕྱོགས་སྒྲིག་བློ་གསར་མགུལ་རྒྱན》བཅས་དེབ་བཅུ་ལེགས་གྲུབ་བྱུང་ནས་འགྲེམ་སྤེལ་བྱེད།
- ༄༅།།དཔེ་ཆ་གསར་པ་ངོ་སྤྲོད།
- ༄༅།།དེབ་གསར་ངོ་སྤྲོད །
- ༄༅།།རྒྱལ་ཡོངས་ཀྱི་བོད་ཡིག་སྨྱན་སྦྱོར་མཐུན་སྦྱོར་ཚོགས་འདུ་གཙོས་གྲོང་ཁྱེར་དུ་འཚོགས་པ།
- ༄༅། །ལུའུ་ཞུན་རྩོམ་རིག་གླིང་གི་སྐབས་བདུན་པའི་གྲངས་ཉུང་མི་རིགས་ཀྱི་རྩོམ་རིག་གསར་རྩོམ་ཟབ་སྦྱོང་འཛིན་གྲྭ་བསྡུས་པ།
- ༄༅།། ཆུ་ཐིགས་བོད་ཡིག་གློག་རྡུལ་འཕྲུལ་དེབ་ཚང་གི་འཕྲུལ་དེབ་བརྒྱད་རིན་མེད་ཕབ་ལེན་བྱས་ཆོག
- ༄༅།།ཨ་རིར་གནས་སྡོད་བྱེད་པའི་རི་མོ་མཁས་པས་བོད་ཀྱི་བརྗོད་བའི་སྣུམ་ཚོན་རི་མོའི་བརྩམས་བའི་འགྲེམ་སྟོན་ལྷ་སར་གཉེར་བ།
- ༄༅།།བོད་ལྗོངས་རིག་གནས་འཕེལ་རྒྱས་སྐུལ་སྤེལ་ལྷན་ཚོགས་དབུ་བརྙེས་པ།
- ༄༅།།《གསོ་རིག་རྒྱུད་བཞིའི་སྨན་ཐང་རྒྱས་འགྲེལ》ཚན་རྩལ་གྲུབ་འབྲས་དང་དཔྱད་བཤེར་ཚོགས་འདུ་བསྡུས་པ།


c: text/html

text:
___བན་ཆ་ཁུ་(Van Schalk S.)ལགས་ཀྱིས་སྤྱི་ལོ་2007ལོའི་ཟླ12པའི་ཚེས2ཉིན་སྤེལ་བའི་དྲ་ངོས་ཟིན་ཐོ། བོད་འདི་ནང་བའི་ས་ཁུལ་ཞིག་ཏུ་གྱུར་བར་རྒྱ་གར་དང་། … ཞིབ་ཏུ་ཀློག →
ཁ་བ་མར་མར་འབབ་པ་དང་ཙག་རླུང་འུར་འུར་ལྡང་བའི་ཁྲོད་ནས་སྤྱི་ལོ2017ལོ་ཕར་བསྐྱལ་ཞིང་། ཕུགས་བསམ་དང་རེ་སྨོན་གྱི་ངང་ནས་སྤྱི་ལོ2018ལོའི་ཉི་གཞོན་བསུ་མག… ཞིབ་ཏུ་ཀློག →
བོད་ས་མཐོའི་རྩྭ་ཐང་ངམ་སྤང་ཐང་སྤྱིའི་ངོས་ནས་བསམ་ཙམ་བྱས་ན། སྔོན་ཆད་བོད་ཀྱི་ས་སྤྱིའི་རྒྱ་ཁྱོན་གྱི་བརྒྱ་ཆ་ ༧༠ ཙམ་ནི་རང་བྱུང་རྩྭ་ཐང་ཡིན་ཞིང་། དེ་… ཞིབ་ཏུ་ཀློག →
ཁ་སང་དེ་རིང་ཕྲན་གྱིས་རྩོམ་ཡིག་གསར་པ་ཞིག་འབྲི་བཞིན་ཡོད་པས་འབྲེལ་ཡོད་ཀྱི་ཡིག་ཆ་ཁག་ལ་ཟུར་ལྟ་བྱེད་ཀྱིན་ཡོད། ཡིག་ཆ་ཞིག་ཏུ་དུས་རབས་བཅུ་བཞི་པའི་ནང་… ཞིབ་ཏུ་ཀློག →
བོད་ཀྱི་རྩོམ་རིག་སྒྱུ་རྩལ་གྱི་བརྩམས་ཆོས་ཡིན་མིན་ནི་རྩོམ་པ་པོ་བོད་ཡིན་མིན་དང་འབྲེལ་བ་ཆེར་མེད་དེ།རྩ་བའི་རྩ་བ་བོད་མི་མང་གིས་ཀློག་ཐུབ་མིན་དེ་ཡིན… ཞིབ་ཏུ་ཀློག →
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག… ཞིབ་ཏུ་ཀློག →
དེ་སྔོན་བྲག་སྒོམ་པས་མཛད་པའི་«མདོ་སྨད་ཆོས་འབྱུང»ནང་དུ། ལྷ་མཐོང་ལོ་ཙཱ་བས་མཛད་པའི་«བལ་ཡུལ་གྱི་ལམ་ཡིག»བྱ་བ་ཞིག་ཡོད་ཚུལ་བཤད་འདུག་པས་དེའི་སྐོར་ལ་ཆ… ཞིབ་ཏུ་ཀློག →
གཅིག རྒྱ་གར་གྱི་མུ་འབྲེལ་བརྙན་འཕྲིན་ཟློས་གར«སངས་རྒྱས»ཞེས་པ་འདི་ནི། སྟོན་པ་བཅོམ་ལྡན་འདས་ཀྱི་སྐུ་ཚེའི་བྱུང་བ་བརྗོད་པ་ཞིག་སྟེ། དེ་ཡང་ཐེག་པ་ཆེན་… ཞིབ་ཏུ་ཀློག →
སྤྱིར་ང་ཚོ་བོད་མི་རིགས་ཀྱི་ལོ་རྒྱུས་རིང་པོའི་སྤྱི་ཚོགས་འཕོ་འགྱུར་གྱི་ཁྲོད་དུ། རང་གི་ཐུན་མོང་མ་ཡིན་པའི་བློ་གྲོས་ཀྱི་རྩལ་ལ་བརྟེན་ནས་ཤེས་རིག་གས… ཞིབ་ཏུ་ཀློག →
སྐད་ཆ་ཡིས་ཕན་ཚུན་བར་ལ་དོན་གྱི་བརྡ་སྤྲོད་པ་དང་། བསམ་བློ་དང་བརྩེ་དུང་སོགས་བརྗེ་རེས་བྱེད་བཞིན་ཡོད་མོད། དོན་ངོ་མར་བཤད་ན་ཕྱིའི་དངོས་པོ་དང་ནང་སེམས… ཞིབ་ཏུ་ཀློག →
ཡི་གེར་འགོད་མཁན། ཕག་མོ་ཚེ་རིང་། གླེང་སློང་བ། འདིར་བཞུགས་ཀྱི་སློབ་གྲོགས་རྣམ་པ་ལ་ཁམས་བདེའི་འཚམས་འདྲིར་བཀྲ་ཤིས་བདེ་ལེགས་ཞུ། ང་རང་མཚོ་སྔོན་དགེ… ཞིབ་ཏུ་ཀློག →
[འཇར་མན]ཤུབ་ཕཱན་ཧེར། ཆར་རླུང་གིས་བསྒྱུར། དོན་ངོ་མར་རང་རྐྱ་འཕེར་བའི་བསམ་གཞིག་ཐུབ་མཁན་ནི། བསམ་བློའི་སྟེ… ཞིབ་ཏུ་ཀློག →
ང་རང་ད་ལོ་ལོ་གྱ་བདུན་ལ་སོན་ཡོད་ཅིང་། ལོ་བདུན་ནས་དཔེ་ཀློག་གི་འགོ་བརྩམས་ཤིང་། ད་བར་ལོ་གྱ་བཅུ་ལྷག་བཀླགས་སོང་བ་རེད། དུས་ཚོད་འདི་དག་གི་རིང་ལ་སྤྱ… ཞིབ་ཏུ་ཀློག →
དེ་ཡང་འཇམ་མགོན་བླ་མ་ཙོང་ཁ་པ་ཆེན་པོའི་འཁྲུངས་གཞིས་བྱིན་ཅན་རྗེ་སྐུ་འབུམ་བྱམས་པ་གླིང་ནི། ཡུལ་གངས་ཅན་ལྗོངས་འདིར་མདོ་སྔགས་ཀྱིས་བསྡུས་པའི་འཁྲུལ་བྲ… ཞིབ་ཏུ་ཀློག →
___རྐ་འོད་ཟེར་གྱིས་བསྒྱུར་སྒྲིག་བྱས། གྲོགས་པོ་ཞིག་གི་ལག་ནས་མ་ལག་ཚང་མ་བོད་ཡིག་ནང་སྒྲིག་ཆོག་པའི་ཁ་པར་ཞིག་མཐོང་ཞིང་། ཞིབ་ཏུ་བལྟས་པས་དེ་ན… ཞིབ་ཏུ་ཀློག →
གནའ་རབས་བོད་ཀྱི་བཙན་པོའི་གདུང་རྒྱུད་ལ་སྤུ་རྒྱལ་དང་སྤུར་རྒྱལ་ཞེས་པའི་ཐ་སྙད་འདི་ནི་བོད་ཀྱི་རྒྱལ་རབས་ལོ་རྒྱུས་དང་འབྲེལ་བ་ཡོད་པའི་བརྡ་ཆད་ཅིག་ཡིན… ཞིབ་ཏུ་ཀློག →
དུས་རབས་བཅོ་བརྒྱད་པའི་ཧྥ་རན་སི་ནི‘‘འོད་གསལ་བཀོལ་ནས་མུན་ནག་མཐར་བསྐྲོད”ཀྱི་དུས་སྐབས་ཤིག་ལ་འཁེལ་ཡོད། ཧྥ་རན་སིའི་ལོ་རྒྱུས་ཁག་ཏུ་དུས་རབས་འདི་ལ“་བ… ཞིབ་ཏུ་ཀློག →
དེ་རིང་བདག་གི་སྔར་ནས་གུས་བརྩི་ཡོད་པའི་རྩོམ་པ་པོ་དང་སྙན་ངག་པ། དཔྱད་བརྗོད་པ། མང་པོ་ཞིག་གིས་རང་གི་རྩ་ཆེ་བའི་དུས་ཚོད་བཏང་ནས་འདི་གར་ཕེབས་པ་དང་ང… ཞིབ་ཏུ་ཀློག →
——རིག་འདུས་ཀྱི་རང་འགྲེལ་ལྔ་བ། དེང་སྐབས་ང་ཚོས་སྤྱོད་བཞིན་པའི་སྤྱི་ཚོགས་ཞེས་པའི་ཐ་སྙད་འདི་ནི་ལ་ཏིང་ཡི་གེ་ནས་འོངས་པར་བཤད་ལ། གནའ་བོའི་ལ་ཏིང་གི་མ… ཞིབ་ཏུ་ཀློག →
ཡི་གེ་འདི་འབྲི་དུས་སུ་ནམ་གུང་གཟིར་ནས་ཡོད་ཅིང་། འཇིག་རྟེན་གྱི་བྱ་དངོས་མཐའ་དག་གཉིད་དུ་ཡུར་བའི་ཐད་ཚོར་གྱི་ཉམས་སྣང་ཞིག་ངའི་ཀླད་པའི་ཕྲ་ཕུང་གི་སྲུ… ཞིབ་ཏུ་ཀློག →
སྤྱིར་བཤད་པ། བོད་ལ་རིག་གཞུང་སྤུས་དག་པོ་ཞིག་ཡོད་ལ། རིག་གཞུང་རེ་རེ་ནི་ཐ་སྙད་རེ་རེས་ཉེ་བར་མཚོན་ཡོད། ཐ་སྙད་རེ་རེའི་མཚོན་སྟོབས་ཧ་ཅང་ཆེ་བས་བོད་ཀྱི… ཞིབ་ཏུ་ཀློག →
དུས་རབས་བཅུ་དགུ་པའི་ཧྥ་རན་སིའི་རྩོམ་རིག་སྒྱུ་རྩལ་འདི་སྲོལ་རྒྱུན་ལས་དེང་རབས་ཀྱི་ཕྱོགས་སུ་ཁ་ཕྱོགས་པའི་དུས་རབས་ཤིག་ཡིན་ཅིང་། དུས་རབས་འདིའི་ནང་ཕ… ཞིབ་ཏུ་ཀློག →
དང་པོ། སྔོན་གླེང་ཐུང་ངུ་། འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་… ཞིབ་ཏུ་ཀློག →
རྩོམ་པ་པོ། ཏཱ་དབེན་ཤེར་དབང་། ༡-བྱ་རྒྱལ་ཁྱུང་ཞེས་པ་བྱུང་ཡོད་མེད། སྤྱིར་ཁྱུང་ཞེས་པ་ཞིག་ལོ་རྒྱུས་ཁྲོད་ན་བྱུང་ཡོད་མེད་ཀྱི་རྩོད་པ་སྣ་ཚོགས་མཆིས་ཀྱ… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑

robotstxt: allowed

filter: keep


text:
བདེ་སྐྱིད་གླིང་སམ་བྷོ་ཊ་གཏན་སློབ་ཏུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས།
- Details
- དཔར་འགྲེམས་ཟླ་ཚེས།: Thursday, 26 March 2015 05:38
ཕྱི་ལོ་ ༢༠༡༥ ཟླ་ ༣ ཚེས་ ༢༢ ཉིན་ལྷ་སྤྱི་ཚོགས་ཞུ་དང་ཤེས་ཡོན་ལྟེ་གནས་ཁང་གིས་༧གོང་ས་མཆོག་གི་བཀའ་དྲིན་རྗེས་དྲན་གྱི་ལོ་སྲུང་བརྩི་དང་བསྟུན། འཛམ་གླིང་ཆུའི་ཉིན་མོར་རྒྱ་གར་བྱང་ཕྱོགས་དྷེ་ར་རྡུན་བདེ་སྐྱིད་གླིང་སམ་བྷོ་ཊ་གཏན་སློབ་ཏུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས་ཡོད་པ་རེད།
བདེ་སྐྱིད་གླིང་སམ་བྷོ་ཊ་གཏན་སློབ་ནི་རྒྱ་གར་བྱང་ཕྱོགས་ཀྱི་ཨུཏ་རན་ཁན་ཌི་མངའ་སྡེའི་གྲོང་ཁྱེར་དྷེ་ར་རྡུན་ནས་སྤྱི་ལེ་༡༠ ཡས་མས་ཀྱི་སར་ཡོད་པའི་བདེ་སྐྱིད་གླིང་བོད་མིའི་གཞིས་སྒར་དུ་ཡོད་ཅིང༌། ཐོག་མར་ཕྱི་ལོ་ ༡༩༨༢ ཕྱི་ཟླ་ ༦ ཚེས་༡ ཉིན་འབྲུག་ཡུལ་གྱི་བཙན་བྱོལ་བོད་མིའི་བུ་ཕྲུག་ཚོའི་སློབ་སྦྱོང་མཇུག་སྐྱོང་སླད་གསར་འཛུགས་བྱས་པ་ཞིག་རེད་འདུག་ལ་ད་ལྟའི་ཆར་སློབ་གྲྭ་དེར་སྔོན་འགྲོ་ནས་འཛིན་རིམ་བརྒྱད་པ་བར་ཡོད་པ་ཞིག་རེད་འདུག
ཐེངས་འདིར་ངེད་ཚོགས་པས་འཐུང་ཆུ་གཙང་མའི་ལས་འཆར་ཐེངས་ ༡༨ པ་དེ་ལག་བསྟར་གྱིས་སློབ་གྲྭ་དེར་གསར་འཛུགས་བྱས་པའི་ཆུ་ཚོགས་འཕྲུལ་ཆས་དེས་ཆུ་ཚོད་རེ་ཆུ་ལི་ཊར་ ༡༠༠ གཙང་བཟོ་ཐུབ་ཀྱི་ཡོད་པ་དང་། ད་དུང་ཆུ་ལི་ཊར་ ༥༠༠ ཡི་ཤོངས་ཚད་ལྡན་པའི་ངར་ལྕགས་ལས་གྲུབ་པའི་ཆུ་ཚོད་བཅས་ཡོད་ཅིང་། འཕྲུལ་ཆས་དེ་ནི་ས་ཁུལ་དེར་ཡོད་པའི་ཆུ་ཚགས་འཕྲུལ་ཆས་ཡག་ཤོས་ཤིག་ཡིན་པ་རེད།
ང་ཚོས་སློབ་གྲྭ་དེའི་ནང་གི་སློབ་ཕྲུག་གྲངས་ ༡༧༩ དང་དགེ་ལས་གྲངས་ ༣༠ བཅས་ཁྱོན་མི་གྲངས་ ༢༠༠ ལྷག་ཙམ་གྱིས་འཐུང་ཆུའི་དཀའ་ངལ་སེལ་ནས། ཁོང་ཚོའི་བདེ་ཐང་དང་འཕྲོད་བསྟེན་སྔར་ལྷག་ཡོང་བའི་རེ་བ་ཞུ་བཞིན་ཡོད་ལ། གོ་སྐབས་འདིའི་བརྒྱུད་འཕྲུལ་ཆས་འདིའི་མ་དངུལ་རོགས་རམ་གནང་མཁན་ཨ་རིའི་སན་ཧྥ་རན་སི་ཀོ་ནས་ལྷའི་སྔོན་མ་དང་བླངས་ལས་བྱེད་རན་ལོ་ཁེ་(Ryan Lockee)དང་། ཕྱི་ལོ་ ༢༠༡༤ དང་ ༢༠༡༥ ལོའི་ནང་ཁོང་གི་འཛིན་རིམ་དྲུག་པའི་སློབ་ཕྲུག་རྣམས་ལ་སྙིང་ཐག་པ་ནས་ཐུགས་རྗེ་ཆེ་ཞེས་ཞུ་བཞིན་ཡོད།
ང་ཚོས་ད་དུང་གཞིས་ཆགས་དང་། བཙུན་དགོན། གྲྭ་ཚང་། སློབ་གྲྭ་བཅས་ཀྱི་ནང་ཆུ་ཚགས་འཕྲུལ་ཆས་ཁག་ཅིག་གསར་འཛུགས་བྱ་རྒྱུའི་འཆར་གཞི་ཡོད་ལ། འཛམ་གླིང་གི་ས་ཕྱོགས་གང་ས་ནས་གཏོང་ཕོད་ཆེ་བའི་སྦྱིན་བདག་རྣམས་ཀྱི་རྒྱབ་སྐྱོར་མུ་མཐུད་གནང་རོགས་ཞུ་རྒྱུ་དང་། ད་བར་ལྷ་སྤྱི་ཚོགས་ཞབས་ཞུ་ཚོགས་པས་ཁྱོན་ཆུ་ཚགས་འཕྲུལ་ཆས་གྲངས་ ༡༨ གསར་འཛུགས་བྱས་ཟིན་སྟབས། དེས་ཁྱོན་མི་གྲངས་ ༧༤༧༤ ཙམ་གྱི་འཐུང་ཆུའི་དཀའ་ངལ་སེལ་ཐུབ་པ་བྱུང་ཡོད།


text:
དུས་ཡུན་རིང་པོའི་ནང་། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཆོས་ལུགས་ལས་དོན་ལ་ཚད་མཐོའི་མཐོང་ཆེན་གནང་གི་ཡོད་པ་དང་། ཆོས་ལུགས་ལས་དོན་སྐོར་གྱི་ཏང་གི་གཞི་རྩའི་ལམ་ཕྱོགས་དང་རྒྱལ་ཁབ་ཀྱིས་ཆོས་ལུགས་ལས་དོན་ལ་དོ་དམ་བྱེད་པའི་ཁྲིམས་ལུགས་ཁྲིམས་སྲོལ་ཕྱོགས་ཡོངས་ནས་ལག་བསྟར་དོན་འཁྱོལ་གནང་སྟེ་ཁྲིམས་བཞིན་རྒྱུན་གཏན་གྱི་ཆོས་ལུགས་བྱེད་སྒོའི་སྒྲིག་ལམ་སྲུང་སྐྱོང་དང་། ང་ཚོ་ཆོས་ཕྱོགས་མི་སྣའི་སྒོམ་སྒྲུབ་དང་འཚོ་བར་ཐུགས་ཁུར་ཟབ་བཞེས་གནང་གི་ཡོད་པས་བོད་བརྒྱུད་ནང་བསྟན་ལ“དཔྱིད་ཀ་གསར་པ”ཤར་བ་ལྟ་བུའི་རྣམ་པ་བཟང་པོ་མངོན་བཞིན་ཡོད། དེ་རིང་། ལྗོངས་ཏང་ཨུད་དང་སྲིད་གཞུང་གིས་སླར་ཡང་2017ལོའི་ཞི་མཐུན་དཔེ་བཟང་དགོན་སྡེ་དང་རྒྱལ་གཅེས་ཁྲིམས་སྲུང་སྔོན་ཐོན་གྲྭ་བཙུན་ལ་གཟེངས་བསྟོད་བྱེད་པའི་ཚོགས་ཆེན་གཟབ་རྒྱས་ངང་སྐོང་ཚོགས་གནང་བའི་ཐོག་ནས་ཏང་དང་སྲིད་གཞུང་གིས་ང་ཚོ་རྒྱ་ཆེའི་ཆོས་ཕྱོགས་མི་སྣར་བྱམས་བརྩེའི་ཐུགས་ཁུར་ཟབ་བཞེས་གནང་བ་གང་ལེགས་མཚོན་ཡོད། གུས་པས་གོ་སྐབས་འདི་དང་བསྟུན་ནས་མྱོང་ཚོར་ཁག་གཉིས་གླེང་རྒྱུ་ཡིན།
གཅིག ཞི་མཐུན་དཔེ་བཟང་གི་དགོན་སྡེ་དང་རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་གཏོད་འདེམས་ཀྱི་བྱེད་སྒོ་སྤེལ་བ་ནི་ཏང་གི་ཆོས་ལུགས་ལས་དོན་གྱི་གཞི་རྩའི་ལམ་ཕྱོགས་ཁྱོན་ཡོངས་ནས་ལག་བསྟར་དོན་འཁྱོལ་བྱེད་པའི་བྱ་ཐབས་གལ་ཆེན་ཞིག་ཡིན།
ཉེ་བའི་ལོ་ཤས་ནང་། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཏང་གི་ཆོས་ལུགས་ལས་དོན་གྱི་གཞི་རྩའི་ལམ་ཕྱོགས་ལག་བསྟར་དོན་འཁྱོལ་གནང་ཞིང་། ཆོས་ལུགས་ལས་དོན་གྱི་ཆོས་ཉིད་ཁོང་དུ་ཡང་དག་ཆུད་པ་བྱེད་པའི་རྨང་གཞིའི་ཐོག་དགོན་སྡེའི་དོ་དམ་ལ་ཤུགས་སྣོན་དང་གསར་གཏོད་ཀྱི་ལས་དོན་སྤེལ་བ་དང་། དགོན་སྡེར་བཅའ་སྡོད་ལས་བྱེད་པས་གཙོ་བོ་བྱེད་པ་དང་། གྲྭ་བཙུན་གྱིས་ཁོངས་མི་བྱེད་པའི་དགོན་སྡེ་དོ་དམ་ཨུ་ཡོན་ལྷན་ཁང་བཙུགས་ཤིང་། དགོན་སྡེར་ལས་བྱེད་པ་བཅའ་སྡོད་བྱེད་པའི་ལས་དོན་གྱིས་དགོན་སྡེ་འཛུགས་སྐྲུན་དང་ཉམས་གསོ། གྲྭ་བཙུན་གྱི་སློབ་སྦྱོང་སློབ་གསོ། རིག་དངོས་སྲུང་སྐྱོབ་སོགས་ཕྱོགས་གང་ཅིའི་ཐད་དགེ་མཚན་ལྡན་པའི་ནུས་པ་ཐོན་ཡོད། ལྷག་པར་དུ་དགོན་སྡེའི“འཛུགས་སྐྱོང་དྲུག”དང་དགོན་སྡེར“ཡོད་པ་དགུ” “གཅིག་རེ་དྲུག” “འགན་བཅོལ་གསུམ་དང་མ་མཐའི་འཚོ་བའི་འགན་སྲུང་གཅིག” དེ་བཞིན་རིན་མེད་ངང་གཟུགས་གཞིར་བརྟག་དཔྱད་བྱེད་པ་སོགས་དགོན་ཕན་གྲྭ་ཕན་གྱི་བྱ་ཐབས་རབ་དང་རིམ་པ་ལག་བསྟར་ཤུགས་ཆེར་བྱས་པས་གྲྭ་བཙུན་གྱི་སྒོམ་སྒྲུབ་དང་། འཚོ་བ། འགྲོ་སྐྱོད་བཅས་ཀྱི་ཁོར་ཡུག་ལེགས་བཅོས་ཆེན་པོ་བྱུང་ཡོད།
ཞི་མཐུན་དཔེ་བཟང་གི་དགོན་སྡེ་དང་རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་གཏོད་འདེམས་ཀྱི་བྱེད་སྒོ་ནི་དགོན་སྡེའི་དོ་དམ་ལས་ཀར་ཤུགས་སྣོན་དང་གསར་གཏོད་བྱེད་པའི་ནང་དོན་གལ་ཆེན་ཞིག་དང་། རྒྱ་ཆེའི་གྲྭ་བཙུན་གྱི་རྒྱལ་གཅེས་ཁྲིམས་སྲུང་གི་ཧུར་བརྩོན་རང་བཞིན་ལ་སྐུལ་སློང་བྱེད་པའི་གཞི་རྟེན་གལ་ཆེན་ཞིག བོད་བརྒྱུད་ནང་བསྟན་གྱི་དགོན་སྡེའི་དོ་དམ་ལས་ཀའི་ཕུགས་ཕན་ལམ་སྲོལ་འཐུས་སྒོ་ཚང་དུ་གཏོང་བའི་གལ་ཆེའི་བྱ་སྤྱོད་ཅིག རྒྱུན་གཏན་གྱི་ཆོས་ལུགས་སྒྲིག་ལམ་དང་དགོན་སྡེ་ཞི་མཐུན་བརྟན་ལྷིང་སྲུང་སྐྱོང་བྱེད་པའི་འགན་སྲུང་གལ་ཆེན་ཞིག་བཅས་རེད། ཞི་མཐུན་དཔེ་བཟང་གི་དགོན་སྡེ་དང་རྒྱལ་གཅེས་ཁྲིམས་སྲུང་སྔོན་ཐོན་གྲྭ་བཙུན་གཏོད་འདེམས་ཀྱི་བྱེད་སྒོ་སྤེལ་བ་བརྒྱུད་དགོན་སྡེའི་དོ་དམ་སྒྲིག་སྲོལ་འཐུས་སྒོ་ཇེ་ཚང་དུ་སོང་བ་དང་། སྒྲིག་སྲོལ་ལམ་ལུགས་ཆ་ཚང་དུ་བཏང་བ། དགོན་སྡེའི་ཆོས་ལུགས་བྱེད་སྒོ་ཁག་ཚད་ལྡན་དུ་སོང་བ། དགོན་སྡེའི་མ་དངུལ་དོ་དམ་ཡག་ཏུ་ཕྱིན་པ། སྤྱི་ཚོགས་འགན་སྲུང་མ་ལག་ཆ་ཚང་དུ་སོང་བ། གྲྭ་བཙུན་ལ་དོ་དམ་བྱེད་ཤུགས་ཆེ་རུ་ཕྱིན་པ། དགོན་སྡེའི་དོ་དམ་ལས་ཀར་ཤུགས་སྣོན་དང་གསར་གཏོད་བྱེད་རྒྱུའི་ནང་ཞུགས་པའི་དགོན་སྡེའི་གྲྭ་བཙུན་གྱི་རང་རྟོགས་རང་བཞིན་དང་རང་འགུལ་རང་བཞིན་ཤུགས་ཆེར་ཕྱིན་པ་བཅས་བྱུང་ཡོད། དེར་བརྟེན། རང་ཉིད་ཆོས་ཕྱོགས་མི་སྣ་ཞིག་གི་ངོས་ནས་སླད་ཕྱིན་སྒོམ་སྒྲུབ་དང་འཚོ་བའི་ནང་ངེས་པར་དུ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱེད་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་བྱེད་པ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་ལྗོངས་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་ཀྱི་དགོངས་པ་ལག་བསྟར་དོན་འཁྱོལ་ནན་ཏན་བྱེད་པ། ཏང་གི་ཆོས་ལུགས་ལས་དོན་གྱི་གཞི་རྩའི་ལམ་ཕྱོགས་དང་ཆོས་ལུགས་ལས་དོན་ལ་དོ་དམ་བྱེད་པའི་རྒྱལ་ཁབ་ཀྱི་ཁྲིམས་ལུགས་དང་ཁྲིམས་སྲོལ་ལག་བསྟར་དོན་འཁྱོལ་ནན་ཏན་བྱེད་པ། ཞི་མཐུན་དཔེ་བཟང་གི་དགོན་སྡེ་དང་རྒྱལ་གཅེས་ཁྲིམས་སྲུང་སྔོན་ཐོན་གྲྭ་བཙུན་གཏོད་འདེམས་ཀྱི་བྱེད་སྒོའི་ནང་ཧུར་ཐག་ཞུགས་རྒྱུ་མ་ཟད། རང་ཉིད་ཀྱིས་འདོན་འོས་པའི་ནུས་པ་འདོན་སྤེལ་གང་ལེགས་བྱ་རྒྱུ་ཡིན།
གཉིས། གཏོད་འདེམས་ཀྱི་བྱེད་སྒོའི་ནང་ཧུར་ཐག་ཞུགས་ནས་མེས་རྒྱལ་གོང་བུ་གཅིག་གྱུར་དང་། མི་རིགས་མཐུན་སྒྲིལ། སྤྱི་ཚོགས་བརྟན་ལྷིང་བཅས་སྲུང་སྐྱོང་བྱ་རྒྱུར་དགེ་མཚན་ལྡན་པའི་ནུས་པ་འདོན་རྒྱུ།
སྟོན་པའི་རྗེས་འཇུག་པ་ཞིག་ཡིན་པའི་ངོས་ནས་བཤད་ན། བསྟན་པའི་གསུང་རབ་ནང་གསུངས་པ་ལྟར་ལག་ལེན་དོན་ཐོག་ཏུ་འཁྱོལ་བ་བྱེད་དགོས་པ་སྟེ། གཅིག་ནས་ནང་བསྟན་གྱི་གཞུང་ལ“ཐོས་བསམ་སྒོམ་གསུམ”བྱེད་དགོས་པ་དང་། གཉིས་ནས“འཆད་རྩོད་རྩོམ་གསུམ”ལ་བརྩོན་དགོས་པ། གསུམ་ནས“ཐོས་པ་དོན་གཉེར་དང་། སྒོམ་སྒྲུབ་ཉམས་ལེན། བྱམས་སྙིང་རྗེ་སྒོམ་པ”བཅས་བྱེད་དགོས། དེ་ལྟར་བྱུང་ཚེ་ནང་པ་སངས་རྒྱས་ཀྱི་བསྟན་པ་འདི་དོན་ངོ་མའི་ཐོག་གི“འཛིན་སྐྱོང་སྤེལ”གསུམ་བྱེད་ཐུབ་པས། དེ་ནི་ཆོས་གཅེས་ཡིན། པཎ་ཆེན་སྐུ་ཕྲེང་བཅུ་པ་མཆོག་གིས“རབ་ཏུ་བྱུང་ཡང་རྒྱལ་གཅེས་མི་བརྗེད་པ་དང་། ཆོས་སྒོར་ཞུགས་ཀྱང་འགྲོ་དོན་སྐྱོང་རྒྱུ་མི་བརྗེད་པ”བྱེད་དགོས་ཞེས་གསུངས་ཡོད། བོད་བརྒྱུད་ནང་བསྟན་ལ་སྔར་ནས་ད་བར་རྒྱལ་གཅེས་ཆོས་གཅེས་དང་། རྒྱལ་སྐྱོང་འགྲོ་ཕན་གྱི་སྲོལ་རྒྱུན་བཟང་པོ་ལྡན་ཡོད་པས་ང་ཚོ་ཆོས་ཕྱོགས་མི་སྣས“རྒྱལ་གཅེས་ཆོས་གཅེས”ཀྱི་དར་ཆ་མཐོན་པོར་བསྒྲེང་བ་དང་། “མཐུན་སྒྲིལ་ཡར་བརྩོན”གྱི་སྙིང་སྟོབས་དར་སྤེལ་བཏང་ནས“རྒྱལ་སྐྱོང་འགྲོ་ཕན”ཡོང་བ་བྱེད་དགོས་པ་དེ་ནི་ཆོས་ཕྱོགས་མི་སྣ་ཞིག་གི་ངོས་ནས་བརྗོད་ན་གཞི་རྩའི་བླང་བྱ་རེད། དེར་བརྟེན། ང་ཚོས་ཀྲུང་གོ་གུང་ཁྲན་ཏང་གི་འགོ་ཁྲིད་ལ་བརྩི་བཀུར་དང་། སྤྱི་ཚོགས་རིང་ལུགས་ཀྱི་ལམ་ལུགས་ལ་བརྩི་བཀུར། མི་རིགས་ས་ཁོངས་རང་སྐྱོང་ལམ་ལུགས་ལ་བརྩི་བཀུར་མཐའ་གཅིག་ཏུ་ཞུས་ཏེ་འགྲོ་མགོན་ཆོས་རྒྱལ་འཕགས་པ་དང་། པཎ་ཆེན་རིན་པོ་ཆེ་སྐུ་ཕྲེང་དགུ་པ་དང་བཅུ་པ་སོགས་སྐྱེས་ཆེན་དམ་པ་རྣམས་ཀྱི་རྒྱལ་གཅེས་ཆོས་གཅེས་ཀྱི་ཀུན་སྤྱོད་བཟང་པོར་སློབ་སྦྱོང་ཞུས་ཏེ་ཀྲུང་ཧྭ་མི་རིགས་ཀྱི་འདུ་ཤེས་དང་། རྒྱལ་ཁབ་ཀྱི་འདུ་ཤེས། ཁྲིམས་ལུགས་ཀྱི་འདུ་ཤེས། སྤྱི་དམངས་ཀྱི་འདུ་ཤེས་བཅས་ཟམ་མི་ཆད་པར་ཟབ་ཏུ་གཏོང་དགོས་པ་དང་། ལྷག་པར་དུ་ཏཱ་ལའི་སྐྱེ་ཕྲེང་བཅུ་བཞི་པས་ཆོས་ལུགས་ཁྱབ་ཁོངས་ནང་སིམ་འཛུལ་དང་གཏོར་བཤིག་གི་བྱེད་སྤྱོད་སྤེལ་བར་ངོས་འཛིན་གསལ་པོ་ཐུབ་པ་བྱས་ཏེ་བློ་བརྟན་འགྱུར་མེད་ཀྱིས་ཏཱ་ལའི་རུ་ཚོགས་དང་དབྱེ་མཚམས་གསལ་པོ་ཕྱེ་ནས་སྔ་ཕྱི་བར་གསུམ་དུ་མེས་རྒྱལ་གོང་བུ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་བྱེད་པ་དང་། བོད་ཀྱི་ཞི་མཐུན་བརྟན་ལྷིང་སྲུང་སྐྱོང་བྱེད་པའི་ནང་དར་ཆ་གསལ་སྟོན་དང་། ལངས་ཕྱོགས་བརྟན་པོ། རྣམ་འགྱུར་གསལ་པོ་བཅས་དགོས་པ་མ་ཟད། ཆོས་ལུགས་ཀྱི་རྟོག་པ་དང་ཀུན་སྤྱོད་ཀྱི་བྱང་ཚད་རྒྱུན་ཆད་མེད་པར་མཐོ་རུ་བཏང་སྟེ་བསྟན་དོན་གྱི་སྙིང་པོར་དུས་རབས་ཡར་ཐོན་གྱི་བླང་བྱ་དང་འཚམ་པ་དང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དང་འཚམ་པའི་དགོངས་འགྲེལ་བྱེད་དགོས། དེ་དང་ཕྱོགས་མཚུངས་རང་སྐྱོང་ལྗོངས་ཏང་ཨུད་དང་། སྲིད་གཞུང་། དགོན་སྡེ་དོ་དམ་ཨུ་ལྷན་བཅས་ལ་གཞོགས་འདེགས་ཧུར་ཐག་བྱས་ཏེ་རྒྱ་ཆེའི་གྲྭ་བཙུན་རྣམས་ཆབ་སྲིད་ཐད་བློས་འགེལ་ཆོག་པ་དང་། ཆོས་ལུགས་ཐད་རྟོག་པ་མཐོ་བ། ཀུན་སྤྱོད་ཐད་ཀུན་གྱི་ཡིད་མགུ་བ། འགག་རྩའི་དུས་སུ་ནུས་པ་འདོན་ཐུབ་པའི་ཕུལ་བྱུང་གི་སྟོན་པའི་རྗེས་འཇུག་པ་ཞིག་ཏུ་འགྱུར་བར་ཁྲིད་སྟོན་དང་། བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་སྐུལ་འདེད་ཧུར་ཐག་གཏོང་རྒྱུ་མ་ཟད། རང་ཉིད་ཀྱི་བསླབ་འབྲས་དང་ཐོབ་སྐལ་ལ་བརྟེན་ནས་བོད་ཀྱི་མི་རིགས་ཁག་གི་མི་དམངས་ལ་བདེ་སྐྱིད་བསྐྲུན་རྒྱུ་དང་། བོད་ལྗོངས་ཡུན་རིང་བརྟན་ལྷིང་དང་འཕེལ་རྒྱས་མྱུར་པོ་འགྲོ་ཆེད་ལེགས་སྐྱེས་ཧུར་ཐག་འབུལ་རྒྱུ་ཡིན།


text:
མདོ་ཁམས་སྟོད་སྨད་ཀྱི་ས་མཚམས་སུ། གླིང་སེང་ཆེན་གེ་སར་ནོར་བུ་དགྲ་འདུལ་ཞེས་པའི་དཔའ་བོ་སྟོབས་ལྡན་ཞིག་གིས། ཕྱོགས་བཞིའི་དགྲ་བཏུལ་བའི་ལོ་རྒྱུས་སྐད་གྲགས་ཅན་ཡོད་ལ། དེའི་འབྱུང་ཁུངས་སོགས་ནི་བོད་ཀྱི་རུས་མཛོད་རྙིང་པ་དག་ཏུ་གསལ་བ་ལྟར་བཤད་པར་བྱ་སྟེ། བོད་ཀྱི་རུས་ཆེན་བཞིའི་ནང་གི་ལྡོང་ལ་ཨ་སྤོ་ལྡོང་ཞེས་ཟེར་ལ། གནའ་སྒྲུང་ལས་ལྡོང་ཆེ་གཉན་ཅན་ཞེས་དབུ་འཕང་མཐོ། ཞེས་དང་། རི་མཐོན་པོ་གསུམ་དེ་ལྡོང་ལ་ཐོབ། །ལྡོང་ཞྭ་མགོ་མཐོ་བ་དེ་ནས་བྱུང་། །ཞེས་སྒྲུང་གླུ་འདི་དག་གི་དོན་ནི། དཔེ་ཐོབ་ཀྱི་གླུ་གཉིས་དང་། དོན་ཐོབ་ཀྱི་གླུ་གཉིས་ཏེ་བཞི། རུས་ཆེན་བཞིར་ཡོད་པ་ལས། ལྡོང་ལ་དཔེ་ཐོབ་ཀྱི་གླུ་ཡིན་ཏེ། རི་རྩེ་མོ་གསུམ་གྱི་དཔེ་ལྟར་དབུ་འཕང་མཐོ་བའི་དོན་ཡིན་ཞིང་། སྤྱིར་ལྡོང་འདི་མང་ལ། ཨ་སྤོ་ལྡོང་དང་ལྷ་ལྡོང་སོགས་ཡོད་ཟེར། འདི་ནི་ཕུ་བོ་ལྡོང་དང་། ཡུམ་མཆོག་འབྲི་སྒ་མ་ཞེས་བྱ་བ་ལས་བྱུང་བའི་རིགས་ཡིན་ལ། འདི་ལ་དཀར་པོ་ལྡོང་དང་། ནག་པོ་ལྡོང་དང་། ཁྲ་བོ་ལྡོང་དང་སྨུག་པོ་ལྡོང་གི་རིགས་དང་བཞི་ཡོད་ལ། འདི་རིགས་རྣམས་སུ་འཁྲུངས་པའི་སྐྱེས་བུ་དཔལ་རྩལ་དགུ་ལྡན། སྔོན་བྱོན་དག་གི་ལོ་རྒྱུས་མང་། ལྡོང་རིགས་འདི་ནི་དབུས་གཙང་པར་ཁམས་ཨ་མདོ་སོགས་སུ་སྔར་ནས་ཡོད། ཁྱད་པར་དུ་བར་ཁམས་ས་ཆ་འདི་ནི། ས་ཡི་ཆ་གླིང་གི་ཡུལ་ཞེས་པ་ནི། སྒང་དྲུག་ལས་ཟལ་མོ་སྒང་དུ་གྲགས་པའི་ས་འདི་ལ། གླིང་ཁྲི་གོང་འོག་བར་གསུམ་ཡོད་པ་ནི། གླིང་ཁྲི་གོང་མའི་ས་ནི་ཁམས་སྟོད་འབྲི་ཀླུང་གི་ས་ཆ་རྣམས་དང་། དེ་ལས་བྷེ་སྒོམ་གྱི་རྫ་རི། དེ་ལས་ཕུ་ན་གཡའ་བྲག་དང་། གངས་བྲག་གཡའ་བྱ་བའི་རི་ཁྲོད་ངོ་མཚར་ཅན་ཡོད་པ། མདའ་ན་གོང་ཟི་མང་འབྲུག་གཉིས་ཀྱི་དཔོན་ཆེན། གླིང་ས་ལྡོང་སེང་བློན་ཡིན་ལ། སེང་བློན་གྱི་བུ་ཆེ་བ་རྒྱ་ཚ་ཞལ་དཀར་སོགས་ཡིན། གླིང་ཁྲི་བར་མའི་ས་ཆ་ནི་ཤར་ཟླ་རོལ་གྱི་ས་ཆ་རྣམས་དང་། གླིང་ཁྲི་འོག་མའི་ས་ཆ་ནི་མདོ་ཁམས་རྨར་རོལ་ཡིན་པར་བཤད་ལ། གླིང་ཁྲི་ཞེས་པ་ནི་མི་ཁྱིམ་ཁྲི་ཚོ་རེའི་བདག་པོ་ཡིན་ལ། ཁྲི་དམག་གསུམ་གྱི་དཔུང་གི་བདག་པོ་ཡིན་པས་དེ་ལྟར་གྲགས་སོ།
ལྡོང་གླིང་བ་དེ་ལ། ཆེ་རྒྱུད་དང་། འབྲིང་རྒྱུད་དང་། ཆུང་རྒྱུད་དང་གསུམ་ཡོད་པ་སོགས་ཀྱི་ལོ་རྒྱུས་ནི། འདི་པའི་ཆེ་རྒྱུད་ཀྱི་དཔོན་ནི་སྟག་རོང་གི་གཟིག་འཕེན། འབྲིང་རྒྱུད་ཀྱི་དཔོན་པོ་ནི་འབྲི་རོང་གི་སྟག་ལྷ། ཆུང་རྒྱུད་ཀྱི་དཔོན་པོ་ནི་ཀླ་རོང་གི་ཨ་མྱེ་ཁྱ་རྒན་ཁྲ་བོ། འདི་ཚེ་ཤིན་ཏུ་རིང་བ་ཞིག་ཡིན་པས་ཁྲོ་རྒན་ཟེར། མིང་དངོས་ལ་ཁྲོ་བོ་སྐྱབས་ཟེར། འདིའི་བུ་ཆེ་བ་ཁྲོ་བོ་འཕན་ནི་ཁྲོ་ཐུང་ཡིན། འབྲིང་བ་སེང་བློན་དང་། ཆུང་བ་གནང་ཆུང་གཡུ་སྟག་ཡིན། སེང་བློན་དང་རྒྱ་བཟའི་བུ་རྒྱ་ཚ་ནི་ཁོང་རྒྱལ་དང་། འགག་མོའི་བུ་གེ་ཁོད་སྐྱབས་ནི། ཆུང་དུས་ནས་ཕོ་རྩལ་སྣ་དགུ་དང་ལྡན་པས། སེང་ཆེན་དང་། གེ་སར་ཡང་ཟེར་ལ། ཆུང་དུས་ཇོ་རུ་ཡང་ཟེར། རྗེས་ནས་གླིང་གི་ཡུལ་འདི་ཐམས་ཅད་ཀྱི་བདག་པོ་རྒྱལ་པོར་གྱུར་པས། འཛམ་གླིང་གི་ཡུལ་འདི་ཐམས་ཅད་ཀྱི་བདག་པོ་རྒྱལ་པོར་གྱུར་པས། འཛམ་གླིང་གི་རྒྱལ་པོ་ལྟར་རེད་ཅེས་ཟེར་ནས། འཛམ་གླིང་རྒྱལ་པོ་སེང་ཆེན་ཞེས་གྲགས་པ་ནི་ཆེ་བརྗོད་དོ། །ཁོང་གིས་སྒ་སྐྱ་ལོའི་བུ་མོ་འབྲུག་མོ་ཞེས་གྲགས་པ་ཁབ་ཏུ་བཞེས། ཁོང་གི་འཁོར་ཕུ་ནུ་དཔལ་ཐུལ(རྟུལ)སུམ་ཅུ་སོགས་དང་། བློན་པོ་ནི། སྒ་དཔའ་ཐུལ་ཚ་ཞང་འདན་མ་བྱང་ཁྲ་རེད། ཚ་ཞང་ཞེས་པའི་རྒྱུ་མཚན་ནི། གླིང་ཆུང་རྒྱུད་ཀྱི་ཚ་བོ་དང་ཞང་བོ་གཉིས་ཀ་ཡིན་པའི་རྒྱུ་མཚན་གྱིས་རེད། གླིང་ཁྲི་གོང་མའི་དཔོན་རྒྱུད་ནི། སྔོན་འབྲི་ཀླུང་ཉིན་གྱི་ཕོ་བྲང་ཆེན་པོ་ལྕགས་ར་བསམ་འགྲུབ་རྩེར་གླིང་ཆེན་པོ་བདག་དྲུང་གི་བར་དུ་ཡོད། ད་ལྟའི་ཁམས་སྡེ་དགེའི་རྒྱལ་རྒྱུད་ཀྱང་དེའི་གདུང་རིགས་ཡིན་ཟེར། བར་ཁམས་སུ་བྱུང་བའི་རྙིང་མའི་བླ་མ་རིག་འཛིན་མགོན་པོ་ལྷུན་འགྲུབ་ཀྱང་དེའི་གདུང་རིགས་ཡིན་ཟེར། གླིང་ཁྲི་བར་མའི་གདུང་རིགས་ནི་འབྲི་ཀླུང་ཉིན་གྱི་གླིང་ཁར་རག་སྟག་ཕོ་བྲང་དུ་བཞུགས་པའི་རྗེ་རིགས་རྣམས་ལས་དེང་སྐབས་སུ་གླིང་རྗེ་དྲུང་རིན་པོ་ཆེ་དང་། གླིང་དཔོན་མགོན་ཐར་སྐུ་མཆེད་ད་ལྟ་བཞུགས་པ་རྣམས་ཡིན་ཞེས། མི་བུ་གདུང་དྲུག་གི་རུས་མཛོད་ལས་གསུངས་སོ། །
གླིང་བར་མ་འདིའི་མི་རིགས་པད་མ་ཚེ་བརྟན་ཟེར་བ་མགོ་ལོག་ཡུལ་དུ་འཁྱར་འོངས་ནས། མགོ་ལོག་འབུམ་ཡག་གི་ནང་འཁོར་ཕྱག་མཛོད་བྱས་ནས་བསྡད། ཕྱིས་ནས་ཁྱིམ་ཐབ་བཟུང་བས་བུ་གསུམ་དང་འཁོར་གཡོག་མང་བ་དང་། ཁོ་རང་ཡང་དཔལ་རྩལ་ཆེ་བ་ཞིག་ཡིན་པས། མིས་ཟེར་སྲོལ། “མགོ་ལོག་ཁག་གསུམ་གླིང་དང་བཞི། །མ་ཚད་རྗེ་དང་འདྲ་འདྲ་ཡིན། །ཚད་ན་རྗེ་ཡི་ལྷག་པ་ཡིན། །”ཟེར་བ་དེ་བྱུང་། དེའི་མི་རྒྱུད་ནི་ད་ལྟའི་དབང་ཆེན་སྟོད་མའི་གླིང་འདི་རྣམས་ཡིན་པ་དང་། གླིང་བར་མའི་རྗེ་རིགས་ལྷ་དབང་ཟེར་བ་མགོ་ལོག་པད་མ་རོལ་ཉིན་གྱི་སྨུག་ཆེན་ཨ་ཝི་ནང་དུ་བསྡད་པའི་བུ་ཆེ་བ་ཚེ་དབང་། ཆུང་བ་མགོན་པོ་དབང་གཉིས་ཡོད། ཚེ་དབང་སོག་པོས་བཙོན་དུ་བཟུང(ཧོར་ཇིང་གིར་གྱི་དུས་ཡིན་འདྲ)། རྗེས་སོར་སོག་མོ་ཞིག་ཁྲིད་ནས་རྨར་རོལ་ཨ་ཝི་ནང་དུ་སླེབས་ནས་བསྡད་པ་ལ་གླིང་སོག་པོ་ཚང་ཟེར་བ་སོགས་གླིང་གི་མི་རྒྱུད་ད་ལྟའང་ཆེས་མང་ངོ་། །
གཞན་ཡང་མགོ་ལོག་སོགས་ཡུལ་གྲུ་དུ་མར་གླིང་གི་ས་ཆ་ནས་འོངས་པའི་སྡེ་ཐམས་ཅད་ལ་གླིང་ཟེར་མོད། དེ་ཐམས་ཅད་གླིང་གི་རྗེ་རིགས་ཡིན་པའི་ངེས་པ་མེད་ཟེར།
ཙོང་ཁའི་རྒྱལ་པོ་དང་། མི་ཉག་ཕན་ཚུན་འཐབ་རྩོད་སོགས་ཀྱི་རྐྱེན་ལས་གཉིས་ཀའི་ཤུགས་ཅུང་ཉམས་པའི་སྐབས་དང་བསྟུན་ཏེ། ཧོར་དམག་གིས་མདོ་སྨད་ཀྱི་ས་ཁུལ་དུ་མར་རྐུ་འཕྲོག་སོགས་བྱས་པར། གླིང་རྗེ་གེ་སར་ནོར་བུ་དགྲ་འདུལ་གྱིས་ཧོར་དང་འཇང་དང་། ཏ་ཟིག་སོགས་ཕམ་པར་བྱས་ཏེ། བར་ཁམས་དང་རྨ་ཆུའི་སྟོད་སྨད་བར་གསུམ་གླིང་གིས་བཟུང་བ་ཡིན་ཏེ། མདོ་སྨད་ཆོས་འབྱུང་ལས། “རྨ་ཆུ་ཤར་ནས་ནུབ་ཏུ་འཁྱོག་པ་རྨ་རྨེ་འདྲེས་མཚམས་སུ་ཚ་གན་པེ་ཤིང་དགའ་ལྡན་རབ་རྒྱས་གླིང་ཇི་ལྟར་བྱུང་ཚུལ་ནི། པཎ་ཆེན་ཐམས་ཅད་མཁྱེན་པ་དེ་ཉིད་རྒྱ་ཕེབས་ཀྱི་དུས་སྐྱབས་མགོན་མཆོག་ལ། སྔོན་གླིང་གེ་སར་གྱིས་བཟུང་བའི་ཡུལ་མཛོད་དགེ་ཕྱོགས་དེ་མི་རབས་དུ་མར་འདུག་ཀྱང་། ད་ཕན་གང་འདྲ་ཡོང་མི་ཤེས། དེའི་ས་གནད་ཟིན་ས་ཞིག་ཏུ་དགོན་པ་ཞིག་བྱུང་ན་ཕན་ཐོགས་ཡོད་པ་འདྲ་སྟེ་ཁྱེད་ཀྱིས་དགོན་པ་ཞིག་ཐོབ། ཅེས་བཀའ་གནང་བ་ཐུགས་ལ་བཏགས”ཞེས་གསུངས་སོ། །
གླིང་སེང་ཆེན་གེ་སར་ནོར་བུ་དགྲ་འདུལ་གྱི་དཔུང་གང་དུ་སླེབས་ཤུལ་གྱི་རྗེས་གསལ་པོར་ཡོད་དེ། འགའ་ཞིག་ནི་བདག་གིས་སྔར་བྲིས་ཟིན་པ་ཡོད་ལ། དེ་མིན་དཔེར་ན། རྒྱལ་སྲས་བློ་བཟང་བསྟན་འཛིན་གྱིས་མཛད་པའི་ཅོ་ནེ་དགོན་ཆེན་གྱི་གནས་བསྟོད་ཀ་ལ་པིང་ཀའི་སྒྲ་དབྱངས་ལས། “འདི་ནས་ཤར་ལྷོའི་ཕྱོགས་མཚམས་སུ། །བ་ཡན་ལུང་བ་ཞེས་བྱ་བར། །གེ་སར་རྒྱལ་པོའི་གོ་ཁྲབ་དང་། །གྲུབ་རྟགས་མཚན་མ་ལེགས་པར་གསལ། །”ཞེས་དང་། ཁྲི་བྱང་རིན་པོ་ཆེའི་རྣམ་ཐར་ལས། ཉིན་གཅིག་གནས་དེའི་ཕུར། ཀམ་པོ་གནས་ཞེས་ཐ་སྙད་གདགས་གཞིའི་རྩ་བ་ཕ་བོང་ཆེན་པོའི་ཡི་གེ་ཀ་རང་བྱོན་ཅན་ཞིག་ཡོད་པ་དེ་མཇལ་ཞིང་ཚོགས་འཁོར་ཕུལ། དེའི་ལམ་ཞོར་ལྷ་ཁང་ཞིག་ཏུ་གླིང་གེ་སར་གྱི་དཔལ་རྟུལ་མང་པོའི་གོ་ཁྲབ་དང་། མདའ་གྲི་མདུང་གསུམ་སོགས་མཚོན་ཆ་མང་པོ་དང་། རྒྱ་ཚ་ཞལ་དཀར་གྱི་རལ་གྲི་ཡ་ཟི་སྐར་ཕྲན་སོགས་མཇལ་རྒྱུ་འདུག་ཅེས་གསུངས(མདོ་སྟོད་ཁམས་ཀྱི་ཀ་བོའི་གནས་རེད)།
གླིང་གི་སྒྲུང་ཡིག་རྣམས་སུ། གླིང་གིས་རྨ་ཆུའི་སྟོད་སྨད་བར་གསུམ་བཟུང་བའི་ལོ་རྒྱུས་ལས་གཞན། ཙོང་ཁའི་བདེ་ཐང་དང་། ཙོང་ཁའི་ཆུ་རྒྱུད་རྣམས་དང་། ཟི་ལིང་མཁར་སོགས་བཟུང་བའི་ལོ་རྒྱུས་མེད་པ་ནི། ཙོང་ཁའི་རྒྱལ་པོ་དང་། མི་ཉག་གིས་གང་བཟུང་བའི་ས་དག་ནི། བོད་རང་གི་ལག་ཏུ་ཡོད་གཤིས་དཔུང་འཇུག་མ་བྱས་པར་སེམས་སོ། །


text:
ཀྲུང་གོའི་བོད་ལྗོངས་དྲ་བས་གནས་ཚུལ་སྤེལ་བ་ལྟར་ན། ཟླ3པའི་ཚེས21ཉིན། བོད་ལྗོངས་གུང་གཞོན་ཚོགས་པ་ལྗོངས་ཨུ་ཡོན་ལྷན་ཁང་གིས་བོད་ལྗོངས་ཀྱི་གུང་གཞོན་ཚོགས་པས“སྤྱི་ཁྱབ་ཧྲུའུ་ཅིའི་གསུང་བཤད་ལ་སློབ་སྦྱོང་བྱས་ཏེ་གུང་གཞོན་ཚོགས་པ་ཚད་ལྡན་ཞིག་བྱེད་པའི” ( གཤམ་དུ“གཅིག་སློབ་གཉིས་སྒྲུབ”ཅེས་བསྡུས་པ)སློབ་གསོའི་ལག་ལེན་གྱི་སྐུལ་སློང་དང་བཀོད་འདོམས་ཚོགས་འདུ་བསྡུས་ནས། བོད་ལྗོངས་ཀྱི་གུང་གཞོན་ཚོགས་པའི“གཅིག་སློབ་གཉིས་སྒྲུབ”ཀྱི་སློབ་གསོ་ལག་ལེན་ཁྱོན་ཡོངས་ནས་འགོ་ཚུགས་པ་རེད།
བོད་ལྗོངས་ཀྱི་གུང་གཞོན་ཚོགས་པ་ལྗོངས་ཨུ་ཡོན་ལྷན་ཁང་གི་ཧྲུའུ་ཅི་གཞོན་པ་ལི་ཡ་ཞང་གིས་སྐུལ་སློང་ཚོགས་འདུའི་ཐོག ཚོགས་པ་ཡོངས་སུ་གཅིག་སྡུད་ངང“སྤྱི་ཁྱབ་ཧྲུའུ་ཅིའི་གསུང་བཤད་ལ་སློབ་སྦྱོང་བྱས་ཏེ་གུང་གཞོན་ཚོགས་པ་ཚད་ལྡན་ཞིག་བྱེད་པའི”སློབ་གསོའི་ལག་ལེན་སྤེལ་བ་ནི་གུང་གཞོན་ཚོགས་པ་ཀྲུང་དབྱང་གིས་ཁྱོན་ཡོངས་ནས་ཏང་ནན་པོ་སྐྱོང་བའི་བླང་བྱར་དམིགས་པ་དང་། གུང་གཞོན་ཚོགས་པ་ནན་སྐྱོང་ལ་སྐུལ་འདེད་ཤུགས་ཆེན་གཏོང་བ། གུང་གཞོན་ཚོགས་པ་བཅོས་སྒྱུར་གསར་གཏོད་གཏིང་ཟབ་གཏོང་པར་བཏོན་པའི་ལས་ཀའི་བཀོད་སྒྲིག་གལ་ཆེན་ཞིག་ཡིན་ཏེ། དེས་ནི་བློ་མཐུན་ཞིས་ཅིན་ཕིང་སྲོག་ཤིང་གནང་བའི་ཏང་ཀྲུང་དབྱང་གིས་ན་གཞོན་དང་གུང་གཞོན་ཚོགས་པའི་ལས་དོན་གྱི་མཛུབ་སྟོན་གལ་ཆེན་རབ་དང་རིམ་པའི་དགོངས་དོན་གང་ལེགས་མཚོན་ཡོད་ལ། གུང་གཞོན་ཚོགས་པ་ཀྲུང་དབྱང་གིས་འཛམ་གླིང་གི་གནས་ཚུལ་དང་། ཏང་གི་གནས་ཚུལ། ན་གཞོན་གྱི་གནས་ཚུལ། གུང་གཞོན་ཚོགས་པའི་གནས་ཚུལ་གྱི་འཕེལ་རྒྱས་གསར་པ་དང་འགྱུར་ལྡོག་གསར་པར་ངོས་འཛིན་གཏིང་ཟབ་གནང་པ་མངོན་པར་མཚོན་ཡོད་པ། གུང་གཞོན་ཚོགས་པའི་ནང་མངོན་གསལ་དོད་པའི་གནད་དོན་ལ་དམིགས་པ་དང་། ཕྱོགས་སྟོན་གསལ་པོ་བྱེད་པའི་ཆོད་སེམས་བརྟན་པོ་དང་ལག་ལེན་གཅིག་མཐུན་ཡིན་པར་མངོན་པར་མཚོན་ཡོད་ཅེས་བརྗོད་བྱུང་།
ཁོང་གིས། བོད་ལྗོངས་ཀྱི་ལྗོངས་ཡོངས་ཀྱི་རིམ་པ་ཁག་གི་གུང་གཞོན་ཚོགས་པ་རྩ་འཛུགས་ཀྱིས་“གཅིག་སློབ་གཉིས་སྒྲུབ”ཀྱི་སློབ་གསོའི་ལག་ལེན་སྤེལ་བའི་ཁྲོད་བསམ་བློ་གཅིག་གྱུར་དང་། ངོས་འཛིན་མཐོ་རུ་བཏང་ནས“གཅིག་སློབ་གཉིས་སྒྲུབ”ཀྱི་སློབ་གསོའི་ལག་ལེན་གྱི་ལས་འགན་རང་བཞིན་དང་། འོས་འགན་རང་བཞིན་དོན་འཁྱོལ་མཐོར་འདེགས་གཏོང་དགོས་ཤིང་།“སྤྱི་ཁྱབ་ཧྲུའུ་ཅིའི་གསུང་བཤད་ལ་སློབ་སྦྱོང་བྱས་ཏེ་གུང་གཞོན་ཚོགས་པ་ཚད་ལྡན་ཞིག་བྱེད་པ”ཞེས་པའི་བརྗོད་གཞི་དེར་ངོས་འཛིན་ལེགས་པོ་གནང་ནས་སློབ་སྦྱོང་དང་ལག་ལེན་ཟུང་སྦྲེལ་དང་། གུང་གཞོན་ཚོགས་པར་ཞུགས་དུས་ཀྱིས་དམ་བཅའ་ལག་བསྟར་བྱེད་པ། ཏང་གི་ཚོགས་ཆེན་ཐེངས་བཅུ་དགུ་རྒྱལ་ཁའི་ངང་འཚོག་པར་བསུ་བ་བྱེད་པའི་གནད་གཙོ་བོ་དང་འདི་དང་དམ་པོར་སྦྲེལ་ནས་རང་འཁྲིའི་ལས་གནས་ལ་གཞི་ཚུགས་པ་དང་། སློབ་སྦྱོང་དང་ལས་ཀར་དཀའ་སྤྱད་འབད་བརྩོན་བྱེད་པའི་སྤྱོད་ལམ་དངོས་ཀྱིས་སྟོབས་ཤུགས་གོང་བུ་གཅིག་སྒྲིལ་བྱེད་རྒྱུ། ཆབ་སྲིད་རང་བཞིན་དང་སྔོན་ཐོན་རང་བཞིན། མང་ཚོགས་རང་བཞིན་གྱི་རྩ་བའི་དམིགས་འབེན་འདི་རྒྱུན་འཁྱོངས་དང་ཇེ་དྲག་དུ་གཏོང་པར་དམ་པོར་སྦྲེལ་ནས་ཏང་དང་སྲིད་གཞུང་གིས་རྒྱ་ཆེའི་གཞོན་ནུ་དང་འབྲེལ་བ་བྱེད་པའི་ཟམ་པ་དང་སྒྲོག་ཐག་ལྟ་བུ་གྱུར་དགོས། གུང་གཞོན་ཚོགས་པའི་སྔོན་ཐོན་རང་བཞིན་དང་གཟི་བརྗིད་བསམ་བློ་ཇེ་དྲག་ཏུ་གཏོང་པ་དེ་ཤུགས་རྒྱག་སར་བཟུང་ནས། གུང་གཞོན་ཚོགས་པ་རྩ་འཛུགས་སུ་ཞུགས་རྒྱུ་དེ་ནི་གཞོན་ནུ་རྣམས་ཀྱི་ཡིད་སྨོན་དང་འཚོལ་སྙེགས་བྱེད་ས་ཞིག་ཏུ་གྱུར་དགོས་པ། སློབ་སྦྱོང་སློབ་གསོ་དང་རྩ་འཛུགས་འཚོ་བ། ལག་ལེན་བྱེད་སྒོ་བཅས་ལས་འགན་ཆེན་པོ་འདི་གསུམ་དོན་འཁྱོལ་ཡག་པོ་བྱེད་དགོས་ཤིང་།“གཅིག་སྒྲུབ་གཉིས་སློབ”གྱི་སློབ་གསོ་ལག་ལེན་ཏན་ཏིག་སྒོས་སྐུལ་སྤེལ་གཏོང་པ། འགོ་ཁྲིད་ལ་ཤུགས་སྣོན་རྒྱག་པ་དང་བློ་ཞིབ་མོས་རྩ་འཛུགས་བྱས་ཐོག་སློབ་གསོའི་ལག་ལེན་སྔར་བས་དོན་འཁྱོལ་ཡོང་པར་སྐུལ་འདེད་བཏང་ནས། སློབ་གསོའི་ལག་ལེན་གྱི་གྲུབ་འབྲས་གསར་པས་བོད་ལྗོངས་ཀྱི་གུང་གཞོན་ཚོགས་པའི་བྱ་གཞག་གསར་གཏོད་དང་འཕེལ་རྒྱས་ལ་སྐུལ་འདེད་གཏོང་དགོས་ཞེས་བླང་བྱ་བཏོན།
ཤེས་རྟོགས་བྱུང་བར་གཞིགས་ན། བོད་ལྗོངས་ཀྱི་གུང་གཞོན་ཚོགས་པའི“གཅིག་སློབ་གཉིས་སྒྲུབ”ཀྱི་སློབ་གསོ་ལག་ལེན་ནི་བོད་རང་སྐྱོང་ལྗོངས་ཀྱིས“གཉིས་སློབ་གཅིག་སྒྲུབ”སྒོས་ཏང་གི་ཚོགས་ཆེན་བཅུ་དགུ་བ་བསུ་བ་སྟེ“ཏང་གི་བཀའ་དྲིན་བརྗོད་ནས་སྲོག་ཤིང་ལ་དགའ་ཞེན།མཐུན་སྒྲིལ་བརྗོད་ནས་མེས་རྒྱལ་ལ་དགའ་ཞེན། མཛད་རྗེས་བརྗོད་ནས་ཁྱིམ་གཞིས་དགའ་ཞེན། ཤེས་དཔལ་བརྗོད་ནས་འཚོ་བ་ལ་དགའ་ཞེན”ཞེས་པའི་བརྗོད་གཞིའི་སློབ་གསོའི་ལག་ལེན་བྱེད་སྒོ་གཏིང་ཟབ་ཏུ་གཏོང་པ་དང་སྦྲེལ་ནས་རྒྱལ་ཡོངས་དང་དུས་མཉམ་དུ་སྤེལ་རྒྱུ་དང་། བོད་ལྗོངས་ལྗོངས་ཡོངས་ཀྱི་རིམ་པ་ཁག་གི་གུང་གཞོན་ཚོགས་པ་རྩ་འཛུགས་དང་གུང་གཞོན་ཚོགས་མི་ཡོངས་ནང་ཞུགས་བྱེད་པ།“གཅིག་སློབ་གཉིས་སྒྲུབ་”གྱི་སློབ་གསོའི་ལག་ལེན་བརྒྱུད་བོད་ལྗོངས་ཀྱི་ལྗོངས་ཡོངས་ཀྱི་རྒྱ་ཆེའི་གུང་གཞོན་ཚོགས་མིའི་སྔོན་ཐོན་རང་བཞིན་དང་གཟི་བརྗིད་རང་བཞིན་ཆེ་རུ་གཏོང་པར་སློབ་གསོའི་ཁྲིད་སྟོན་གནང་དགོས། རང་རྟོགས་སྒོས་ཏང་ཀྲུང་དབྱང་ལ་མིག་དཔེ་བལྟ་བ་དང་། སྤྱི་ཁྱབ་ཧྲུའུ་ཅི་ཞིས་ཅིན་ཕིང་ལ་མིག་དཔེ་བལྟས་ཐོག་བློ་མཐུན་ཞིས་ཅིན་ཕིང་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་ཀྱིས་ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། བློ་བརྟན་འགྱུར་མེད་ངང་ཏང་གི་རྗེས་སུ་འབྲངས་པ། དུས་ཀུན་དུ་རྒྱལ་གཅེས་རིང་ལུགས་ཀྱི་རླབས་ཆེན་དར་ཆ་མཐོན་པོར་སྒྲེང་བ་དང་། རང་རྟོགས་སྒོས་མེས་རྒྱལ་གཅིག་གྱུར་སྲུང་སྐྱོབ་བྱེད་པ། རང་རྟོགས་སྒོས་མི་རིགས་མཐུན་སྒྲིལ་སྲུང་སྐྱོབ་བྱེད་པ། བོད་ལྗོངས་ཀྱི་ཕུགས་ཆོད་འཕེལ་རྒྱས་དང་ཡུན་རིང་བདེ་འཁོད། རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་བསྐྲུན་བྱེད་པའི་བརྒྱུད་རིམ་ལ་སྐུལ་འདེད་གཏོང་པའི་ཐད་སྟོབས་ཤུགས་གསར་པ་དང་འཕྲལ་རྒོལ་རུ་ཁག་གི་ནུས་པ་འདོན་སྤེལ་བྱས་ཏེ། རྨད་བྱུང་གྲུབ་འབྲས་ཀྱིས་ཏང་གི་ཚོགས་ཆེན་བཅུ་དགུ་པའི་རྒྱལ་ཁའི་ངང་འཚོག་པར་དགའ་བསུ་བྱེད་དགོས་སོ།
ཚོགས་འདུར་བོད་ལྗོངས་ལྗོངས་ཡོངས་ཀྱི་རིམ་པ་ཁག་གི་གུང་གཞོན་ཚོགས་པ་རྩ་འཛུགས་ཀྱིས་བློ་མཐུན་ཞིས་ཅིན་ཕིང་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ཏེ། བོད་རང་སྐྱོང་ལྗོངས་ཏང་ཨུད་ཀྱི་འགོ་ཁྲིད་བརྟན་པོའི་འོག“ འདུ་ཤེས་བཞི” བརྟན་པོ་འཛུགས་པ་དང་། ཚན་རིག་དང་མཐུན་པའི་ལས་ཀ་བྱེད་ཚུལ་དང་གཟབ་ནན་གྱི་ལས་ཀའི་སྤྱོད་ཚུལ་གྱིས་སློབ་གསོའི་ལག་ལེན་གྱི་ལས་དོན་ཁག་དམ་འཛིན་ཡག་པོ་བྱེད་པ་དང་། བོད་ལྗོངས་ལྗོངས་ཡོངས་ཀྱི་མི་རིགས་ཁག་གི་གུང་གཞོན་ཚོགས་པའི་ཚོགས་མི་དང་གཞོན་ནུ་རྣམས་མཐུན་སྒྲིལ་སྒོས་སྣེ་ཁྲིད་དེ་ཕུ་ཐུང་ཡར་ལ་བརྫེས་ནས་ལས་ཀ་ནན་སྒྲུབ་བྱེད་པ་དང་། ལས་ཀའི་གྲུབ་འབྲས་ཚགས་སུ་ཆུད་པ་དེས་་ཏང་གི་ཚོགས་ཆེན་བཅུ་དགུ་པའི་རྒྱལ་ཁའི་ངང་འཚོག་པར་བསུ་བ་བྱེད་དགོས་ཞེས་འབོད་སྐུལ་བཏང་ཡོད་པ་རེད།
ཚོགས་འདུ་ནི་བརྙན་འཕྲིན་ཁ་པར་ཚོགས་འདུའི་ལམ་ནས་འཚོག་འདུག་ཅིང་། བོད་ལྗོངས་གུང་གཞོན་ཚོགས་པ་ལྗོངས་ཨུ་ཡོན་ལྷན་ཁང་དང་། ལྗོངས་ཐད་གཏོགས་ལས་ཁུངས་ཀྱི་གུང་གཞོན་ཚོགས་པ་ཨུ་ཡོན་ལྷན་ཁང་། ལྗོངས་སློབ་གསོའི་སྡེ་ཚན་གྱི་གུང་གཞོན་ཚོགས་པ་ཨུ་ཡོན་ལྷན་ཁང་། ལྗོངས་དངུལ་རྩའི་སྡེ་ཚན་གྱི་གུང་གཞོན་ཚོགས་པ་ཨུ་ཡོན་ལྷན་ཁང་། ཐིང་ཅུས་དང་ལྷ་ས་ས་ཁུལ་གྱི་མཐོ་སློབ་ཁག་ཅིག་གི་གུང་གཞོན་ཚོགས་པ་ཨུ་ལྷན་ཨུ་ཡོན་ལྷན་ཁང་། ལྷ་ས་གྲོང་ཁྱེར་དང་དེའི་ཁོངས་གཏོགས་རྫོང་(ཆུས་)ཀྱི་གུང་གཞོན་ཚོགས་ཨུ་ཡོན་ལྷན་ཁང་གི་་འགན་འཁུར་བློ་མཐུན་བཅས་ལྷ་སའི་ཚོགས་ར་གཙོ་བོའི་ཚོགས་འདུར་ཞུགས་པ་དང་། བོད་རང་སྐྱོང་ལྗོངས་ཀྱི་ས་ཁུལ་དང་གྲོང་ཁྱེར་དྲུག་དང་དེ་བཞིན་རྫོང་(ཆུས་)ཁག་གི་གུང་གཞོན་ཚོགས་པ་ཨུ་ཡོན་ལྷན་ཁང་གི་ལས་བྱེད་པ་ཡོངས་རྫོགས་དང་། བོད་ལྗོངས་ཞིང་འབྲོག་སློབ་གླིང་། འབྲིང་རིམ་ལས་རིགས་སློབ་འབྲིང་ཁག་གི་གུང་གཞོན་ཚོགས་པ་ཨུ་ཡོན་ལྷན་ཁང་དང་ཤང་གྲོང་ཁག་གཅིག་གི་གུང་གཞོན་ཚོགས་ཨུ་ཡོན་ལྷན་ཁང་གི་འགན་འཁུར་བློ་མཐུན་བཅས་ཡན་ལག་ཚོགས་རའི་ཚོགས་འདུར་ཞུགས་ཡོད་པ་རེད།


text:
[ནང་དོན་གནད་བསྡུས།]གླིང་རས་བཀའ་བརྒྱུད་ལ་འབྲུག་པ་བཀའ་བརྒྱུད་ཅེས་པའི་མིང་བྱུང་ཚུལ་དང་། བྱུང་དུས། འབྲུག་པ་བཀའ་བརྒྱུད་ཅེས་པའི་མིང་བྱུང་ནས་གདན་རབས་བཅོ་བརྒྱད་དང་། ལོ་ངོ་བཞི་བརྒྱ་སུམ་ཅུར་ཉེ་སྐོར་ཞིག་ནས་འབྲུག་པ་ངག་དབང་རྣམ་རྒྱལ་ལྷོ་མོན་གྱུ་ཡུལ་དུ་ཕེབས་ཤིང་ལྷོ་མོན་ཡུལ་གྱི་བླ་མ་དང་། དཔོན་པོ་གཅིག་ལྕོགས་སུ་ཆགས། འབྲུག་ཐིམ་ཕུ་དགོན་སོགས་འབྲུག་པ་བཀའ་བརྒྱུད་ཀྱི་དགོན་པ་བཞི་བཏབ་ནས་འབྲུག་པའི་ཆོས་རྒྱུད་སྤེལ། དེ་ལྟར་འབྲུག་པའི་ཆོས་དང་བླ་མས་དབང་སྒྱུར་བྱས་པའི་ཡུལ་ལ་རིམ་བཞིན་མོན་ཡུལ་ནས་འབྲུག་ཡུལ་ཞེས་པའི་མིང་འགྱུར་ཚུལ་བྲིས་ཡོད།
[བརྡ་ཆད་གཙོ་བོ།]འབྲུག་པ་བཀའ་བརྒྱུད། འབྲུག་སེ་བ་བྱང་ཆུབ་གླིང་། ལྷོ་མོན། ཐིམ་ཕུ། མོན་བུམ་ཐང་། འབྲུག་ཡུལ།
[ཀྲུང་གོའི་དཔེ་དེབ་དབྱེ་རྟགས།]K874[ཡིག་ཚང་མཆོན་བྱང་།]A[རྩོམ་གྱི་གོ་རིམ་ཨང་སྒྲིག་]1002-946X(2006)04-008-09
དེང་དུས་བོད་རིག་པ་ཞིབ་འཇུག་པ་རྣམས་ཀྱི་ནང་དུ་འབྲུག་པ་བཀའ་བརྒྱུད་ནི་འབྲུག་རྒྱལ་ཁབ་ཀྱི་ཡུལ་ནས་དར་བས་ན་འབྲུག་པ་བཀའ་བརྒྱུད་ཅེས་ཟེར་ཞེས། འབྲུག་པ་བཀའ་བརྒྱུད་ཀྱི་མིང་དང་འབྲུག་རྒྱལ་ཁབ་ཀྱི་ས་མིང་བྱུང་ཚུལ་སྐོར་ལ་ཡིན་མིན་གོ་ལྡོག་ནས་འགྲེལ་བཤད་བྱེད་མཁན་ཁ་ཤས་མཐོང་བར་བརྟེན། འདིར་བོད་ཀྱི་ལོ་རྒྱུས་ཡོངས་གྲགས་ཀྱི་བཤད་སྲོལ་ལྟར་སྔོན་གྱི་དཔེ་རྙིང་དག་ལས་ཇི་ལྟར་གསུངས་པ་བཞིན་དུ་ལོ་རྒྱུས་དངོས་ཀྱི་གནས་ཚུལ་མདོར་བསྡུས་ཤིག་ངོ་སྤྲོད་ཞུ་རྒྱུ་ཡིན། དེའང་འདིར་ཁོ་བོས་ལོ་རྒྱུས་ཀྱི་དོན་དངོས་ཇི་ལྟར་ཡིན་པ་ལ་ཡིན་པ་ལྟར་ངོ་སྤྲོད་ཞུས་པ་ཙམ་ལས། ལུང་དང་རིགས་པ་ལ་ཁུངས་བཅོལ་ནས་ཞིབ་འཇུག་གིས་གསར་དུ་རྟོགས་པའི་འབྲས་བུ་གང་ཡང་མིན། འོན་ཀྱང་དེང་དུས་བོད་ཀྱི་ཆོས་དང་ལོ་རྒྱུས་ལ་ཞིབ་འཇུག་གནང་མཁན་རྣམས་ལ་ལོ་རྒྱུས་ཀྱི་དོན་དངོས་ཡིག་ཆ་གང་དུ་ཡོད་པ་སྤྱན་འབུལ་ཞུས་ན་སླད་ཞིབ་འཇུག་གི་ལས་ཀའི་བརྒྱུད་རིམ་ནང་དུ་དཔྱད་གཞིའི་ཡིག་ཆ་དང་། ཁུངས་ལུང་རྣམ་དག་འཚོལ་བ་ལ་སྐུལ་སློང་གི་རྐྱེན་དུ་འགྱུར་བའང་སྲིད།
གཅིག འབྲུག་པ་བཀའ་བརྒྱུད་བྱུང་ཚུལ།
འབྲུག་པ་བཀའ་བརྒྱུད་ནི་དཔལ་ལྡན་དྭགས་པོ་བཀའ་བརྒྱུད་ཀྱི་གྲུབ་མཐའི་ཡན་ལག་ཅིག་ཡིན་པ་ཚང་མས་མཁྱེན་གསལ་ལྟར་རེད། དེའང་བཀའ་བརྒྱུད་གོང་མ་རྣམ་གསུམ་ཞེས་པ་མར་མི་དྭགས་གསུམ་ལས་མཉམ་མེད་དྭགས་པོ་རིན་པོ་ཆེའི་སློབ་མའི་གཙོ་བོ་འབའ་རོམ་པ་དར་མ་དབང་ཕྱུག་ལས་འབའ་རོམ་བཀའ་བརྒྱུད། ཕག་གྲུ་རྡོ་རྗེ་རྒྱལ་པོ་ལས་ཕག་གྲུ་བཀའ་བརྒྱུད། ཀརྨ་པ་དུས་གསུམ་མཁྱེན་པ་ལས་ཀཾ་ཚང་བཀའ་བརྒྱུད། དྭགས་པོ་རིན་པོ་ཆེའི་སྤུན་ཆུང་བ་དབོན་སྒམ་ཚུལ་ཁྲིམས་སྙིང་པོའི་སློབ་མ་ཞང་ཚལ་པ་བརྩོན་འགྲུས་གྲགས་པ་ལས་ཚལ་པ་བཀའ་བརྒྱུད་བཅས་བྱུང་བ་ལ་བཀའ་བརྒྱུད་ཆེ་བཞི་ཞེས་གྲགས།
དེ་ལས་ཕག་གྲུ་རྡོ་རྗེ་རྒྱལ་པོའི་(༡༡༡༠-༡༡༧༠)སློབ་མ་རྣམས་ལས་བཀའ་བརྒྱུད་ཆུང་བརྒྱད་ཅེས་པ་བྱུང་ཡོད་པ་ནི། སྐྱོབ་པ་འཇིག་རྟེན་མགོན་པོ་ལས་འབྲི་གུང་བཀའ་བརྒྱུད། ཐང་པ་བཀྲ་ཤིས་དཔལ་བ་ལས་སྟག་ལུང་བཀའ་བརྒྱུད། འགྲོ་མགོན་རྒྱལ་ཚབ་ཁུ་དབོན་ལས་ཁྲོ་ཕུ་བཀའ་བརྒྱུད། གླིང་རས་པདྨ་རྡོ་རྗེ་ལས་གླིང་རས་བཀའ་བརྒྱུད། ཆོས་རྗེ་སྨར་པ་གྲུབ་ཐོབ་ལས་སྨར་ཚང་བཀའ་བརྒྱུད། ཡེལ་པ་ཡེ་ཤེས་བརྩེགས་པ་ལས་ཡེལ་པ་བཀའ་བརྒྱུད། ཟ་ར་བ་ཡེ་ཤེས་སེང་གེ་ལས་གཡའ་བཟང་བཀའ་བརྒྱུད། སྙི་ཕུ་གྱེར་སྒོམ་ཆེན་པོ་ལས་ཤུག་གསེབ་བཀའ་བརྒྱུད་བཅས་བྱུང་ཡོད་པ་རེད།
འབྲུག་པ་བཀའ་བརྒྱུད་ཅེས་པ་གླིང་རས་པདྨ་རྡོ་རྗེའི་(༡༡༢༨-༡༡༨༨)སློབ་མ་གཙང་པ་རྒྱ་རས་ཡེ་ཤེས་རྡོ་རྗེས་དེང་དུས་ལྷ་ས་གྲོང་ཁྱེར་ཆུ་ཤུར་རྫོང་ཁོངས་གཞི་བདག་ཇོ་བོ་ལྷ་རྩེ་ཞེས་པའི་རི་ཞོལ་དུ་འབྲུག་དགོན་པ་བཏབ་སྟེ་དེའི་གདན་ས་འཛིན་པའི་ཆོས་རྒྱུད་ལ་འབྲུག་པ་བཀའ་བརྒྱུད་ཅེས་པ་དེ་བྱུང་། གླིང་རས་བཀའ་བརྒྱུད་ཀྱི་རྒྱུད་པ་ལ་འབྲུག་པ་ཞེས་པའི་མིང་འདོགས་དོན་ཅི་ཞེ་ན། གཙང་པ་རྒྱ་རས་ཡེ་ཤེས་རྡོ་རྗེས་འབྲུག་དགོན་པ་བཏབ་ཅིང་དེའི་གདན་ས་བསྐྱངས་བའི་རྒྱུད་པ་ལ་འབྲུག་པ་ཞེས་པར་གྲགས། དེ་ལ་འབྲུག་པ་ཞེས་མིང་ཐོགས་ཚུལ་ནི། འབྲུག་པ་པདྨ་དཀར་པོས་བརྩམས་པའི་《འགྲོ་བའི་མགོན་པོ་གཙང་པ་རྒྱ་རས་པའི་རྣམ་པར་ཐར་པ་ངོ་མཚར་དད་པའི་རླབས་ཕྲེང་》ལས། (ཤིང་པར་མ། ཤོག་ངོས་༥༦ཉིན་ཕྲེང་༧པར།)དགུང་ལོ་ཞེ་ལྔ་བཞེས་པ། ཤིང་མོ་གླང་གི་ལོའི་(སྤྱི་ལོ་༡༢༠༥ལོ་)འབྲུག་གི་ཟླ་བ་དཀར་པོའི་ཕྱོགས་ཀྱི་ཉིན་གཅིག་རྩེ་བོ་ལའི་རྩེ་མོར་བྱོན་ནས་ཡུལ་ཕྱོགས་ཀུན་ཏུ་གཟིགས་པའི་ཚེ། བསྣམས་ཀྱི་ཕུ་ན་འཇའ་འོད་སྣ་ལྔའི་གུར་གསུམ་རིམ་དུ་ཕུབ་ཅིང་། འོད་ཟེར་གྱི་དྲ་ཕྱེད་ཀྱིས་མཛེས་པ། རྟ་དང་། གླང་པོ་དང་། འཁོར་ལོ་དང་། པདྨ་དང་། ནོར་བུ་སོགས་ཀྱི་གཟུགས་སྣ་ཚོགས་པས་སྤྲས་པ་གཟིགས་པའི་ཚེ། རྗེའི་ཞལ་ནས་མ་གིར་ངའི་ཚོགས་པ་སྐྱོང་བའི་གནས་ཡོང་བར་འདུག་གསུངས་ནས་བྱོན་ནོ། དེར་ཚང་ཚིང་གི་གསེབ་ཏུ་སོན་པ་དང་། ཆུ་མིག་གཅིག་གི་རྩ་ན་སྒྱེད་བུ་གསུམ་གཙུགས། ཤིང་ཕྱག་གང་ཙམ་ཡང་འདུག་པས། རྗེའི་ཞལ་ནས་རྟེན་འབྲེལ་འགྲིག རྣལ་འབྱོར་དགའ་ཡེས་དང་། ཇོ་ཡེས་ལ་སོགས་པ་ཁྱེད་རྣམས་ཤིང་རེ་འཐུས་ལ་ཤོག་དང་གསུངས་ནས། ཤིང་འཐུས་ཏེ་འཇམ་སྐོལ་ཞིང་བཞུགས་པ་ན། ནམ་མཁའ་ནས་ཤིན་ཏུ་ཆེ་བའི་འབྲུག་སྒྲ་དྲག་པོ་ལན་གསུམ་གྱི་བར་དུ་བསྒྲགས་པས། རྗེའི་ཞལ་ནས་འབྲུག་གི་སྒྲས་གང་ཁྱབ་ཏུ་ངའི་སྙན་པས་ཁྱབ་པར་འདུག་ཅེས་གསུངས་སོ། དེའི་ཚེ་ཡར་འབྲོག་སྟག་ལུང་པའི་གཅེས་ཕྲུག་བདུན་ཆོས་ལ་བྱུང་སྟེ་མདའ་དང་གཞུ་ཕུལ་བས་སྤྱིལ་པོའི་གདུང་ལྕམ་བྱས་ནས་གཟིམས་ཁང་ཕུབ་པས་མདའ་གཞུ་ལྷ་ཁང་དུ་གྲགས་སོ། དེ་ནས་སའི་དབྱིབས་པདྨ་འདབ་བརྒྱད་ལྟ་བུའི་ལྟེ་བར་གཙུག་ལག་ཁང་དང་སྤྱིལ་པོ་བརྩིགས་ཏེ། ལོ་དེ་ཉིད་ལ་སྒོམ་ཁང་སྟོང་ཕྲག་ཙམ་ཐེབས་ཏེ། རབ་གནས་ཀྱི་དུས་སུ་མགུར་བཞེངས་པ། ན་མོ་རཏྣ་གུ་རུ། རྗེ་གོང་མའི་གདན་སའི་རི་ཁྲོད་དང་གཅིག །ཆུང་ལ་མཛེས་པའི་འཇག་སྤྱིལ་དང་གཉིས། །ཉམས་རྟོགས་ལྡན་པའི་སྒོམ་ཆེན་དང་གསུམ། །དེ་གསུམ་སྒོམ་ཁང་གི་ཁ་བསྲོ་ཡིན། །ཐུགས་རྗེ་ཅན་གྱི་བླ་མ་དང་གཅིག །མོས་གུས་ཅན་གྱི་སློབ་མ་དང་གཉིས། །བཅུད་དང་ལྡན་པའི་གདམ་ངག་དང་གསུམ། །དེ་གསུམ་བླ་མའི་ཁ་བསྲོ་ཡིན། །གསོལ་བ་བཤའ་མར་ཐེབས་པ་དང་གཅིག །བྱིན་རླབས་གནད་ལ་ཕོག་པ་དང་གཉིས། །གདམས་ངག་གནད་དུ་ཚུད་པ་གསུམ། །དེ་གསུམ་ཉམས་མྱོང་གི་ཁ་བསྲོ་ཡིན། །འཁོར་བ་ལ་ཞེན་པ་ལོག་པ་དང་གཅིག །སེམས་ཀྱི་རྩ་བ་ཆོད་པ་དང་གཉིས། །སྙིང་རུས་ཀྱི་བཅད་པ་ཆེ་བ་དང་གསུམ། །དེ་གསུམ་སྒོམ་ཆེན་གྱི་ཁ་བསྲོ་ཡིན། །ཡོན་ཏན་གྱི་རྩལ་ཁ་རྫོགས་པ་དང་གཅིག །གདུལ་བྱ་དུས་ལ་བབ་པ་དང་གཉིས། །རྟེན་འབྲེལ་ཐབས་ལ་མཁས་པ་དང་གསུམ། །དེ་གསུམ་འགྲོ་དོན་གྱི་ཁ་བསྲོ་ཡིན། །བརྒྱུད་པའི་བྱིན་རླབས་ཆེ་བ་དང་གཅིག །རྣལ་འབྱོར་དམ་ཚིག་གཙང་བ་དང་གཉིས། །སྨོན་ལམ་གྱི་འཕེན་པ་དྲག་དང་གསུམ། །དེ་གསུམ་བརྒྱུད་འཛིན་གྱི་ཁ་བསྲོ་ཡིན། །དབྱངས་དེ་ཁ་བསྲོ་དྲུག་པ་ཡིན། །ཁ་བསྲོ་དྲུག་ཏུ་མ་ཟད་ཀྱི། །གསུམ་གསུམ་འཛོམས་ན་ཅི་བསམ་འགྲུབ། །རྒྱུ་རྐྱེན་གྱི་རྟེན་འབྲེལ་ཤེས་པར་མཛོད། །ཅེས་གསུངས་ནས་དགོན་པའི་མིང་ཡང་འབྲུག་ཅེས་བྱ་བར་ཆགས་སོ། དེ་དུས་རྗེའི་ཞལ་ནས་འབྲུག་རྗེ་སྣ་ཕུ་བའི་ལུང་བསྟན་ཡིན། ཀློང་རྡོལ་ཞང་རིན་པོ་ཆེའི་ལུང་བསྟན་ཡིན། གཞན་ཡང་ཁོ་བོས་དགོན་པ་བྱང་དུ་བཏབ་ན་འཁོར་དང་ཟང་ཟིང་ལ་སུས་ཀྱང་འགྲན་པར་མི་ཡོང་བར་འདུག་སྟེ། ཕྱི་རབས་རྣམས་ལ་ཕན་པ་ཆེར་འོང་བར་མི་འདུག ངམ་ཤོད་དུ་བཏབ་ན་འགྲོ་དོན་རླབས་ཆེ་བར་གདའ་སྟེ། མ་འོངས་པའི་དུས་བསྐྱང་དཀའ་བར་འདུག་པས་བཞག ར་ལུང་དུ་བཏབ་ན་ནོར་མི་རབས་འགར་སྤྱད་ཀྱང་མི་འཛད་པ་ཞིག་དང་། མི་ཆེན་མང་པོ་འདུ་བར་མཆིས་ཏེ། འགྲོ་དོན་ཆེ་རྒྱུ་མི་འདུག་ཅེས་གསུང་ངོ་། ཞེས་པ་འདི་ནི་འབྲུག་དགོན་པའི་མིང་ཇི་ལྟར་བྱུང་བའི་ལོ་རྒྱུས་སོ། འབྲུག་པ་ངག་དབང་ཆོས་ཀྱི་རྒྱལ་པོའི་རྣམ་ཐར་ལས། དགོན་པ་ལ་འབྲུག་སེ་བ་བྱང་ཆུབ་གླིང་ཞེས་དང་། འབྲུག་དགོན་གྱི་རི་ཁྲོད་ལ་གནམ་ལྡིང་དཔལ་གྱི་རི་ཁྲོད་ཅེས་བྲིས་འདུག འབྲུག་པ་པད་དཀར་གྱི་རང་རྣམ་དུ། དགུང་ལོ་བཅུ་གཅིག་པའི་མེ་བྱ་ལོར་གདན་ས་འབྲུག་སེ་བ་བྱང་ཆུབ་གླིང་དུ་སླེབས། ཞེས་གསུངས་སོ།།
འདིར་འབྲུག་པ་བཀའ་བརྒྱུད་ཅེས་འབྲུག་པ་སྤྱིའི་གྲུབ་མཐའ་ལ་ཟེར་ཞིང་། ནང་གསེས་སུ་འབྲུག་པ་སྟོད་སྨད་བར་གསུམ་གདན་སའི་རྒྱུད་པ་དང་བཅས་པའི་དབྱེ་སྲོལ་ཡོད་པ་སྟེ། གཙང་པ་རྒྱ་རས་ཀྱི་སློབ་མ་རྣམས་ལས། མཐའ་མ་ཆེ་བ་ལོ་རྒོད་གཉིས་ཞེས་པའི་ལོ་རས་དབང་ཕྱུག་བརྩོན་འགྲུས་ལས་སྨད་འབྲུག་གི་ཆོས་བརྒྱུད་མཆེད་དེ་འགྲོ་དོན་འཕེལ། རྒྱལ་བ་རྒོད་ཚང་པ་ལས་སྟོད་འབྲུག་དང་། དེའི་སློབ་མ་གཙོ་བོ་རྒྱལ་བ་ཡང་དགོན་པ་དང་། གྲུབ་ཆེན་ཨོ་རྒྱན་པ་རྣམ་གཉིས་ཀྱིས་དཔལ་ལྡན་འབྲུག་པའི་བསྟན་པ་རྒྱ་ཆེར་སྤེལ་བའི་ཚུལ་སོགས་སྐབས་ཐོབ་ཀྱི་བརྗོད་བྱ་མ་ཡིན་པའི་ཕྱིར་ན་རེ་ཞིག་མ་སྨྲས་སོ། འདིར་འབྲུག་པ་བཀའ་བརྒྱུད་ལས་འབྲུག་ཡུལ་གྱི་མིང་བྱུང་ཚུལ་དང་ཐད་ཀར་འབྲེལ་བ་ཡོད་པའི་འབྲུག་པའི་བླ་རབས་དང་ལོ་རྒྱུས་རྣམས་མདོར་བསྡུས་ནས་བསྟན་པ་ཡིན།
གཉིས། འབྲུག་སེ་བ་བྱང་ཆུབ་གླིང་གི་གདན་རབས་བྱུང་ཚུལ།
གཙང་པ་རྒྱ་རས་ཡེ་ཤེས་རྡོ་རྗེ་ནི་རབ་བྱུང་གསུམ་པའི་ལྕགས་སྦྲུལ་སྤྱི་ལོ་༡༡༦༡ལོའི་སྣྲོན་ཟླའི་ཉ་ལ་སྐུ་འཁྲུངས། དགུང་ལོ་བཞིར་སོན་པ་དང་ཡེ་གེ་ཀློག་འདོན་བསླབས། དགུང་ལོ་བརྒྱད་པར་མ་ཡུམ་དགོངས་པ་རྫོགས། དགུང་ལོ་བཅུ་གཉིས་སྐབས་དགེ་བའི་བཤེས་གཉེན་རྟ་ཐང་པ་ལ་བསྟེན་ནས་གཙུག་ཕུད་བྲེགས། དགེ་བསྙེན་གྱི་སྡོམ་པ་དང་། དབང་ལུང་མང་པོ་ཞུས། དགུང་ལོ་བཅོ་ལྔའི་སྐབས་སུ་མཁར་ལུང་བའི་མདུན་ནས་དབུ་མ་དང་། ཚད་མ་སྡེ་བདུན་མདོ་དང་བཅས་པ། ཤེར་ཕྱིན། སྤྱོད་འཇུག་ལ་སོགས་གཞུང་ལུགས་ལ་བསླབ་གཉེར་གནང་སྟེ་ལོ་ངོ་བཅུ་གཅིག་ཙམ་བསྟེན། དགུང་ལོ་ཉེར་གཉིས་བཞེས་པའི་ཚེ་ཡབ་ཀྱིས་ཆོས་འཁོར་བསྐོར་བའི་སྦྱིན་བདག་བྱས། སློབ་དཔོན་མཁར་ལུང་བ་སྤྱན་དྲངས། དགེ་སློང་ངུར་སྨྲིག་འཛིན་པ་མང་པོ་ཚོགས་པའི་དབུས་སུ་ཆོས་ཀྱི་ཁྲི་ལ་བཞུགས་ཏེ། དབུ་ཕར་འདུལ་མཛོད་ཚད་མ་དང་བཅས་པའི་བཤད་པ་རྒྱ་ཆེར་གནང་། ཀློག་པ་ཐོས་བསམ་གྱི་ཤེས་རབ་ཕུན་སུམ་ཚོགས་པར་གྱུར་པ་དང་། ད་ནི་སྤངས་བ་བསམ་གཏན་ལ་ནན་ཏན་བྱ་དགོངས་ནས། རྗེ་ཉིད་ཀྱི་འཁྲུངས་ཡུལ་ར་བཟུང་རི་ཁྲོད་དུ་བཞུགས་པའི་ཚེ། གླིང་རས་པདྨ་རྡོ་རྗེ་ཡུལ་དེར་ཕེབས་པ་གསན་ནས་མཇལ་བར་བྱོན། དམ་པའི་ཆོས་སྐོར་ཟབ་ཅིང་རྒྱ་ཆེ་བའི་འབེལ་མཆིད་མཛད་པས། ལས་སད་ཅིང་ཤིན་ཏུ་དགྱེས་པར་གྱུར། དགུང་ལོ་ཉེར་གསུམ་ལོན་སྐབས། རྗེ་གླིང་རས་པ་སྣ་ཕུར་བཞུགས་པ་དང་མཇལ་ནས་ཆོས་དྲུག་དང་། མར་ལུགས་རྒྱུད་སྡེ་ཐམས་ཅད་ཀྱི་དབང་ལུང་ཁྲིད་གསུམ་མ་ཚང་བ་མེད་པར་ཞུས། བསྐྱེད་རྫོགས་ཀྱི་ཕྱག་ལེན་འཁྲུལ་མེད་རྟོགས། ས་སྤྲེལ་ལོ་དགུང་ལོ་ཉེར་བརྒྱད་སོན་པ་དང་རི་ཁྲོད་འགྲིམས་པར་བརྩམས་ཚེ། རྗེ་སྣ་ཕུ་བས་རི་ཁྲོད་དུ་མ་འགྲོ། ཁྱོད་རང་ངའི་གདན་ས་སྣ་ཕུ་འདི་བཟུང་གསུངས་པ་དང་། མ་འོངས་པར་འབྲུག་དང་ར་ལུང་འཛིན་དགོས་པའི་ལུང་བསྟན། དགུང་ལོ་ཉེར་དགུའི་ས་བྱ་ལོར་རྗེ་བཙུན་རས་ཆུང་པས་གཏེར་དུ་སྦས་པའི་རོ་སྙོམས་སྐོར་དྲུག་བཏོན། དེ་ནས་གཉོས་འགར་ཆོས་གསུམ་དང་ལྷན་དུ་ཙཱ་རི་ལ་ཕེབས་ཏེ་དུས་བབ་ཀྱི་ལུང་ལྟ་ར་ཙཱ་རིའི་གནས་སྒོ་ཕྱེས། དེ་ནས་སྐྱི་ཤོད་དུ་ཕེབས་ནས་ཀློང་རྡོལ་དགོན་བཏབ། འབྲི་གུང་སྐྱོབ་པ་དང་ཞང་འགྲོ་བའི་མགོན་པོ་རྣམས་ཀྱང་བླ་མར་བསྟེན་ནས་ཆོས་ཞུས། དགུང་ལོ་སོ་གསུམ་པའི་ཆུ་གླང་སྤྱི་ལོ་༡༡༩༣ལོར་ཞང་གིས་མཁན་པོ་མཛད་དེ་བསྙེན་རྫོགས་ཞུས། ཀློང་རྡོ་ལ་སོགས་དབེན་གནས་དང་དགོན་པ་དག་ལ་འདག་སྦྱར་མཛད་དེ་སྐུ་མཚམས་ཐེང་མང་བཞུགས། དེ་ནས་ར་ལུང་དུ་བྱོན་ཏེ་གཅེན་ལྷ་གཉན་གྱི་སྲས་རབ་ཏུ་བྱུང་ནས་མཚན་དར་མ་སེང་གེ་བཏགས། མཁས་གྲུབ་གཉིས་ལྡན་གྱི་སློབ་མ་མང་པོ་བསྐྱངས། དགུང་ལོ་ཞེ་ལྔ་པའི་ཤིང་གླང་ལོར་འབྲུག་དགོན་པ་བཏབ་སྟེ་ཚོགས་པ་བསྐྱངས། དགུང་ལོ་ཞེ་བདུན་པའི་མེ་ཡོས་སྤྱི་ལོ་༡༢༠༧ལོར་སློབ་ཚོགས་རྣམས་ལ་ཡུལ་ཉེར་བཞི་དང་། གནས་སོ་གཉིས་རྣམས་སུ་སྒྲུབ་པ་ལ་བརྩོན་དགོས་པའི་ཞལ་གདམས་མང་པོ་གནང་། རྗེ་ཉིད་ཀྱང་ལོ་གཅིག་གི་བར་དུ་སྟན་གཅིག་ལ་གཡོ་བ་མེད་པར་སྐུ་མཚམས་བཞུགས། དེ་རྗེས་སློབ་མ་གསར་པ་ཚུར་འོང་མཁན་དང་། རྙིང་པ་ཕར་འགྲོ་མཁན་ཐམས་ཅད་ལ་སྨིན་གྲོལ་གྱི་གདམས་ངག་མང་པོ་གསུངས་ཤིང་། མི་ལ་རས་པའི་བུ་རྒྱུད་འདི་སྐྱིད་སྡུག་ལ་རྩིས་གདབ་མི་གཏོང་བར་བསྒོམས་པས་སངས་རྒྱས་པ་ཡིན་གསུངས་ནས་སློབ་བུ་རྣམས་སྒོམ་ལ་སྐུལ་ཞིང་སླར་ཡང་སྐུ་མཚམས་དམ་རྒྱ་གནང་། སྐལ་པ་དང་ལྡན་པའི་ཕྱུགས་རྫི་དགུང་ལོ་བཅུ་དགུ་སོན་པ་ཞིག་རྗེས་སུ་བཟུང་ནས་གཙུག་ཕུད་བྲེགས། མཚན་མགོན་པོ་རྡོ་རྗེ་ཞེས་གསོལ་དེ་ནི་ཕྱིས་ཡོངས་གྲགས་སུ་རྒྱལ་བ་རྒོད་ཚང་པ་ཞེས་ཟེར།
དགུང་ལོ་ལྔ་བཅུ་པའི་ལྕགས་རྟ་སྤྱི་ལོ་༡༢༡༠ལོར་ར་ལུང་ནས་བུ་སློབ་རྣམས་ཀྱིས་གདན་འདྲེན་འབྱོར་བ་ལྟར་གཙང་ར་ལུང་དུ་ཕེབས། དེར་མྱང་སྟོད་ཀྱི་མི་རྣམས་འདུས་ནས་འབུལ་བ་དང་བཀུར་བསྟི་རྒྱ་ཆེན་པོ་བྱས། ཚོགས་པ་གསར་རྙིང་ཐམས་ཅད་ལ་ཆོས་དང་ཟང་ཟིང་གིས་ཚིམ་པར་མཛད། དེའི་དུས་སུ་བུ་སློབ་རྣམས་ལ་འབྲུག་གི་གདན་ས་འཛིན་པའི་སེང་གེའི་མཚན་ཅན་དགུ་དང་། རིགས་གསུམ་མགོན་པོའི་སྤྲུལ་པ་གསུམ་བྱོན་པའི་རྗེས་སུ་སླར་ཡང་རྒྱ་རས་རང་ཉིད་ཐེངས་གཅིག་བྱོན་པའི་ལུང་བསྟན་གནང་བར། རྣམ་ཐར་ངོ་མཚར་དད་པའི་རླབས་ཕྲེང་ལས། (ཤིང་པར་མ། ཤོག་ངོས་༦༠སྲིབ་ཕྲེང་༢པར།)དེའི་དུས་སུ་བུ་སློབ་རྣམས་ལ་ཕྱི་རབས་བསོད་ནམས་བསག་པའི་དོན་དུ་མཆོད་རྟེན་བརྒྱ་རྩ་བརྒྱད་བཞེངས་ཤིག་ཅེས་བསྒོས་པ་ཉན་ཏེ། ཚོགས་པ་ཁྲི་ཁྲག་མང་པོས་བརྩིགས་པས། ཉིན་དེར་མཆོད་རྟེན་དགུ་གྲུབ་སྟེ་ཞུས་པར། རྗེའི་ཞལ་ནས་ད་སང་ཉིན་ཡང་ཁྱོད་རྣམས་ཀྱིས་འབད་རྩོལ་དྲུག་ཏུ་ཐོན་ལ་ཅི་མང་བཞེངས་ཐུབ་པ་གྱིས་ཞེས་བཀའ་བསྩལ་ལོ། དེ་ནས་མཚན་མོའི་ཐུན་རྫོགས་མ་ཐག་པའི་ཆ་ལ་ཐམས་ཅད་འདུས་ཏེ། ཉིན་ཐོག་ཐག་ཏུ་འབད་ཀྱང་མཆོད་རྟེན་གསུམ་ལས་བཞེངས་མ་གྲུབ་པ་དང་། རྗེ་ལ་གསོལ་བ། ཅི་ཁ་སང་ནི་མཆོད་རྟེན་དགུ་བཞེངས་པར་ནུས་ལ། དེ་རིང་མི་རྣམས་དེ་ལས་ཆེས་མི་ཉུང་བར་སྣང་ཞིང་། རྩོལ་བ་དྲག་པོས་བསྒྲུབས་ཀྱང་གསུམ་མ་གཏོགས་བཞེངས་མ་གྲུབ་པ་ཇི་ལྟར་ལས་གྱུར་ཅེས་ཞུས་པ་དང་། རྗེའི་ཞལ་ནས་འཕགས་པའི་ཡུལ་གྱི་གྲུབ་ཆེན་བརྒྱད་ཅུ་རྩ་བཞིའི་ནང་ནས། འདིར་དགུ་སེང་གེའི་མཚན་ཅན་གྱི་ཚུལ་བཟུང་སྟེ། སྒྲུབ་རྒྱུད་ཀྱི་བསྟན་པ་འཛིན་ཅིང་རྒྱས་པར་བྱེད་དོ། དེ་ལས་རྟིང་མར་ཇི་ཙམ་ཞིག་འབད་ཀྱང་གསུམ་ལས་མ་གྲུབ་པ་ནི། དེའི་རྗེས་སུ་རིགས་གསུམ་མགོན་པོའི་རྣམ་འཕྲུལ་བྱོན་ནས་གཞན་དོན་རྒྱ་ཆེན་པོ་མཛད་དོ། དེ་དག་གི་རྒྱུ་ཐམས་ཅད་རྟེན་འབྲེལ་རྣམས་དེ་ལས་གྲུབ་པ་ཡིན་ནོ། དེའི་རྗེས་ཐོག་ཏུ་ཁོ་བོ་རང་སླེབ་དགོས་པའི་དུས་གཅིག་འོང་བར་འདུག་གི་ཞེས། དཔལ་མཚུངས་མེད་རྒྱལ་བའི་དབང་པོ་འབྱོན་པ་ལུང་བསྟན་ནོ། ཞེས་གསུངས་པ་ལྟར་རོ། ལོ་དེར་ར་ལུང་དུ་གཙུག་ལག་ཁག་བརྩིགས། བུ་སློབ་རྣམས་ཀྱིས་རྗེའི་ཞལ་འབག་སྐུ་ཚད་གཅིག་བཞེངས་པ་ལ་ཉིད་ཀྱིས་རབ་གནས་མཛད། དེ་ནས་དགུང་ལོ་ང་གཅིག་པའི་ལྕགས་ལུག་སྤྱི་ལོ་༡༢༡༡ལོར་དབུས་སུ་གདན་འདྲེན་པ་འབྱོར་བ་ལྟར་འབྲུག་ཏུ་ཕེབས། སློབ་མའི་ཚོགས་དགེ་སློང་ཁྲི་ཁྲག་མང་པོ་འདུས་པས་དེ་དག་ལ་ཟབ་ཆོས་ཉིན་ཤས་གནང་། དབྱར་དུས་དེར་བསྙུན་གཞི་ཅུང་བཞེས་པར་བུ་སློབ་རྣམས་ཀྱིས་སྨན་དཔྱད་ལ་འབད་པས་ཅུང་ཟད་དྭངས་པའི་ཚུལ་བྱུང་བ་དང་། བཀའ་ཆོས་དང་། ཞལ་གདམས། དབང་ལུང་ཁྲིད་སོགས་གང་མང་གནང་སྟེ། མཐར་ལོ་དེའི་ཟླ་བ་དགུ་པའི་ཚེས་ཉེར་ལྔའི་དགོང་མོའི་ཐུན་དང་པོ་ལ་དགོངས་པ་ཆོས་དབྱིངས་སུ་བསྡུས།
མདོར་ན་དམ་པ་འདིའི་སྐུ་ཚེ་གང་པོར་ཐོག་མར་དགེ་བའི་བཤེས་གཉེན་རྟ་ཐང་བ་དང་། མང་མཁར་བ། སོ་དར་མ་སེང་གེ ཁུ་ལུང་གི་ལྷ་རྗེ་ཀུན་དགའ་རྒྱལ་མཚན། འོ་ཐང་གི་སློབ་དཔོན་འདུལ་འཛིན་པ། གླིང་རྗེ་རས་པ། འབྲི་གུང་སྐྱོབ་པ། ཞང་འགྲོ་བའི་མགོན་པོ་ལ་སོགས་པ་མཁས་གྲུབ་གཉིས་ལྡན་གྱི་དགེ་བའི་བཤེས་གཉེན་མང་པོར་བསྟེན་ནས་མདོ་ལུགས་ཀྱི་དབུ་ཕར་འདུལ་མཛོད་ཚད་མ་དང་བཅས་པའི་གཞུང་མཐའ་དག་ལ་བསླབ་གཉེར་མཐར་ཕྱིན་པར་གནང་བས་མཁས་པའི་མཚན་སྙན་རྒྱས། སྔགས་ལུགས་ཟབ་ལམ་ནཱ་རོ་ཆོས་དྲུག་ལ་སོགས་པ་རྒྱུད་སྡེ་བཞིའི་དབང་ལུང་མན་ངག་ཉམས་ཁྲིད་དང་བཅས་པ་ཞུས་ཏེ་གདམས་ངག་གི་རྒྱུད་ཕྱུག་པར་བྱས། ཁྱད་པར་གདམས་ངག་བརྒྱུད་པའི་བླ་མ་ནི་གླིང་རྗེ་རས་པ་ཡིན། བར་དུ་ལྷོ་བྲག་མཁར་ཆུ་དང་། སྒམ་པོ་དང་། ཙཱ་རིའི་གནས། སྣ་ཕུ། ཀློང་རྡོལ། འབྲུག ར་ལུང་ལ་སོགས་སྒྲུབ་གནས་ཁྱད་པར་ཅན་རྣམས་སུ་མཚམས་སྒོ་འདག་སྦྱར་བྱས་ཏེ། ལོ་མཚམས་དང་། ཟླ་མཚམས་ལོ་ལྟར་རྒྱུན་མི་ཆད་པ་བཞུགས་པས་གྲུབ་པའི་གོ་འཕང་བརྙེས། མཐའ་མ་བཤད་སྒྲུབ་ལས་ཀྱི་སྒོ་ནས་གདུལ་བྱའི་སློབ་མ་ཁྲི་སྟོང་མང་པོ་བསྐྱངས་པ་རྣམས་ལས་གཙོ་བོ་དང་པོ་ཆེ་བ་སྦ་རྐྱང་གཉིས་ཞེས་པ་སྦ་རི་བ་དང་། རྐྱང་མོ་ཁ་པ་གཉིས། བར་དུ་ཆེ་བ་རྒྱ་འབྲས་གཉིས་ཞེས་པ་རྒྱ་ཡགས་པ་དང་། འབྲས་མོ་བ་གཉིས། མཐའ་མ་ཆེ་བ་ལོ་རྒོད་གཉིས་ཞེས་པ་ཆོས་རྗེ་ལོ་རས་དབང་ཕྱུག་བརྩོན་འགྲུས་དང་། རྒྱལ་བ་རྒོད་ཚང་པ་གཉིས། གཞན་ཡང་དགའ་ཡེས་དང་། ཇོ་ཡེས་དང་། བདེ་ཡེས་ཏེ་རྣལ་འབྱོར་རྣམ་པ་གསུམ། གཡག་རས་དང་། འགྲན་རས། ལི་རས་ཏེ་རས་པ་རྣམ་པ་གསུམ། ཤངས་ཞིག ཞིག་པོ་དཀོན་མཆོག་སེང་གེ ཞིག་པོ་སྐྱེས་མཆོག་སྟེ་ཞིག་པོ་བཞི། དམ་པ་གཏེར་ཁུང་། དམ་པ་སྦ་སྒོ་བ། དམ་པ་ཀོ་བྲག་པ་སྟེ་དམ་པ་རྣམ་གསུམ་བཅས་ཞལ་སློབ་ཤིན་ཏུ་མང་པོ་བྱོན།


text:
གྲོགས་པོ་མང་པོ་ཞིག་གིས་ཐང་ག་ཇི་ལྟར་བལྟ་དགོས་པའི་སྐོར་ནས་ཁ་བརྡ་ཞིག་བྱ་རོགས་ཟེར། ངོ་མ་བཤད་ན། གློ་བུར་དུ་འདི་ལྟར་དྲིས་ཡོང་ན་ང་ལའང་དམིགས་བསལ་ཞིག… ཞིབ་ཏུ་ཀློག →
སྤྱིར་བཤད་པ། བོད་ལ་རིག་གཞུང་སྤུས་དག་པོ་ཞིག་ཡོད་ལ། རིག་གཞུང་རེ་རེ་ནི་ཐ་སྙད་རེ་རེས་ཉེ་བར་མཚོན་ཡོད། ཐ་སྙད་རེ་རེའི་མཚོན་སྟོབས་ཧ་ཅང་ཆེ་བས་བོད་ཀྱི… ཞིབ་ཏུ་ཀློག →
དང་པོ། སྔོན་གླེང་ཐུང་ངུ་། འབུམ་རམས་པ་གཡང་མོ་མཚོ་ལགས་ཀྱིས་བརྩམས་པའི་ >ཅེས་པའི་དེབ་རྒན་འདི་ད་ལོའི་ཕྱི་ཟླ་… ཞིབ་ཏུ་ཀློག →
རྩོམ་པ་པོ། ཏཱ་དབེན་ཤེར་དབང་། ༡-བྱ་རྒྱལ་ཁྱུང་ཞེས་པ་བྱུང་ཡོད་མེད། སྤྱིར་ཁྱུང་ཞེས་པ་ཞིག་ལོ་རྒྱུས་ཁྲོད་ན་བྱུང་ཡོད་མེད་ཀྱི་རྩོད་པ་སྣ་ཚོགས་མཆིས་ཀྱ… ཞིབ་ཏུ་ཀློག →
འཇད་པ་དཔལ་ལྡན་ཚེ་རིང་། ནང་དོན་གནད་བསྡུས། རྩེ་དགུ་གཏོར་ནི་དེ་སྔ་ཕོ་བྲང་པོ་ཏཱ་ལའི་མཛད་སྒོ་ཆེས་གལ་ཆེན་ཞིག་དང་རྙིང་སྐྱེལ་གསར་བསུ་བྱེད་པའི་བྱ་རིམ… ཞིབ་ཏུ་ཀློག →
ཟླ་བ་གཞོན་ནུ། འདི་ནི་ཨཱཙཱརྱ་ཤྲཱི་ཙརཎ་ཏཱིརྠ་མ་ཧཱ་རཱ་ཛས[1]རྒྱ་གར་གྱི་ནུབ་བྱང་སྟེ་མུཾབྷཻ་ཕྱོགས་ཀྱི་ཉེ་རབས་ཀྱི་ལེགས་སྦྱར་མཁས་པའི་དབང་བོ་ག… ཞིབ་ཏུ་ཀློག →
ཀ༽ ཡི་གེའི་སྐོར་ནས་བཤད་པ། གཅིག དབྱངས་ཡིག་དངོས་ཤུགས་སུ་སྟོན་ཚུལ་མི་འདྲ་བས་གཞུང་སྔ་ཕྱིར་ངེས་པ། སི་ཏུ་པན་ཆེན་གཙུག་ལག་ཆོས་ཀྱི་སྣང་བས་སུམ་ཅུ་པ་… ཞིབ་ཏུ་ཀློག →
[ནང་དོན་གནད་བསྡུས] རྩོམ་འདིར་སྟོད་མངའ་རིས་ཡུལ་གྱི་མཐོ་ལྡིང་དགོན་པར་ཡུལ་དངོས་བརྟག་དཔྱད་བྱས་པ་བརྒྱུད་དེ་དགོན་སྡེ་དེའི་ཕྱི་སྣོད་ཀྱི་བཀོད་པ་དང་ན… ཞིབ་ཏུ་ཀློག →
རྒྱལ་ལྷ་ཁང་ངམ་རྒྱལ་ལུག་ལྷས་ལྷ་ཁང་འདི་དེང་ལྷུན་གྲུབ་རྫོང་མཚོ་སྟོད་ཤང་ལྷ་སྒང་གྲོང་ཚོའི་གྲོང་དཀྱིལ་ན་ཡོད་ཅིང་།(པར་དང་པོར་གཟིགས།)འགོས་ལོ་ཙཱ་བས་ཀ… ཞིབ་ཏུ་ཀློག →
ཉིན་ཤས་ཀྱི་སྔོན་ལ་བདག་གིས‘‘«དཔལ་ལེགས་ལྡན་ནག་པོའི་གླུ»ཡི་ཚིགས་བཅད་ཅིག་བཙལ་བའི་གོ་རིམ་གླེང་བ’’ཞེས་པའི་རྩོམ་ཡིག་ཅིག་བྲིས་ཏེ་བཙན་པོ་དྲ་བར་སྤེལ་ར… ཞིབ་ཏུ་ཀློག →
བདག་གི་དཔེ་ཆ་བཀླགས་སྟངས་ནི་ཧ་ཅང་རྩིང་བོ་ཡིན་ལ། མཚམས་ལ་རེར་དཔེ་ཆ་ཉོས་ནས་སྟེང་གི་འགྱིག་ཤོག་མ་བཀོག་པ་ཡང་ད་ལྟའི་བདག་གི་དཔེ་སྒྲོམ་ནས་མཐོང་ལ། མཚམས… ཞིབ་ཏུ་ཀློག →
ཀླད་ཀྱི་སྤྱི་བཤད། ཉེ་ཆར་ད་ལོའི་གུང་གསེང་གི་ཚུལ་དུ་བཞུགས་སྒར་ལ་ཉིན་འགའི་སྐོར་སྐྱོད་བྱས། སྐབས་དེར་རང་རེའི་བོད་རིག་པའི་མཁས་པའི་དབང་པོ་སྐུ་ཞབས་བ… ཞིབ་ཏུ་ཀློག →
གླེང་གཞི། མི་རིགས་སློབ་གསོའི་བྱ་བཞག་ལ་ངེས་པ་དོན་གྱིས་ཕན་ནུས་བླ་ལྷག་ཕུལ་འདོད་ཆེ་བ་ནི་མི་རིགས་ཀྱི་སྐད་ཡིག་སློབ་ཁྲིད་གནང་མཁན་གྱི་དགེ་རྒན… ཞིབ་ཏུ་ཀློག →
ང་ཚོར་ཐོན་མི་སམྦྷོ་ཊ་དང་འབྲེལ་བའི་སྐོར་ལ་དོགས་པ་སྣ་ཚོགས་བྱུང་ཡོད་དེ། བཙན་པོའི་སྐབས་ཀྱི་ཏུན་ཧོང་གཏེར་ཡིག་དང་རྡོ་རིང་གི་ཡི་གེའི་ངོས་སུ་ཐོན་མི་… ཞིབ་ཏུ་ཀློག →
༡ བྱམས་སྙིང་རྗེ་སྤུན་ཟླའི་ནང་ལ་ཡོད་དགོས། ཁམས་ཁྲོཾ་ཐར་གྱི་གྲྭ་པ་ཁྲོཾ་སྨྱུག་གསར་ཞུ་བ་ཞིག་གིས་རང་ཡུལ་གྱི་རྟ་རྒྱུགས་ཐད་ལ་སྐད་ཆ་ཚིག་དུམ་གས… ཞིབ་ཏུ་ཀློག →
སྔ་མ་སྔ་མའི་ཤེས་རབ་ཀྱི་གསོག་འཇོག་ལ་བརྟེན་ནས་སོ་སོར་ཕན་བདེ་བསྒྲུབ་ཤེས་མཁན་ལ་སྨྲ་ཤེས་དོན་གོ་བའི་མི་མ་གཏོགས་འགྲོ་བ་གཞན་ཞིག་བསྟན་དུ་མེད། དེ་ལྟར་… ཞིབ་ཏུ་ཀློག →
བཙན། བདེ་ཆེན་བཀྲ་ཤིས། བཀྲ་ཤིས་ཉི་མ་བཅས་ཀྱིས་བསྒྱུར། གཅིག འགུ་ཐང་མིའི་གནས་ཚུལ་མདོར་བསྡུས། འགུ་ཐང་བོད་མི་ནི་དཀར་མཛེས་ཁུལ་དར་མདོའི་འགོ་ཐང་ཁུལ་… ཞིབ་ཏུ་ཀློག →
བུ་སྟོན་གླེང་དོན། དུས་རབས་བཅོ་ལྔའི་ནང་བྱོན་པའི་གུ་གེ་པཎྜི་ཏ་གྲགས་པ་རྒྱལ་མཚན་(?-1486 )གྱིས་མཛད་པའི«ལྷ་བླ་མ་ཡེ་ཤེས་འོད་ཀྱི་རྣམ་ཐར་རྒྱས་པ»ཞེས་བ… ཞིབ་ཏུ་ཀློག →
རྡོ་ཆས་རྙིང་མའི་དུས་སྐབས་ཞེས་པ་ནི་ལོ་ངོ་དུང་ཕྱུར་གསུམ་ལྷག་གི་གོང་དུ་ཨ་ཧྥེ་རི་ཁ་ཤར་མར་གནས་འཆའ་བའི་གནའ་སྔ་མོའི་ཡོ་བྱད་བཟོ་བའི་གདོད་མའི་མིའི་དུ… ཞིབ་ཏུ་ཀློག →
《ང་ནི་ཡར་འབྲོག་གཡུ་མཚོའི་ནང་གི་ཉ་ཞིག་ཡིན》 གྱི་མི་སྣ་དབྱེ་ཞིབ་དང་བརྗོད་སྙིང་ལ་རགས་ཙམ་དཔྱད་པ། གླེང་གཞི། དེ་ཡང《ང་ནི་ཡར་འབྲོག་གཡུ་མཚོའི་ནང་གི… ཞིབ་ཏུ་ཀློག →
ནང་དོན་གནད་བསྡུས། དེ་ཡང་དཔལ་ལྡན་རྒྱུད་བཞི་ལས་མི་ལུས་ཀྱི་དབྱེ་བ་ལ་རྟེན་གྱི་དབྱེ་བ་དང་ན་ཚོད་ཀྱི་དབྱེ་བ།རང་བཞིན་གྱི་དབྱེ་བ།ནད་ཁམས་ཀྱི་དབྱེ་བ་བཅ… ཞིབ་ཏུ་ཀློག →
ས་བཅད། སྔོན་འགྲོའི་སྤྱི་བཤད། ལེའུ་དང་པོ།  >འི་མཛད་པ་པོའི་མི་ཚེ་ལོ་རྒྱུས་ལ་ལྟ་བ། ཚན་པ་དང་པོ། མཚན་དོན་ཤན… ཞིབ་ཏུ་ཀློག →
ཀུ་མཱ་རི་ལ[1]་སྟེ་མཚན་གཞན་ལ་ཀུ་མཱ་རི་ལ་བྷ་ཊྚ(སྤྱི་ལོ་༧༣༠)བྱ་བ་ནི་བརྒྱ་ཕྲག་བརྒྱད་པའི་ནང་ཙམ་དུ་འཕགས་པའི་ཡུལ་གྱི་རྟོག་གེ་སྨྲ་བ་དང་སློབ་ད… ཞིབ་ཏུ་ཀློག →
“ལོ་སར་དང་ལོ་གསར་ཞེས་པའི་ཡིག་ཐོབ་ལས་ཅུང་ཟད་འཕྲོས་པ་”ཞེས་པའི་ལྷན་ཐབས། ཤིས་ཚང་ལྗང་མྱུག ཀླད་ཀྱི་གཏམ། ཉིན་འགའི་གོང་ལ་མཁྱེན་ཡངས་དྲ་གྲོགས་འགའ་རེའི… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
བོད་ཀྱི་དུས་བབ་གསར་ཁང་གི་ཕྱི་ལོ་ ༢༠༡༧ ལོའི་རྒྱལ་སྤྱིའི་གནས་ཚུལ་ཆེ་ཁག་བཅུ་ཕྱོགས་བསྡུས།
ལྐོག་གསོད་ཐབས་ཇུས།
ཕྱི་ཟླ་ ༢ ཚེས་ ༡༣ ཉིན་མཱ་ལེ་ཤི་ཡའི་གནམ་ཐང་དུ། བུད་མེད་གཅིག་གིས་བྱང་ཀོ་རི་ཡའི་སྲིད་འཛིན་ཁེམ་ཇོང་ཨིན་གྱི་ཕ་གཅིག་ཕུ་བོ་ཁེམ་ཇོང་ནམ་(Kim Jong-nam)གྱི་མགོ་ལ་དུག་རྫས་དབྱུག་པའི་རས་དཀར་ཞིག་བསྐོན་ཏེ་བྲོས་ཕྱིན་ཡོད་པ་དང་། དེ་མ་ཐག་ཁོང་སྨན་ཁང་དུ་བསྐྱལ་ཡོད་ཀྱང་མྱུར་སྐྱོབ་མ་ཐུབ་པར་ལམ་བར་ནས་འདས་གྲོངས་སུ་ཕྱིན། ད་ལྟའི་བར་དུ་ཁེམ་ཇོང་ནམ་ལྐོག་གསོད་བྱེད་མཁན་ངོ་མ་དེ་སུ་ཡིན་ཤེས་རྟོཊ་ཐུབ་མེད་ཀྱང་། གནད་དོན་དབྱེ་ཞིབ་པ་མང་པོ་ཞིག་གིས་ཁེམ་ཇོང་ནམ་ལྐོག་གསོད་ཀྱི་ཐབས་ཇུས་བ་བྱང་ཀོ་རི་ཡའི་སྲིད་འཛིན་ཁེམ་ཇོང་ཨིན་ཡིན་པའི་དོགས་སློང་ཆེན་པོ་བྱེད་ཀྱི་ཡོད་པ་རེད། གང་ཡིན་ཟེར་ན། ཁོང་ཕུ་ནུ་གཉིས་བར་སྲིད་དབང་གི་རྩོད་རྙོག་ཡོད་པ་མ་ཟད། ཁེམ་ཇོང་ནམ་གྱིས་ད་ལྟའི་བྱང་ཀོ་རི་ཡའི་ཆབ་སྲིད་ལམ་ལུགས་དང་ཁེམ་ཇོང་ཨིན་གྱི་སྲིད་དབང་སྒེར་གཅོད་ལ་སྐྱོན་བརྗོད་ཐེངས་མང་བྱས་ཡོད།
རང་བཙན་རྩོད་ལེན།
ཕྱི་ཟླ་ ༣ ཚེས་ ༡༣ ཉིན་སི་ཁོཊ་ལན་ (Scotland) གྱི་བློན་ཆེན་ལྕམ་ནེ་ཁོ་ལཱ་སིཊུར་གྷོན་ (Nicola Ferguson Sturgeon) ལགས་ཀྱིས། སི་ཁོཊ་ལན་དབྱིན་ཡུལ་མཉམ་འབྲེལ་ཁོངས་ནས་རང་བཙན་འཐོབ་ཐབས་སུ་མང་མོས་འོས་བསྡུ་ཐེངས་གཉིས་པ་བྱ་རྒྱུ་ཡིན་པ་གསལ་བསྒྲགས་བྱས་ཡོད་ཀྱང་། དབྱིན་གཞུང་ནས་འོས་བསྡུ་ཐེངས་གཉིས་པ་བྱེད་པའི་དགོས་འདུན་སྐོང་མེད་པ་མ་ཟད། དབྱིན་ཡུལ་གྲོས་ཚོགས་ནང་སི་ཁོཊ་ལན་མི་རིགས་སྲིད་དོན་ཚོགས་པར་ཕམ་ཉེས་ཆེན་པོ་བྱུང་སྟེ་སྲིད་དབང་གི་སྟོབས་ཤུགས་ཉམས་ཞན་དུ་གྱུར། ཕྱི་ལོ་ ༢༠༡༤ ཟླ་ ༩ ཚེས་ ༡༨ ཉིན་སི་ཁོཊ་ལན་ས་གནས་གཞུང་གིས་འོས་བསྡུ་ཐེངས་དང་པོ་བྱེད་སྐབས། རང་བཙན་ལ་རྒྱབ་སྐྱོར་བྱེད་མཁན་བརྒྱ་ཆ་ ༤༤།༧ དང་། མི་རིགས་རང་སྐྱོང་ཁུལ་འདོད་མཁན་བརྒྱ་ཆ་ ༥༥།༣ བྱུང་སྟེ། དབྱིན་ཡུལ་མངའ་ཁོངས་སུ་མུ་མཐུད་གནས་རྒྱུ་མང་མོས་ཐག་གཅོད་བྱུང་ཡོད་པ་རེད།
སྲིད་འཛིན་འཇུ་བཟུང་།
ཕྱི་ཟླ་ ༣ ཚེས་ ༣༡ ཉིན་ལྷོ་ཀོ་རི་ཡའི་ཞིབ་བཤེར་ལྷན་ཁང་གིས་ལྐོག་ཟ་རུལ་སུངས་ཀྱི་དོགས་གཞིའི་འོག སྲིད་འཛིན་ཟུར་པ་ལྕམ་ཕག་ཅིན་ཧའེ་ (Park Geun-hye) ལགས་འཛིན་བཟུང་བྱས་ཏེ། རྒྱལ་ས་སཱོལ་(Seoul)གྱི་བཀག་ཉར་ཁང་ཞིག་ཏུ་བཅུག་ནས་འདྲི་གཅོད་བྱེད་བཞིན་ཡོད་པ་དང་། ལྕམ་ཕག་ཅིན་ཧའེ་ལ་ནག་ཉེས་མི་འདྲ་བ་ ༡༣ བགྲང་གི་ཡོད་པའི་ནང་ནས་ནག་ཉེས་ཚབས་ཆེ་ཤོས་ནི། སམ་སང་གློག་ཆས་ཚོང་གཉེར་ཁང་ནས་ལྐོག་རྔན་འབོར་ཆེན་བླངས་ཡོད་པའི་དོགས་གཞི་ཡོད་ཀྱང་། མོས་དངུལ་དེ་ལྐོག་རྔན་ཡིན་པར་ངོས་ལེན་རྩ་བ་ནས་བྱེད་ཀྱི་མེད་པ་རེད། ལྕམ་ཕག་ཅིན་ཧའེ་ལགས་ནི་ལྷོ་ཀོ་རི་ཡའི་ལོ་རྒྱུས་ནང་བུད་མེད་ཀྱི་སྲིད་འཛིན་ཐོག་མ་དང་། ལྐོག་ཟ་རུལ་སུངས་ཀྱི་ནག་ཉེས་འོག་འཛིན་བཟུང་བྱས་པའི་སྲིད་འཛིན་གསུམ་པ་དེ་ཆགས།
ཆབ་སྲིད་འཕོ་འགྱུར།
ཕྱི་ཟླ་ ༥ ཚེས་ ༨ ཉིན་ཧྥ་རན་སིའི་རྒྱལ་ཡོངས་འོས་བསྡུ་ཆེན་མོའི་གྲུབ་འབྲས་གསལ་བསྒྲགས་གནང་སྟེ། ཧྥ་རན་སིའི་གཡས་ཕྱོགས་ཆབ་སྲིད་ཚོགས་པའི་སྲིད་འཛིན་འོས་མི་ལྕམ་སྐུ་མཱ་རིན་ལེ་པེན་( Marine Le Pen) ལགས་ལ་འོས་བརྒྱ་ཆ་ ༣༤.༥ དང་། ཧྥ་རན་སིའི་གུ་ཡངས་ཆབ་སྲིད་ཚོགས་པའི་སྲིད་འཛིན་འོས་མི་སྐུ་ཞབས་མཱག་རོན་ ((Emmanuel Macron) ལགས་ལ་འོས་བརྒྱ་ཆ་ ༦༥.༥ ཐོབ་སྟེ། སྐུ་ཞབས་མཱག་རོན་ལགས་ལ་སྲིད་འཛིན་གྱི་རྒྱལ་ཁ་ཐོབ་ཡོད་པ་དང་། ཁོང་ནི་ཧྥ་རན་སིའི་ལོ་རྒྱུས་ནང་གི་སྲིད་འཛིན་དགུང་ལོ་གཞོན་ཤོས་དེ་ཆགས་ཡོད་པ་རེད། འདི་ལོའི་འོས་བསྡུའི་ཁྲོད་ཧྥ་རན་སིའི་ཆབ་སྲིད་ཚོགས་པ་ཆེ་ཤོས་གཉིས་ཏེ། གཡས་ཕྱོགས་སྤྱི་ཚོགས་རིང་ལུགས་ཚོགས་པའི་སྲིད་འཛིན་འོས་མི་ཧཱ་མོན་དང་། གཡོན་ཕྱོགས་སྤྱི་མཐུན་ཚོགས་པའི་སྲིད་འཛིན་འོས་མི་ཧྥེ་ལོན་གཉིས་ལ་ཕམ་ཉེས་བྱུང་སྟེ་ཧྥ་རན་སིའི་ཆབ་སྲིད་གནས་སྟངས་ལ་འགྱུར་བ་ཆེན་པོ་འགྲོ་བའི་རྣམ་པ་མངོན།
ཁ་རྡུང་གཏམ་བཤད།
ཕྱི་ཟླ་ ༥ ཚེས་ ༢༡ ཉིན་ཨ་རིའི་མཱ་རེ་ལན་ཌི་གཙུག་ལག་སློབ་ཆེན་ (UMD) གྱི་རྒྱ་རིགས་སློབ་ཕྲུག་ཡཱང་སུའུ་ཕེན་ (Yang Shuping) ཟེར་བའི་བུ་མོ་ཞིག་གིས། སློབ་ཆེན་མཐར་ཕྱིན་གྱི་མཛད་སྒོའི་སྟེང་རྒྱ་ནག་ནང་སྨྲ་བརྗོད་རང་དབང་བཀག་སྡོམ་བྱས་ཡོད་པ་མ་ཟད། རང་བྱུང་མཁའ་དབུགས་འབག་བཙོག་ཚབས་ཆེན་ཆགས་ཡོད་སྟབས། མོ་རང་ཨ་རིར་འབྱོར་རྗེས་ཨ་རིའི་དྭངས་གཙང་གི་མཁའ་དབུགས་དང་སྨྲ་བརྗོད་རང་དབང་ལ་མྱོང་རོལ་བྱེད་པའི་གོ་སྐབས་ཐོབ་པ་དང་། ཨ་རིའི་རང་དབང་དང་དམངས་གཙོ། དྭངས་གཙང་གི་མཁའ་དབུགས་སོགས་ནི་ཧ་ཅང་རིན་ཐང་ཅན་ཞིག་ཡིན་སྐོར་གཏམ་བཤད་བྱས་རྗེས། རྒྱ་ནག་སྐམ་ས་ཆེན་མོའི་ཕྱི་ནང་དུ་ཡོད་པའི་རྒྱ་རིགས་མང་པོས་སྤྱི་ཚོགས་བརྒྱུད་ལམ་དང་གཞུང་འབྲེལ་དྲ་ལམ་སོགས་ནས་སློབ་ཕྲུག་བུ་མོ་དེར་དམའ་འབེབས་ཁ་རྡུང་དང་དམོད་མོ་འཇིགས་སྐུལ་ཤུགས་ཆེན་བཏང་སྟེ། ཕྱི་ཟླ་ ༥ ཚེས་ ༢༤ ཉིན་སློབ་ཕྲུག་བུ་མོ་ཡཱང་སུའུ་ཕེན་གྱིས་ཡོངས་ཁྱབ་དགོངས་སེལ་ཞུས།
རྒྱུད་གཅིག་ལམ་གཅིག
ཕྱི་ཟླ་ ༥ ཚེས་ ༡༥ ནས་ཉིན་གཉིས་རིང་རྒྱ་ནག་པེ་ཅིན་དུ། རྒྱའི་དར་གོས་ཚོང་ལམ་དང་དུས་རབས་ཉེར་གཅིག་པའི་མཚོ་ཐོག་དར་གོས་ཚོང་ལམ་ཟེར་བའི་རྒྱུད་གཅིག་ལམ་གཅིག་གི་ལས་འཆར་སྐོར་གྱི་རྒྱལ་སྤྱིའི་ལྷན་ཚོགས་བསྡུས་ཡོད་པ་དང་། ཚོགས་ཐོག་ཏུ་འཛམ་གླིང་གི་རྒྱལ་ཁབ་ ༣༠ མ་ཟིན་ཙམ་གྱི་སྲིད་འཛིན་དང་སྐུ་ཚབ་མི་སྣ་ ༡༥༠༠ ཙམ་འཛོམས་ཡོད་འདུག རྒྱ་ནག་གཞུང་ནས་རྒྱུད་གཅིག་ལམ་གཅིག་གི་ལས་གཞིའི་ནང་ཡུ་རོབ་རྒྱལ་ཁབ་ཁག་གཙོ་གནད་དུ་བཟུང་ཡོད་ཀྱང་། ཡུ་རོབ་ཀྱི་རྒྱལ་ཁབ་ཆེ་ཁག་ནས་སྐུ་ཚབ་མི་སྣ་རེ་བཏང་ཡོད་པ་དང་། ཨེ་ཤ་ཡའི་རྒྱལ་ཁབ་ཆེན་པོ་རྒྱ་གར་གྱི་སྐུ་ཚབ་ཀྱང་མཉམ་ཞུགས་གནང་མེད་པ་རེད། རྒྱ་ནག་གི་གཞི་རྒྱ་ཆེ་བའི་ལས་གཞི་དེའི་རྒྱབ་ལྗོངས་ཕྱི་གསལ་ནང་གསལ་མིན་པ་དང་རྒྱ་ནག་རང་གི་དཔལ་འབྱོར་ཁེ་ཕན་ཧམ་ལེན་གྱི་ཐབས་ཇུས་ཤིག་ཡིན་པའི་ངོས་འཛིན་འོག རྒྱལ་སྤྱིའི་ལྷན་ཚོགས་དེའི་མཇུག་བསྡོམས་བསྒྲགས་ཡིག་ཐོག་ཧྥ་རན་སི་དང་འཇར་མན། དབྱིན་ཡུལ་སོགས་ཀྱི་སྐུ་ཚབ་ནས་མོས་མཐུན་གྱི་མཚན་རྟགས་མ་བཀོད་པའི་གནས་ཚུལ་ཐོན།
ལོའུ་ཞོ་པོ་སྐུ་གྲོངས།
ཕྱི་ཟླ་ ༧ ཚེས་ ༡༣ ཉིན་རྒྱ་ནག་གི་རང་དབང་དམངས་གཙོ་དོན་གཉེར་བ་དང་། འཛམ་གླིང་ནོ་བྷེལ་ཞི་བདེའི་གཟེངས་རྟགས་ཐོབ་མཁན་སྐུ་ཞབས་ལོའུ་ཞོ་པོ་ལགས་རྒྱ་ནག་ཧྲེང་ཧེ་གྲོང་ཁྱེར་གྱི་སྨན་ཁང་ཞིག་ཏུ་སྐུ་གྲོངས་ཡོད་པ་དང་། འདི་ལོའི་ཕྱི་ཟླ་ ༦ པའི་ནང་སྐུ་ཞབས་ལོའུ་ཞོ་པོ་ལགས་ལ་དུས་འགྱངས་མཆིན་པའི་སྐྲན་ནད་ཕོག་སྟེ་སྨན་བཅོས་བྱེད་ཀྱི་ཡོད་པ་ཕྱིར་བསྒྲགས་རྗེས། རྒྱ་ནག་ནང་ལོགས་དང་རྒྱལ་སྤྱིའི་ཐོག་ནས་ཁོང་ཕྱི་རྒྱལ་དུ་ཛ་དྲག་སྨན་བཅོས་བྱེད་པར་གཏོང་དགོས་པའི་དགོས་འདུན་ཤུགས་ཆེན་བཏོན་ཡོད་ཀྱང་དོན་འབྲས་བྱུང་མེད་པ་རེད། སྐུ་ཞབས་ལོའུ་ཞོ་པོ་ལགས་སྐུ་གྲོངས་རྗེས་ཁོང་གི་བཟའ་ཟླ་ལོའུ་ཞ་མུ་མཐུད་བཟང་བཙོན་འོག་ཏུ་བཞག
མི་རིགས་དཀའ་རྙོག
ཕྱི་ཟླ་༨ པའི་ནང་འབར་མའི་ར་ཀེན་མངའ་སྡེའི་ཉེན་རྟོག་ཁང་མང་པོར་དྲག་རྒོལ་ཐེབས་ཡོད་སྐོར་བརྗོད་དེ། དམག་དཔུང་སྡེབ་ལངས་ཀྱིས་ཡུལ་དེའི་རོ་ཧིན་གྷ་ཡ་ཁ་ཆེ་གྲངས་ཉུང་མི་རིགས་ལ་དྲག་གནོན་དམར་གསོད་བྱས་པར་བརྟེན། ཡུལ་མི་ ༦༡༥༠༠༠ ཙམ་འབར་མའི་ཁྱིམ་མཚེས་རྒྱལ་ཁབ་བྷང་ལ་དེ་ཤི་ནང་སྐྱབས་བཅོལ་དུ་འགྲོ་དགོས་བྱུང་ཡོད་པ་དང་། འཛམ་གླིང་མཉམ་འབྲེལ་རྒྱལ་ཚོགས་སོགས་ནས་ལྕམ་ཨང་སན་སུའུ་སྐྱིད་ལགས་ནས་དབུ་འཁྲིད་པའི་འབར་མ་གཞུང་གིས་གྲངས་ཉུང་མི་རིགས་རྩ་མེད་གཏོང་ཐབས་བྱེད་ཀྱི་ཡོད་པའི་སྐྱོན་བརྗོད་ཤུགས་ཆེན་བྱས་ཡོད་པ་མ་ཟད། ལྕམ་ཨང་སན་སུའུ་སྐྱིད་ལགས་ཀྱི་ནོ་བྷེལ་ཞི་བདེའི་གཟེངས་རྟགས་ཕྱིར་བསྡུ་དགོས་པའི་རེ་འདུན་བཏོན། ཕྱི་ཟླ་ ༡༡ ཚེས་ ༢༣ ཉིན་འབར་མ་དང་བྷང་ལ་དེ་ཤི་བརགྲོས་མོལ་བྱས་ཏེ། བྷང་ལ་དེ་ཤི་ནང་ཡོད་པའི་རོ་ཧིན་གྷ་ཡའི་སྐྱབས་བཅོལ་བ་ཚོ་འབར་མའི་ནང་ཕྱིར་ལོག་གཏོང་བའི་གྲོས་ཆོད་བཞག
རྡུལ་ཕྲན་འཇིགས་སྣང་།
ཕྱི་ཟླ་ ༡༡ ཚེས་ ༢༩ ཉིན་བྱང་ཀོ་རི་ཡ་གཞུང་ནས་ཨ་རིའི་ནང་སྙོབ་ཐུབ་པའི་རྡུལ་ཕྲན་མཚོན་ཆ་གསར་པ་ཞིག་བཟོ་བསྐྲུན་བྱས་ཡོད་སྐོར་ཡོངས་བསྒྲགས་བྱས་ཡོད་པ་དང་། ཕྱི་ཟླ་ ༡༢ ཚེས་ ༥ ཉིན་མཉམ་འབྲེལ་རྒྱལ་ཚོགས་ཀྱི་ཆབ་སྲིད་འབྲེལ་མཐུད་འགན་འཛིན་ཇེ་ཕེ་རི་ཕིལ་ཊ་མེན་ (Jeffrey Feltman) ལགས་ཀྱིས་སྣེ་འཁྲིད་པའི་སྐུ་ཚབ་ཚོགས་ཆུང་ཞིག་འདས་པའི་ལོ་ངོ་ ༦ རྗེས་ཐེངས་དང་པོར་བྱང་ཀོ་རི་ཡའི་ནང་ཆེད་ཕེབས་ཀྱིས་ཡུལ་དེའི་ཕྱི་འབྲེལ་བློན་ཆེན་ལྷན་དུ་གྲོས་མོལ་བྱས་ཡོད་པ་དང་། རྒྱལ་ཚོགས་ནས་ཞི་བའི་འབྲེལ་མོལ་བྱས་ཏེ་འཐབ་འཛིང་གི་འཇིགས་པ་སེལ་ཐབས་དགོས་པའི་རེ་སྐུལ་གནང་བ་ལྟར། བྱང་ཀོ་རི་ཡ་གཞུང་ནས་མཉམ་འབྲེལ་རྒྱལ་ཚོགས་དང་རྒྱུན་ལྡན་འབྲེལ་ལམ་འཛིན་པར་མོས་མཐུན་བྱུང་ཡོད་སྐོར་བསྒྲགས་ཡོད་པ་རེད། བྱང་ཀོ་རི་ཡས་བསྟུན་མར་རྡུལ་ཕྲན་མཚོན་ཆ་ཚོད་ལྟ་བྱས་ཏེ་འཛམ་གླིང་ནང་སེམས་འཚབ་དང་འཇིགས་སྣང་ཆེ་རུ་འགྲོ་ཡི་ཡོད་སྟབས། རྡུལ་ཕྲན་མཚོན་ཆ་རྩ་མེད་བཟོ་ཆེད་མཉམ་འབྲེལ་རྒྱལ་ཚོགས་ཀྱིས་བྱང་ཀོ་རི་ཡར་ཉེས་ཆད་ཤུགས་སྣོན་དང་། རྒྱལ་སྤྱིའི་རྡུལ་ཕྲན་མཚོན་ཆ་རྩ་མེད་བཟོ་བའི་ལས་འགུལ་ཚོགས་པར་ (International Campaign to Abolish Nuclear Weapons)འདི་ལོའི་ནོ་བྷེལ་ཞི་བདེའི་གཟེངས་རྟགས་ཕུལ།
བདག་དབང་རྩོད་རྙོག
ཕྱི་ཟླ་ ༡༢ ཚེས་ ༦ ཉིན་ཨ་རིའི་སྲིད་འཛིན་ཊོམ་ཕུས་ཇེའུ་དང་ཁ་ཆེའི་ཆོས་ལུགས་སོགས་ཀྱི་གནས་ཆེན་ཇེ་རོ་སི་ལམ་ནི་ཨི་ཛི་རལ་གྱི་རྒྱལ་ས་ཡིན་སྐོར་བསྒྲགས་རྗེས། ཨི་ཛི་རལ་དང་པཱ་ལི་སི་ཐན་གཉིས་གཙོ་བོར་གྱུར་བའི་ཁ་ཆེའི་ལུང་པ་ཁག་ཏུ་གྲོང་ཁྱེར་དེའི་བདག་དབང་རྩོད་རྙོག་སྔར་ལས་ཤུགས་ཆེ་རུ་ཕྱིན་ཏེ་རྙོག་ཟིང་ཆེན་པོ་བྱུང་བར་བརྟེན། ཕྱི་ཟླ་ ༡༢ ཚེས་ ༢༡ ཉིན་འཛམ་གླིང་མཉམ་འབྲེལ་རྒྱལ་ཚོགས་ཀྱིས་ཛ་དྲག་ཚོགས་འདུ་བསྡུས་ཏེ། འཐུས་མི་ ༡༩༣ གྱིས་འོས་བླུགས་སྐབས་རྒྱལ་ཁབ་ ༩ ཡིས་ཨ་རིར་རྒྱབ་སྐྱོར་དང་། རྒྱལ་ཁབ་ ༣༥ ལྷག་བར་གནས། རྒྱལ་ཁབ་ ༡༢༨ ཀྱིས་དགག་པ་བརྒྱབས་སྟེ་ཨ་རིའི་ཡོངས་བསྒྲགས་ཐག་གཅོད་དེ་ཕྱིར་འཐེན་དགོས་པའི་མང་མོས་བྱུང་། ཨ་རིའི་སྲིད་འཛིན་ཊོམ་ཕུས་ཨ་རིའི་རོགས་དངུལ་ས་ཡ་དུང་ཕྱུར་གྱི་སྐྱོབ་གསོ་ལེན་མཁན་ཚོས་ཨ་རིར་རྒྱབ་འགལ་བྱེད་ཀྱི་ཡོད་ན་རོགས་དངུལ་མཚམས་འཇོག་བྱ་རྒྱུ་ཡིན་པའི་ཉེན་བརྡ་བཏང་བ་ལྟར། ཕྱི་ཟླ་ ༡༢ ཚེས་ ༢༤ ཉིན་ཨ་རིའི་མཉམ་འབྲེལ་རྒྱལ་ཚོགས་ཀྱི་སྐུ་ཚབ་ལྕམ་ནི་ཁི་ཧ་ལེ་ཡིས་མཉམ་འབྲེལ་རྒྱལ་ཚོགས་ཀྱི་རྩིས་ལོ་ ༢༠༡༨ དང་ ༢༠༡༩ ཡི་སྔོན་རྩིས་ལས་ཨ་རིའི་རོགས་དངུལ་ཨ་སྒོར་ས་ཡ་ ༢༨༤ ཕྱིར་འཐེན་བྱས་པ་མ་ཟད། མ་འོངས་པར་མཉམ་འབྲེལ་རྒྱལ་ཚོགས་ཀྱི་དོ་དམ་ནུས་པ་དང་རྒྱབ་སྐྱོར་ནུས་པ་ཆུང་དུ་གཏོང་རྒྱུ་ཡིན་སྐོར་བསྒྲགས།
གསར་འགོད་པ། ཉི་མ་ཚེ་རིང་།


text:
༄༅། ། དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་ཕྱི་ལོ ༢༠༡༧ ཟླ་ ༨ ཚེས་ ༣༡ ཉིན་སུད་སི་འཛུ་རིག་གནམ་ཐང་དུ་ཕེབས་འབྱོར་གནང་སྐབས། རི་ཀོན་མཁན་རིན་པོ་ཆེ་མཆོག་དང་ཕྱོགས་བཞུགས་སྤྱི་འཐུས་རྣམ་པ་གཉིས། ས་གནས་སྐུ་ཚབ་དོན་གཅོད། ས་གནས་བོད་རིགས་མི་མང་གི་ཚོགས་གཙོ་དང་ཚོགས་གཞོན་གཙོས་འཐུས་མི་རྣམ་པ། སུད་བོད་མཐུན་གྲོགས་ཚོགས་པ་དང་། ས་གནས་གཞོན་ནུ་ལྷན་ཚོགས། ས་གནས་བུད་མེད་ལྷན་ཚོགས་བཅས་ཀྱི་ཚོགས་གཙོ། ས་གནས་བོད་ཀྱི་ཆོལ་ཁ་གསུམ་གྱི་མཛད་གཙོ་རྣམས་ཀྱིས་གཙོས་ས་གནས་མི་མང་ནས་ཕེབས་བསུའི་སྣེ་ལེན་གཟབ་རྒྱས་ཞུས་གནང་ཡོད་འདུག
དེ་ཡང་དཔལ་ལྡན་ཚོགས་གཙོ་མཆོག་ཕྱི་ཟླ་ ༩ ཚེས་ ༡ ཉིན་རི་ཀོན་ཁུན་བཟོ་གྲྭ་དང་ས་གནས་འགྲེམས་སྟོན་ཁང་ལ་གཟིགས་བསྐོར་དང་། རི་ཀོན་ཆོས་འཁོར་དགོན་དུ་གནས་གཟིགས་ཕེབས་གནང་རྒྱུ། དེ་རྗེས་ལས་རིམ་བཞིན་ས་གནས་སུ་བོད་རིགས་གནད་ཡོད་མི་སྣ་ཁག་དང་། ས་གནས་བོད་རིགས་མི་མང་འཐུས་ཚོགས་ཀྱི་འཐུས་མི་རྣམ་པ། དེ་བཞིན་གཞུང་འབྲེལ་མིན་པའི་ཚོགས་པ་ཁག་གི་མཛད་གཙོ་རྣམ་པ་བཅས་ཀྱི་ལྷན་བཞུགས་མོལ་ཚོགས་འདུར་དབུ་བཞུགས་གནང་རྒྱུ། ཕྱི་ཚེས་ ༢ ཉིན་མང་གཙོའི་དུས་ཆེན་ཐེངས་ ༥༧ པའི་མཛད་སྒོར་སྐུ་མགྲོན་གཙོ་བོར་ཕེབས་གནང་རྒྱུ། ཕྱི་ཚེས་ ༤ ཉིན་འཛུ་རིག་གྲོང་ཁྱེར་ལས་ཁུངས་ཀྱི་དཔོན་ཆེན་མ་རིཡོ་ཕེར་ (Mr.Mario Fehr, President of Zurich city of Council) མཆོག་དང་ལྷན་མཇལ་འཕྲད་གནང་རྒྱུ། ཕྱི་ཚེས་ ༥ ཉིན་བེརན་ (Bern) གྲོང་ཁྱེར་དུ་སུད་སི་གྲོས་ཚོགས་ཀྱི་འཐུས་མི་ཁག་ཅིག་དང་སུད་བོད་མཐུན་གྲོགས་ཚོགས་པའི་རྒྱུན་ལས་ལྷན་མཇལ་འཕྲད་གནང་རྒྱུ་ཡིན་པ་བཅས་ཀྱི་གནས་ཚུལ་དུ། །


text:
རྒྱལ་སྤྱིའི་ཨོ་ལིམ་པིག་རྩེད་འགྲན།
ཨོ་ལིམ་པིག་ལུས་རྩལ་འགྲན་ཚོགས་ཐེངས་ཉེར་དགུ་པ་དེ་ཉིད་རྒྱ་ནག་གི་རྒྱལ་ས་པེ་ཅིང་དུ་༢༠༠༨ ལོའི་ཟླ༨ ཚེས་༨ ནས་ཚེས་༢༤ བར་ཉིན་བཅུ་དྲུག་རིང་འཚོགས་པ་དང་དེའི་ནང་དུ་རྒྱལ་ཁབ་དང་ས་ཁུལ་མི་འདྲ་བ་༢༠༤ ཡི་རྩེད་འགྲན་པ་འཛོམས་ཡོད་པ་རེད། དེའི་ཁྲོད་གསེར་དངུལ་ཟངས་གསུམ་གྱི་རྟགས་མ་གང་རུང་ཐོབ་མཁན་རྒྱལ་ཁབ་༨༧ བྱུང་བ་དང༌། ལྷག་མ་རྒྱལ་ཁབ་༡༡༧ ལ་རྟགས་མ་གང་ཡང་ཐོབ་མེད་པ་རེད། དང་པོ། རྒྱ་ནག་ལ་གསེར་གྱི་རྟགས་མ་༥༡ དངུལ་༢༡ ཟངས་༢༨ བསྡོམས་༡༠༠། གཉིས་པ། ཨ་མི་རི་ཀ་ལ་གསེར་༣༦ དངུལ་༣༨ ཟངས་༣༦ བསྡོམས་༡༡༠། གསུམ་པ། ཨུ་རུ་སུ་ལ་གསེར་༢༣ དངུལ་༢༡ ཟངས་༢༨ བསྡོམས་༧༢། བཞི་པ། དབྱིན་ཇི་ལ་གསེར་༡༩ དངུལ་༡༣ ཟངས་༡༥ བསྡོམས་༤༧། ལྔ་པ། འཇར་མན་ལ་གསེར་༡༦ དངུལ་༡༠ ཟངས་༡༥ བསྡོམས་༤༡། དྲུག་པ། ཨོ་སི་ཊུ་ལི་ཡ་ལ་གསེར་༡༤ དངུལ་༡༥ ཟངས་༡༧ བསྡོམས༤༦། བདུན་པ། ལྷོ་ཀོ་རི་ཡ་ལ་གསེར་༡༣ དངུལ་༡༠ ཟངས་༨ བསྡོམས་༣༡། བརྒྱད་པ། ཉི་ཧོང་ལ་གསེར་༩ དངུལ་༦ ཟངས་༡༠ བསྡོམས་༢༥། དགུ་པ། ཨི་ཊ་ལི་ལ་གསེར་༨ དངུལ་༡༠ ཟངས་༡༠ བསྡོམས་༢༨། བཅུ་པ། ཧཕ་རན་སི་ལ་གསེར་༧ དངུལ་༡༦ ཟངས་༡༧ བསྡོམས་༤༠། […]


text:
༄༅། །རྟོགས་བརྗོད་དངུལ་གྱི་མེ་ཏོག
ན་མོ་ཨ་མི་ཏ་བྷཱ་ཡ། བློ་བཟང་མཁྱེན་པའི་མེ་ལོང་དྲི་མེད་ངོས། །རྒྱལ་ཀུན་གསང་གསུམ་གྲགས་པའི་གཟུགས་མཚར་བཀྲ། །རིགས་གསུམ་སྒྱུ་མའི་འཕྲུལ་འཛིན་ཐུབ་དབང་གི། །བྱིན་རླབས་བདུད་རྩིའི་གཟེགས་མ་ཆར་དུ་ཕོབ། །མདོ་རྒྱུད་རིག་པའི་གཡུ་རལ་གནམ་དུ་གསིག །ཕས་རྒོལ་གཟིར་བའི་གད་རྒྱངས་འབྲུག་སྟོང་ལྡིར། །ལོག་སྨྲའི་དོན་སྙིང་ལྐོག་མར་འབྱིན་མཛད་པ། །མཁས་གྲུབ་སྨྲ་བའི་སེང་གེ་བསྔགས་པའི་ཕུལ། །དུས་མཐར་བསྟན་ལ་གཅེས་པའི་སྲིད་མིག་གི། །འོད་རླབས་འཇིག་རྟེན་གསུམ་གྱི་ཁོངས་བརྒལ་བ། །སྣང་བ་མཐའ་ཡས་ཆོས་ཀྱི་རྒྱལ་མཚན་མཆོག། རིས་མེད་འགྲོ་འདིའི་གཙུག་གི་ལྷུན་པོར་མཆོད། །འོད་དཔག་མེད་མགོན་མི་ཡི་གར་ཟློས་པས། །ལུང་རྟོགས་ཆོས་ཀྱི་རྒྱལ་མཚན་དར་བོ་ཆེ། །འཛམ་གླིང་ཁྱོན་དུ་སྒྲེང་བའི་ཐུགས་བསྐྱེད་ཅན། །ལྷ་མིའི་བསོད་ནམས་ཞིང་དུ་བྱོན་འདི་རྨད། །གང་ཡང་ཕྱོགས་བཅུ་ནམ་མཁའི་མཐར་གཏུགས་པར། །ཆོས་ཀྱི་རྒྱལ་མཚན་ལེགས་པར་འཛུགས་ཞེས་པའི། །མཚན་རབ་བརྗོད་པའི་རྡོ་རྗེའི་གསུང་དབྱངས་འདིས། །མགོན་ཁྱོད་ལུང་དུ་བསྟན་པར་སྙིང་ནས་སེམས། །མཚན་དཔེ་ལྡན་པའི་སངས་རྒྱས་ཀུན་གྱིས་ཀྱང་། །སཱལའི་ལྗོངས་འདི་ཅི་དགར་བོར་བ་ན། །ཐུགས་རྗེའི་གཏེར་མཛོད་ཟླ་བྲལ་ཁྱོད་གཅིག་པུས། །སྦྱན་རས་བཙས་བའི་བཀའ་དྲིན་བསམ་ལས་འདས། །དྲག་པོ་ཞེས་བྱ་གསེར་སྦྱངས་སྤྲེའུའི་ལོར། །གཡར་མོ་ཐང་གི་ནོར་འཛིན་ཐིག་ལེའི་གཞིར། །ཞབས་མཐིལ་འཁོར་ལོའི་རི་མོ་རྩིབས་སྟོང་བ། །འཕོས་པའི་དགེ་མཚན་གཏམ་གྱི་སྙིང་བོ་སྟེ། །ཁྱད་པར་དངོས་སུ་མཐོང་ཞིང་ཐོས་པ་ཡི། །མཛད་ཆེན་གངྒཱའི་རླབས་འཕྲེང་ལས་ཐོན་པའི། །བསྟན་དང་འགྲོ་ལ་ཡོངས་སྨིན་བདུད་རྩིའི་ཆབ། །བདག་བློའི་བུམ་བཟང་ལྟོ་བར་ཡོངས་སུ་བསྐྱིལ། །ཡན་ལག་བརྒྱད་ལྡན་འཆི་གསོའི་ཐིགས་ཕྲེང་དེ། ། རང་དང་སྐལ་མཉམ་གཞན་ལའང་འགྱེད་སླད་དུ། །ཡི་གེའི་ཟེའུ་འབྲུ་ཆགས་པའི་ཨུཏྤལ་གྱི། །རྣ་ལོང་ཕྱོགས་ཀྱི་བུ་མོར་བདག་གིས་སྦྱིན། །འདི་ནི་མ་བརྟགས་ཉམས་དགའི་གླུ་ངག་མ་ཡིན་ལྷ་ཆེན་ཚངས་པའི་གྲེ་འགྱུར་ཏེ། །གང་བྱུང་ཚིག་སྡེབ་བཅོས་མའི་ངག་རྩོམ་མ་ཡིན་མཚོ་བྱུང་སྒེག་མོ་དགྱེས་པའི་དབྱངས། །འབྲེལ་མེད་བྱུང་རྒྱལ་སྨྲ་བའི་ཅ་ཅོ་མ་ཡིན་འཕགས་ཆེན་དམ་པའི་རྟོགས་པ་བརྗོད། །རབ་བཏགས་ཕུལ་བྱུང་ཚིག་གིས་འུད་སྒྲོགས་མ་ཡིན་བདེན་དོན་ལྷུགས་པོའི་བརྗོད་བྱས་ཕྱུག །〔བསྙོནདོར་གཟུགས་ཅན་གྱི་རྒྱན〕རོ་འཛིན་གློག་ཞགས་འཁྱུག་པ་དོན་ཡོད་ཕྱིར། །ཐམས་ཅད་གཟིགས་པའི་རྟོགས་བརྗོད་ཆ་ཙམ་ཞིག །དབྱངས་ཅན་ཕང་འགྲོའི་རྒྱུད་དུ་དྲངས་པ་ལ། །དད་ལྡན་རྣ་བས་ཡུད་ཙམ་གསན་པར་རིགས། །ཞེས་བྱ་བ་ནི་དམ་པའི་ཞིང་ལ་མཆོད་པར་བརྗོད་པ་དང་བརྗོད་བྱ་ཕུན་སུམ་ཚོགས་པའི་གླེང་སློང་བའི་ངོ་མཚར་བའི་གཏམ་སྟེ་དང་པོའོ།།།།
འཛམ་བུའི་འཁྲི་ཤིང་ལྡེམ་པའི་གསེར་ལྡན་ཁྱོན། །མིའུ་ཐུང་གོམ་པས་གཞལ་དཀའི་གྲྭ་གཅིག་ན། །དགེ་བཅུ་ཚང་བའི་ཡུལ་གྲོང་སྐབས་གསུམ་གནས། །གཅིག་ལས་གཅིག་ལྷག་གླིང་འདིའི་རྒྱན་དུ་ངོམ། །གངས་རིའི་ཕྲེང་བ་ཚར་དུ་དངར་བའི་དབུས། །ཆོལ་ཁ་གསུམ་དུ་བཅད་པའི་བསིལ་ལྡན་ལྗོངས། །དེ་ལས་མདོ་སྨད་མགྱོགས་འགྲོའི་ཆོལ་ཁ་ཞེས། །གྲགས་པའི་མེ་ཏོག་རྣ་བའི་རྒྱན་དུ་དཔྱངས། །ཤར་ན་རི་ཕྲན་སྟོང་གིས་ལེགས་བསྐོར་པའི། །ས་འཛིན་ལྷུན་པོ་རི་རབ་གཉིས་པ་ཞིག །བྱེད་པོ་བློ་གྲོས་རྩལ་གྱིས་བཞེངས་འདྲ་བ། །གཡས་འཁྱིལ་དུང་གི་རི་མོའི་སྙན་པ་འཕུར། །ལྷོ་ན་སྤངས་ལྗོངས་མེ་ཏོག་བརྡལ་བའི་ལྟོར། །གཡུ་འབྲུག་སྔོན་མོ་གསེར་གྱི་ཁྲབ་རིས་ཅན། །ས་ཆེན་མཐིལ་ལ་འཁྱིལ་བའི་འཇོ་སྒེག་གིས།།ཕྱོགས་དེར་དཔལ་དང་འབྱོར་བ་གཡང་དུ་འགུགས། །ནུབ་ན་གསེར་མདོག་ཅོད་པན་འཆང་བ་ཡི། །བླ་རི་ཞེས་གྲགས་ཙོང་ཁའི་ལྷུན་པོ་གང་། །ས་ལས་སྐྱེས་ཀྱང་རི་རྩེ་དགུང་བསྙེགས་པ། །གནམ་སྔོན་གུར་ཁང་འདེགས་པའི་ཀ་བ་ཉིད། །བྱང་ན་རྒྱལ་སྲས་གཞོན་ནུ་དོན་གྲུ་ཀྱིས། །སྦྱིན་པའི་ཕར་ཕྱིན་སྤྱོད་མཆོག་རྫོགས་མཛད་པའི། །དན་ཏིག་ཤེལ་གྱི་རི་བོ་གྲུབ་པའི་གནས། །གནོད་སྦྱིན་ཁྲོས་པའི་ཉམས་བརྒྱ་ལྷུན་གྱིས་གྲུབ། །དེ་དག་དབུས་ན་རྨ་གཡང་ཕྱུག་མོ་ལས། །བབས་པའི་ཆུ་གཏེར་རྨ་ཀླུང་ལྷ་ཡི་ཆབ། །གསེར་འབྲུག་ས་ལ་འཁྱུག་པའི་ཉམས་མཚར་ཅན། །རིས་མེད་སྐྱེ་དགུ་ངལ་གསོའི་རྟེན་དུ་འབབ། །མཛེས་པར་བྱས་སོ་ལྷོ་བྱང་འཛིན་མའི་ཁྱོན། །ཚངས་ཆེན་བློ་གྲོས་མེ་ལོང་ཕང་བར་ཏེ། །མཐོ་རིས་སྐྱེད་ཚལ་སྙིང་དུ་སྡུག་པའི་དཔྱིད། །མདོ་ཁམས་ལྷོ་བྱང་འཛིན་མའི་ཐིག་ལེར་རོ།། 〔བྱ་བ་ཐོག་མའི་གསལ་བྱེད་ཀྱི་རྒྱན〕མརྒད་ཐགས་སུ་བཏགས་པའི་གོས་བཟང་དང་། །བེེ་ཌཱུའི་དར་སྐུད་སླས་པའི་སྐ་རགས་ཀྱིས། །ཉེར་མཛེས་བརྗིད་ཆགས་ས་འཛིན་བུ་མོའི་ཚོགས། །ལང་ཚོ་འབར་བ་འགྲན་བཞིན་ཡི་གར་འོང་། །གདུགས་སྲིབ་རི་བོའི་སུལ་དུ་ཁབ་རྩེ་ཡང་། །འཛུགས་པར་དཀའ་བའི་ཚང་ཚིང་གཡུ་ལོ་ཅན། །ནམ་མཁའི་དབྱིངས་སུ་ཟུག་པའི་ཐང་གསོམ་གྱིས། །ཉི་ཟླའི་འོད་ཀྱང་བདེ་བླག་ཉིད་དུ་འགོག །ཡལ་ག་སྟུག་པོར་བྲེས་པའི་གྲིབ་བསིལ་གྱི། །ལྡིང་ཁང་གུར་དུ་ཕིབས་པའི་འཁྲི་ཤིང་ཚོགས།། སོ་གའི་རླུང་དང་འགྲོགས་པའི་དགའ་སྟོན་གྱིས། །འགྲོ་འདིའི་ཡིད་ལ་དགའ་བདེའི་ཁྲེའུ་སྦྲུམ། །སྣ་ཚོགས་ཚོན་རིས་བཀྲ་བའི་མེ་ཏོག་ཕོན། །མིག་གི་གཟི་དཔལ་འཕྲོག་པ་སྙམ་བྱེད་པའི། །གེ་སར་སྟོང་ལྡན་ལྷུགས་པར་བཞད་པ་ན། །སྦྲང་རྩིའི་ངད་ལྡན་དྲི་ཞིམ་ལྷ་ལམ་འགེངས། །ཅི་འདི་སྐབས་གསུམ་དབང་པོའི་ཡུལ་ལྗོངས་སུ། །བདག་ཅག་མཐོ་རིས་སྐས་ཁར་འཛེགས་སམ་ཅི། །ཡང་ན་གདེངས་ཅན་གྲོང་གི་སྐྱེད་ཚལ་གྱི། །གནམ་སྒོ་ཕྱེ་སྙམ་བདག་ཡིད་ཁྱོགས་ལ་འཕྱང་། །〔ཐེ་ཚོམ་གྱི་དཔེ་རྒྱན〕གནས་འདིར་ཉིན་མོ་ཚ་ཟེར་རྒྱུ་བྱེད་ཅིང་། །མཚན་མོ་བསིལ་སྦྱིན་དབང་པོ་འཆར་བའི་ཕྱིར། །ལྷ་ཀླུའི་འཇིག་རྟེན་མཐོང་བ་མ་ཡིན་ཏེ། །རྨ་ཀླུང་ལྷོ་རྒྱུད་འཛིན་མའི་ལྗོངས་སུ་ངེས། ། 〔གཏན་འབེབས་ཀྱི་དཔེ་རྒྱན〕གངྒཱ་གཉིས་པ་འབབ་པའི་འགྲམ་ངོགས་ན། །སྐྱོར་རའི་མུ་ཁྱུད་དབྱིབས་ལེགས་རི་བོ་དག །ཛ་ལནྔྷ་རའི་རང་བཞིན་མཚོན་པའི་ཕྱིར།། རྩི་ལྗོན་སྐྲ་ལོ་བྱི་བའི་རྣམ་འགྱུར་ངོམས། །དེ་ཡང་གནས་ཡུལ་དཔའ་བོ་མཁའ་འགྲོ་ལ། །མཾ་ས་རཀྟའི་མཆོད་སྤྲིན་དཀྲིགས་པའི་སླད།།ཕལ་བའི་མིག་ངོར་པད་རག་རྩི་ཆགས་པའི། །རང་བྱུང་རི་བོའི་གཏོར་ཚོགས་བཤམས་པ་མཚོན། །རི་བོ་ལ་ལ་ནམ་མཁའི་རུམ་དུ་ཟུག་འདྲ་ཞིང་། །ལ་ལ་དཀན་གཟར་གཡའ་བྲག་རྫ་ཡི་གོ་ཁྲབ་གྱོན། །ལ་ལ་མརྒད་མདངས་འཛིན་གསོམ་པས་ངོས་ཀུན་ཁྱབ། །ཀུན་ཀྱང་མཛེས་སྡུག་ལྡན་པའི་ལྷུན་པོ་འདི་དག་གང་། །བརྗིད་ཆགས་མཛེས་མཚར་མཐོ་ཞིང་དབྱིབས་ལེགས་པའི། །སྟོང་རི་དར་རྒྱལ་གུང་ཡེ་ཁྲེབ་ཆེན་དང་། །འབྲུག་མོ་ཙག་རྡེའུ་གནམ་མཆོངས་ཤ་བོ་སྟེ། །བགྲང་ཡས་ས་འཛིན་ལྗོངས་འདིའི་རྒྱན་དྲུ་གྲུབ།། ཅེས་བྱ་བ་ནི་ལྷ་མིའི་རྣམ་འདྲེན་དམ་པ་ཉིད་སྐུ་འཁྲུངས་པའི་ཡུལ་གྲུ་ལེ་ལག་དང་བཅས་པའི་རི་བོ་དང་ནགས་ཚལ་གྱི་ཁྱད་པར་བརྗོད་པའི་ངོ་མཚར་བའི་གཏམ་སྟེ་གཉིས་པོའོ། ། གནའ་དུས་རྫོགས་ལྡན་བསྐལ་པའི་ཆུ་མཚོ་དབུས། །རྒྱལ་བའི་ལུང་རྟོགས་བསྟན་པའི་པད་དཀར་ལྗོན། །རིས་མེད་སྐྱེ་འགྲོ་སྨིན་ཅིང་གྲོལ་བའི་དཔྱིད། །རྣམ་པར་རྒྱས་པའི་ཕན་བདེ་བརྗོད་ལས་འདས། །གང་དེར་འདུལ་མངོན་མདོ་སྡེའི་སྤྲིན་རུམ་ལས། །དམ་ཆོས་དབྱར་རྔ་ཕྱོགས་སུ་བརྡུངས་པའི་སྒྲས། །སྐལ་བཟང་རྨ་བྱ་མྱོས་པའི་གར་སྟབས་ཀྱིས། །རྒྱན་དྲུག་དུས་ཀྱི་འཕྲིན་ལས་མངོན་པར་མཚོན། བླང་དོར་འཁྲུལ་མེད་འདོམས་པའི་འཆད་པ་དང་། །སྨྲ་ངན་ལོག་རྟོག་དྲུངས་འབྱིན་རྩོད་པའི་དཔལ། །ཆོས་ཀུན་དྲི་ཟའི་ང་རོར་འགུགས་པའི་རྩོམ། །མཁས་པའི་བྱ་བ་རྣམ་གསུམ་འགྲན་བཞིན་འཕེལ། །རྟག་ཆད་མཐའ་གཉིས་སྤངས་པའི་ཡང་དག་ལྟ་། །རང་སེམས་གླང་སྨྱོན་འདུལ་བའི་དཔྱད་འཇོག་སྒོམ་། །བཅས་མཚམས་ཚུལ་བཞིན་སྲུང་བའི་ཀུན་སྤྱོད་དེ། །བསྟན་པའི་མཛད་ཆེན་ཡོད་དགུའི་འཕེལ་ཁ་རྫོགས། །ལ་ལ་གཞུང་ཆེན་པོ་ཏིའི་ཞལ་ཕྱེ་ནས། །འཆད་ཉན་ཐོས་བསམ་ལས་ཀྱིས་སྒྲོ་འདོགས་གཅོད། །དོན་དང་འབྲེལ་བའི་འབེལ་གཏམ་བརྒལ་བརྟགས་ཀྱིས། །ཟབ་དོན་གནས་ལ་བློ་སྒོ་འབྱེད་པར་བརྩོན། །ལ་ལ་དྲང་སྲོང་དགྱེས་པའི་བྲག་སྐྱིབས་སུ། །ལྟོ་གོས་ངན་ངོན་ཙམ་གྱི་འཚོར་བརྟེན་ནས། །སྲིད་འབྱོར་ཟས་ལ་ཞེན་ལོག་ངེས་འབྱུང་གིས། །མཉམ་བཞག་ཏིང་འཛིན་ཞི་བདེའི་ཀློང་ལ་འབྱམས།།དེ་ལྟར་བཤད་སྒྲུབ་ཟུང་འབྲེལ་ཆོས་ཀྱི་སྡེ། །རྒྱུ་སྐར་སྦྲེལ་བའི་ཕྲེང་ཐག་ཆད་འདྲ་བ། །གཙུག་ལག་ཁང་དང་རི་ཁྲོད་སྒྲུབ་པའི་གྲྭ། །མཆོད་འོས་རྟེན་གྱི་མཛོད་བརྒྱ་ས་འདིར་གང་། །ལུང་དང་རྟོགས་པའི་དབྱིག་ལྡན་དམ་པའི་མགོན། །གཞུང་ལུགས་སྡེ་སྣོད་གསུམ་འཛིན་པཎྚི་ཏ། །སྡོམ་ཁྲིམས་སྲོག་ལས་གཅེས་སྤྲས་འདུལ་བ་འཛིན། །ལྷར་བཅས་འགྲོ་བའི་ཡོན་གནས་དད་པའི་ཞིང། །གསང་ཆེན་རྒྱུད་སྡེ་རྣམ་བཞིའི་བུམ་བཟང་ལས། །ཚེ་གཅིག་ཉིད་ལ་སངས་རྒྱས་སར་འགོད་པའི། ཉེ་ལམ་བདུད་རྩི་རོ་བརྒྱས་མྱོས་པའི་ཁྱུ། །མཁའ་སྤྱོད་ཞིང་དུ་ཕུར་བའི་མཐའ་མི་ལང་།། ཞེས་བྱ་བ་ནི་ལྗོངས་འདིར་སྔོན་བྱོན་བསྟན་འཛིན་གྱི་སྐྱེས་བུ་དག་གིས་ཕྱག་རྗེས་རྨད་དུ་བྱུང་བ་བསྐྲུན་པའི་ངོ་མཚར་བའི་གཏམ་སྟེ་གསུམ་པའོ།། ཡ་མཚན་བཟོ་རིག་དགུ་ཕྲག་ཟུང་ལྡན་པའི། །འཇམ་དཔལ་གདུལ་ཞིང་མ་ཧཱ་ཙི་ནའི་གྲོང་། །ཁྱད་འཕགས་གྲགས་པའི་རྫི་རླུང་ནམ་མཁའི་མཐར། །འགོག་མེད་འཕུར་བའི་ངོ་མཚར་རྨད་དུ་བྱུང་། །མ་ངྷུ་མ་ཏི་སྦྲང་རྩིའི་བློ་གྲོས་ལ། །སྙིང་ནས་སྐྱབས་འཚོལ་ཨ་རབ་མི་ཡི་རྒྱུད། །ཀླུང་ཆེན་འགྲམ་དང་ལ་ལུང་ཕྱོགས་ཀུན་ཏུ། །འཁོར་བའི་གྲོང་རྡལ་བདེ་འབྱུང་གདུལ་བར་ཆགས། །གང་ན་ཉམས་དགའི་ནགས་ཚལ་ལྗང་ཕོན་གོས་སུ་བཀླུབས། །རྫ་ཆུ་སིལ་མ་སྔོན་མོ་ལྷུང་ལྷུང་མདུན་དུ་རྒྱུགས། །སྣ་ལྔའི་ལོ་ཏོག་གཡུར་ཟའི་ས་ཞིང་མཐའ་བྲལ་དབུས། །སྐབས་གསུམ་གཞལ་མེད་ཐང་ལ་འཕོས་འདྲ་འདི་དག་ཅི། །དགུང་ལ་བསྙེགས་པའི་རི་འདབས་བགས་ཀྱིས་ཐང་ལ་གཞོལ། །སྔོ་ལྗང་རྩྭ་ལོ་ཆེད་དུ་མལ་སྟན་བཤམས་འདྲ་བ། །རི་སྐྱེས་སྣ་ཚོགས་གར་དུ་འཁྲབ་པའི་བ་གམ་ན། །འཇོག་པོའི་ཕོ་བྲང་ས་ལ་བཞག་གམ་འདི་ནི་ཅི། །གཟུགས་དང་ལང་ཚོའི་མེ་ཏོག་འདབ་བརྒྱ་ཕང་ཕུང་བཞད། །གངས་སུལ་ལས་ཐོན་སེང་གེ་དཀར་མོའི་དཔའ་རྩལ་ངོམ། །སྟོད་སྨད་ལུས་ཀྱི་ཞྭ་གོས་ཆ་བྱད་སྡུག་གུ་མས། །དབང་མེད་ཡིད་རབ་འཕྲོག་པའི་སྐྱེ་འགྲོ་འདི་དག་སུ། །བརྒྱ་བྱིན་གྲོང་ཁྱེར་ཐང་ལ་བབས་འདྲ་ནི། །སྨད་ཀྱི་ཆར་གནས་རྡོ་སྦིས་སེ་ཆང་དང་། །དབུས་ན་གཅུ་འཁོར་བིས་མདོ་ཀ་རིང་སྡེ། །སྟོད་ན་བིས་ཐང་ནས་བཟུང་པྲ་འགྱོང་བར། །གདེངས་ཅན་ཕོ་བྲང་ས་ལ་བཞག་འདྲ་ནི། །ཆོས་རྒྱལ་ཨ་ཤོ་ཀ་ཡི་ཕྱག་རྗེས་ལས། །གྲུབ་པའི་མཆོད་རྟེན་རྣམ་གཉིས་ཉི་ཟླ་ཟུང་།། 〔རྡོ་སྦིས་མཆོད་རྟེན་དང་ར་གཤོང་མཆོད་རྟེན་གཉིས〕གང་དུ་བཞུགས་པའི་ལྗོངས་དང་ཡུལ་ཁམས་སོ། །གཞན་སྡེ་ཟིལ་གནོན་སེང་གེའི་དཔའ་རྩལ་ཅན། །རིགས་གཟུགས་ལང་ཚོས་བསྙེམས་པའི་འགྲོ་འདི་དག །ཆོས་རྒྱལ་མེས་དབོན་དུས་སུ་སོ་སྲུང་དུ། །མངགས་པའི་བྷོ་ཊ་རང་གི་འཁྲུལ་མེད་རྒྱུད། །ཅེས་བྱ་བ་ནི་ལྷོ་རྒྱུད་འཛིན་མའི་ཡུལ་གྲུའི་སྣོད་བཅུད་ཀྱི་དཔལ་ལ་བསྔགས་པའི་ངོ་མཚར་བའི་གཏམ་སྟེ་བཞི་བའོ།།
ཐུབ་བསྟན་དཔལ་འཛིན་བཤད་སྒྲུབ་ཆོས་སྡེ་རྣམས། །དུས་ཀྱི་དམོད་པས་རྒུད་པའི་མཐའ་ལ་སོན། །ཆུ་ཤེལ་མེ་ལོང་ཉི་ཟླའི་དཀྱིལ་འཁོར་དེ། །གནམ་སྟོང་མལ་དུ་ལྷུང་བའི་དཔེ་ཡིས་མཚོན། །རྒྱལ་བའི་འཕྲིན་ལས་གཟི་བྱིན་དར་བ་ན། །བསྟན་འཛིན་འདུས་སྡེ་ཆོས་སྤྱོད་སླར་ཡང་འཕེལ། །ཇི་ལྟར་ཡར་ངོའི་ཚེས་ཟླ་ཞག་རེར་ཡང་། །འོད་དཀར་ལང་ཚོ་རྫོགས་པའི་དཔལ་ལ་ལྟོས། །〔གཉིས་ཀའང་དོན་གཞན་བཀོད་པའི་རྒྱན〕ལྗོངས་འདིའི་གཙུག་ལག་ཁང་ཆེན་བརྟེན་པ་བཅས། །རེ་ཞིག་མིང་གི་ལྷག་མར་གྱུར་ན་ཡང་། །བཀྲ་ཤིས་འབུམ་ལྡན་བགྲང་བྱ་འདི་ཡི་དབྱར། །ལྔ་ཕྲག་ཅིག་ཅར་ཆོས་ཀྱི་སྒོ་མོ་ཕྱེ། །བསླུ་མེད་རྟེན་ཅིང་འབྲེལ་འབྱུང་རྒྱ་མཚོའི་རླབས། །དུས་ལས་ཡོལ་མེད་དགེ་མཚན་སྣང་བ་དཀར། །ཉིན་མོར་བྱེད་པའི་དཔལ་བཞིན་ཤར་བ་ན། །བྱིས་པའི་སྤར་མོ་བགྲད་པས་ཇི་ལྟར་འགེབས། །གང་ཚེ་བདེ་ལྡན་ཞིང་གི་སྟོན་པ་མཆོག །ལྗོངས་འདིའི་བསོད་ནམས་ཞིང་དུ་སྤྱན་དྲངས་ཚེ། །ལྷ་མིའི་མཆོད་བསུ་ཀུན་ཏུ་བཟང་པོའི་སྤྲིན། །ལྷ་ལམ་ཁྱོན་དུ་དཀྲིགས་པའི་ལྟད་མོ་བཤམས། །འཕྲུལ་ལས་བཏོན་པའི་འདོ་ལི་ཡ་མ་ཟུང་། །རླུང་གི་ཤུགས་འཆང་རྟ་མཆོག་འགྲན་པའི་དཔུང་། །རུ་མཚོན་དགུང་ལ་འཕྱར་བའི་སྟག་ཤར་རྣམས། །བརྩེ་ལྡན་མགོན་ཁྱོད་བསུ་བའི་གར་ལ་ཆས། ། དེ་ཚེ་མིག་སྟོང་ལྡན་པ་གཟིགས་མོའི་ཕྱིར། །དགུང་སྔོན་སྤྲིན་གྱི་ཡོལ་བ་རྣམ་བསལ་ཏེ། །ཉིན་མོར་བྱེད་པའི་སྒྲོན་མེ་ལག་ཐོགས་ནས། །ས་ཐོག་འགྲིམ་པའི་ཆོ་འཕྲུལ་གཟུགས་སུ་ཤར། །〔ཕེབས་པའི་ཉིན་ཧ་ཅང་གནམ་ཐང་བ་ལ་དམིགས་པའི་རབ་བཏགས་ཀྱི་རྒྱན 〕ཁྱོད་ཞལ་ལན་གཅིག་མཐོང་བས་འཁོར་མཚོ་ལས། ། ཐར་པའི་ས་བོན་ཐེབས་པའི་ཡིད་ཆེས་བློས། །ཡན་ལག་ལྔ་ག་ས་ལ་གཏུགས་པའི་ཕྱག། ཉེན་དང་མཚན་དུ་འཚལ་བའི་གྲངས་མ་ཟིན།། གླང་བོའི་སྣ་ལྟར་བརྐྱངས་པའི་སྐྱབས་སྦྱིན་གྱི།། ཕྱག་དབང་དཔག་བསམ་ལྗོན་པའི་བསིལ་གྲིབ་ཅན། །ཡན་ལག་མཆོག་ལ་རེག་པ་དེ་སྙེད་པར། །ཕྱིར་མི་ལྡོག་པའི་ལུང་བསྟན་ཐོབ་པ་མཚོན། །གཟུངས་སྔགས་བཟླས་པའི་ཞལ་ཆབ་ཀྱིས་བརླན་པའི།། པད་རག་མདངས་ལྡན་རྡོ་རྗེ་མདུད་པའི་དར།། འདི་ཕྱིར་འཚེ་བའི་དགེགས་ཀྱི་སྲུང་བ་ལ།། དབང་པོའི་ཕྱག་གི་རྩེ་བརྒྱའི་མཚོན་ལས་རྒྱལ།། སྔགས་འཆང་འཇམ་དབྱངས་བློ་གྲོས་སྒྱུ་འཕྲུལ་མཆོག །འཇམ་དབྱམངས་དགེ་འདུན་རྒྱ་མཚོའི་སྤྲུལ་པའི་སྐུའི། །ཐུགས་བསྐྱེད་ཟླ་བ་དཀར་པོའི་འཛུམ་འོད་ཀྱིས། །ཆོས་སྡེ་གསར་བའི་ཀུན་ད་བཞད་པའི་གཞིར།དགེ་འདུན་བགྲེས་གཞོན་ལི་ཁྲིའི་སྟོད་གཡོགས་ཅན།། ཚོགས་མཆོད་རྫས་ཐོགས་པས་མདུན་བསུས་ཏེ། །བཀྲ་ཤིས་རེ་ཁཱས་བརྒྱན་པའི་གུར་ཁང་དུ། །སེང་གེས་བཏེགས་པའི་ཁྲི་ལ་ཞབས་ཟུང་འཁོད།། བྱི་རུའི་ལང་ཚོ་རྒྱས་པའི་ཚེ་ལྷའི་སྐུར།། མངོན་བཞེངས་གྲུབ་རྒྱལ་ལྷ་མོ་ལས་བརྒྱུད་པའི།། ཚེ་དབང་འཆི་བ་མེད་པའི་བདུད་རྩི་ཡིས། །ཉི་ཟླའི་ཚེ་དང་མཉམ་པའི་བྱིན་རླབས་བསྩལ། །ཆོས་ཀྱི་བཀའ་དྲིན་ཐོབ་པའི་གཏང་རག་ཏུ།། དངོས་བཤམས་ཡིད་སྤྲུལ་རྒྱ་མཚོས་མཆོད་དང་ལྷན། །གཡེར་གཤོང་སྤྲལ་པས་སྒྲ་དག་གསལ་གསུམ་གྱི། །མཎ་བཤད་གསུང་གི་མཁས་དགུའི་ཁེངས་པ་བསྙིལ། །ཡུམ་དོན་བདུད་རྩིས་ཕྱུག་པའི་སྡེ་སྣོད་འཛིན།།སྔ་ཕྱི་རྒོལ་བའི་ཚུལ་གྱིས་ཆོས་འཁོར་ལས། ། བརྩམས་པའི་བགྲོ་གླེང་ཆོས་ཀྱི་རྔ་ཆེན་སྒྲས།།ཀུན་ཀྱང་རབ་དགའི་སྒྲོ་མདོངས་གུར་དུ་ཕིབས།། སྐུ་མཆོག་གསེར་གྱི་ལྷུན་པོ་མཐོང་བ་དང་།། གསུང་དབྱངས་ཆོས་ཀྱི་གཎྜི་ཐོས་པའི་དགེས། ། བགྲང་ཡས་སྐལ་ལྡན་སྐྱེ་དགུའི་ཡིད་ཀྱི་མཚོར།། ལེགས་ཚོགས་པད་མའི་ལྗོན་བཟང་སྐྱེད་དུ་བསྲིངས།། ཞེས་བྱ་བ་ནི་ཆོས་སྡེ་ཆེན་པོ་བིས་མདོ་དཔལ་གྱི་དགོན་ཆེན་ཀུན་གཟིགས་མཆོག་གི་ཞབས་ཟུང་བཀོད་པའི་དགེ་མཚན་ལས་བརྩམས་པའི་ངོ་མཚར་བའི་གཏམ་སྟེ་ལྔ་བའོ། ཚོགས་གཉིས་རིན་ཆེན་ཁམས་ལས་ལེགས་གྲུབ་བཤད་སྒྲུབ་འོད་ཟེར་འབུམ་འཕྲོ་བའི། །ཉི་ཟླའི་རྣ་ལོང་ཟུང་གིས་མཛེས་ལྡན་མཁས་གྲུབ་སློབ་ཚོགས་གསེར་རིས་བསྐོར། །གངས་ཅན་གླིང་བཞིའི་དབུས་ན་མངོན་འཕགས་ཐུབ་པའི་གདུང་འཚོབ་ལྷུན་པོ་ཞིག། བློ་བཟང་རྒྱལ་བསྟན་ཆུ་སྲིན་གྲོང་ཁྱེར་དཔེ་མེད་མཛེས་པའི་མགོན་དེ་སུ། །མི་འཇིགས་བཞི་ལྡན་དྲི་མེད་ནོར་གྱིས་གཏམས།། དམ་པའི་རླབས་ཕྲེང་ཆོས་ཀྱི་ཟེགས་མས་ཕྱུག། རྒྱ་ཆེན་ཡོན་ཏན་གཏིང་དཔག་དཀའ་བའི་ཀློང་།། བསྟན་པའི་མཚོ་ཆེན་གང་དེ་བདག་གི་སྐྱབས།། གང་གི་ཐུགས་བསྐྱེད་སྤྲིན་གྱི་བ་གམ་ལས།། ཐོན་པའི་ཨེ་ཝཾ་དགའ་ཚལ་ཉམས་དགའི་གྲོང་།། འོག་མིན་ས་ལ་འཕོས་འདྲར་བསྔགས་པའི་གཏམ། འཇིག་རྟེནརྣ་བའི་བུ་གར་རིང་ནས་སིམ། །བཀའ་དྲིན་མཚུངས་མེད་བཤེས་གཉེན་ཉིན་མོར་བྱེད།། མྱང་འདས་སྒྱུ་མ་ཆེན་པོའི་ཞིང་ཁམས་སུ།། གཞོལ་བའི་ཐུགས་དགོངས་བཟློག་མེད་ཤར་བ་ན། །ཐུབ་བསྟན་པད་ཚལ་སྐད་ཅིག་ཉིད་ལ་ཉམས།།དེ་ཚེ་བསོད་ནམས་ཞིང་མཆོག་ཤ་རཱི་རཾ། །སྙིང་བོར་གཏམས་པའི་བདེ་གཤེགས་མཆོད་པའི་རྟེན། །ཀླུ་ཡི་གྲངས་ལྡན་བཞུགས་པའི་གཙུག་ལག་ཁང་། །གདུང་སེལ་སྨན་གྱི་གུར་ཁང་ཚལ་དེར་བཞེངས། །བི་ཤྭ་ཀརྨའི་ཚོན་རིས་ལང་ཚོ་ཡང་། །མོག་པོར་བྱེད་པའི་སྐུ་བརྙན་སྣ་ཚོགས་ཀྱི། །ཞལ་ཐང་མཇལ་བས་མི་ངོམས་བགྲང་ཡས་པ། །དད་པའི་ཆུ་གཏེར་འཕེལ་བའི་གསོས་སྨན་ཉིད། །རྒྱལ་བའི་བཀའ་དང་བསྟན་བཅོས་འགྱུར་རོ་ཅོག །གྲངས་ཅན་མཁས་པའི་ལེགས་བཤད་པུསྟི་ཀ །གླང་བོས་འདེགས་བཟོད་རྨོངས་མུན་སེལ་བའི་སྒྲོན། །བྲག་རི་བརྩེགས་པས་མཚོན་དུ་འོས་པ་ཙམ། །གུར་ཀུམ་དྲི་ངད་ལྡང་བའི་མཆོད་ཡོན་དང་། །ཉིན་མཚན་ཕྱོགས་མེད་གསལ་བའི་སྒྲོན་མེའི་ཚོགས། །བསོད་ནམས་ཞིང་གི་དངོས་འབྱོར་ཀུན་བཟང་སྤྲིན། །བར་མེད་གཏིབས་པའི་དགེ་མཚན་གཟུགས་སུ་བཀྲ །དེ་ལྟ་ན་ཡང་བརྩེ་མེད་དུས་ཀྱི་སྲིན། །ཁྲོས་པའི་ཟ་བྱེད་གནམ་ས་གདངས་པའི་ཁྱོན། །མཆེ་བའི་མཚོན་ཆ་གཙིགས་པའི་གཅོང་རོང་དུ། །བཟློག་མེད་རྔམས་ཟའི་ཚུལ་དེ་ཡ་རེ་ང་།།〔འཇིགས་རུང་གི་ཉམས་ཀྱི་རྒྱན〕ཨེ་མ་དུས་གསུམ་གཟིགས་པའི་འཕྲིན་ལས་ཀྱི། །སྐྱ་རེངས་གཉིས་པ་སླར་ཡང་ཤར་བའི་ཚེ། །བྱིན་རླབས་ཆབ་ཀྱིས་བརླན་པའི་དགའ་ཚལ་དེ། །དཔྱིད་དཔལ་ཡར་ཟླའི་ལང་ཚོ་དར་བར་མརྩོན།། དེ་ཚེ་སངས་རྒྱས་འོད་དཔག་མེད་པའི་མགོན།།མི་ཡི་གར་ཟློས་ངྷརྨ་ངྷ་ཛའི་ཞབས། །གུས་པས་སྤྱན་དྲངས་ཞབས་སོར་པད་མོའི་འདབ། །ཨེ་ལྦཾ་ཚལ་དུ་བཞད་པའི་སྐལ་བཟང་ཐོབ། །ངུར་སྨྲིག་གོས་འཆང་རབ་བྱུང་བཙུན་པའི་སྡེ། །གོས་དཀར་ལྕང་ལོའི་རྒྱན་ལྡན་སྔགས་པའི་སྡེ། །གཤེན་སྟོན་སྲོལ་འཛིན་གཡུང་དྲུང་བོན་པོའི་སྡེ། །ཚར་དུ་དངར་བས་མཆོད་བསུའི་ལས་ལ་བྲེལ། །སེང་གེ་མཇིང་བསྣོལ་བཏེགས་པའི་རྡོ་རྗེ་ཁྲིར། །གསེར་རི་ཇི་བཞིན་བརྗིད་པའི་སྐུ་མཆོག་གིས། །ཟབ་གསང་ཆོས་ཀྱི་རོལ་མོ་འབུམ་དགུའི་གླུ། །གྱེར་བའི་དབྱངས་སྙན་བསྟན་པའི་བཙས་སུ་སྨིན། །ཆོས་ཀྱི་སྤྱན་ལྡན་རྫོང་དཀར་སྤྲུལ་པའི་སྐུ། །མཁས་བཙུན་ལུང་རིགས་རྒྱ་མཚོས་ལྷ་ཡི་དར། །ཕྱག་ཏུ་ཐོགས་ཏེ་ཡིད་ལ་བརྣགས་པའི་དོན། །སྙན་འཇེབས་གསུང་གིས་རྗེས་སུ་འཛིན་པར་གསོལ། །དད་པའི་གཏེར་མཛོད་འཇོག་པོའི་གྲོང་ཁྱེར་ནས། །ཕངས་མེད་བླངས་པའི་གྱ་ནོམ་མཆོད་པའི་རྫས། །ཁྱོད་ཐུགས་མཉེས་ཕྱིར་གུས་པས་ཕུལ་བ་ལ། །དོན་དང་ལྡན་པའི་མཛད་སྒོ་མཁའ་ལྟར་ཡངས། །གཙུག་ལག་ཁང་ཆེན་སྙིང་གའི་དོ་ར་རུ། །ལྷ་ཡི་མེ་ཏོག་ཕྱོགས་བརྒྱར་འགྲེམ་དང་ལྷན། །བླ་སྤྲུལ་ཆེ་དགུའི་འཁོར་སློབ་དང་བཅས་པས། །རྡོ་རྗེ་འགྲོས་ཀྱི་ཞབས་རྗེས་ས་ལ་ཕབ། །རྭ་ཆེན་རྡོ་རྗེ་གྲགས་དཔལ་དངོས་བྱོན་སྐུ། །གྲུབ་དབང་དམ་པ་སྐུ་ཕྲེང་སྔ་ཕྱི་ཡི། །སྲིད་ན་རྙེད་དཀའི་གདུང་རྟེན་ནོར་བུའི་དྲུང་། །དཔག་པར་དཀའ་བའི་ཐུགས་དམིགས་རྒྱ་ཡིས་བཏབ། །ལྷོ་རྒྱུད་བསྟན་པའི་སྲོག་ཤིང་ཆོས་ཀྱི་མགོན། །རྗེ་བཙུན་འཇིགས་མེད་འཕྲིན་ལས་རྒྱ་མཚོ་གང་། །བལྟམས་པའི་ཚལ་དུ་དངོས་ཕེབས་བྱིན་རླབས་ཀྱི། །ཆར་ཆེན་མེ་ཏོག་ཕྲེང་བའི་དོ་ཤལ་དགོད། །སྐུ་ཡི་མཚན་དཔེ་མཛའ་བས་མི་ངོམས་ཤིང་། །གསུང་གི་རྒྱུད་མངས་ཉན་པས་མི་ཚིམ་པ། །འདི་འདྲའི་དགའ་སྟོན་ཁྱོད་མིན་སུ་ཡིས་སྦྱིན། །ད་དུང་ཡང་ཡང་སྤྱོན་དང་ཐུགས་རྗེའི་གཏེར། །〔རེ་བཅས་ཀྱི་དགའ་བའི་རྒྱན〕ཞེས་བྱ་བ་ནི་ཀ་རིང་ལུང་གཡོན་རི་ཁྲོད་ཨེ་ཝཾ་དགའ་ཚལ་དུ་ཕེབས་ཏེ་ཕན་བདེའི་གྲུ་ཆར་དགུང་ནས་ཕབ་པའི་ངོ་མཚར་བའི་གཏམ་སྟེ་དྲུག་པའོ།། ཇི་ལྟར་རབ་དྭངས་རྫིང་བུའི་མེ་ལོང་དུ། །ཟླ་ཤེལ་གཟུགས་བརྙན་འབད་མེད་ངང་གིས་འཆར། །དེ་བཞིན་དམ་པའི་འཕྲིན་ལས་འོད་དཀར་གྱིས། །དད་པའི་ཀུན་ད་ལྷུགས་པར་འགྲོལ་ལ་ལྟོས། །〔མཚུངས་སྤྱོར་གྱི་དཔེ་རྒྱན〕གནོད་སྤྱིན་ཕྱོགས་ན་བལྟས་པས་མི་ངོམས་ཤིང་། །མཁའ་ལྡིང་འཕུར་བའི་རྩལ་གྱིས་མི་སླེབ་པའི། །བྲག་རི་མཐོན་པོ་གནམ་གྱི་ཀ་བ་ཞིག། །ས་ལ་ཟུག་པའི་སྣང་བ་འདི་ནི་ཅི། །གང་འདི་བགྲང་ཡས་བསྐལ་པའི་སྔོན་རོལ་ཏུ། །ཐུབ་པའི་སྐྱེས་རབས་དོན་ཀུན་གྲུབ་པ་དེས། །ཕྱིན་དྲུག་དང་པོ་མཐར་ཕྱིན་གྲུབ་པའི་གནས། །དན་ཏིག་ཤེལ་བྲག་སྔོན་མོའི་རྫ་རྒྱུད་ལགས། །དེ་ཡི་གཤམ་ན་པིར་ཐོགས་མཁས་པ་ཡིས། །བྲིས་པ་ལགས་སམ་སྙམ་པའི་ཡུལ་ལྗོངས་ཤིག །མཐོ་རིས་མཛེས་ཆའི་སྙིང་བོ་ཀུན་བསྡུས་པའི། །གྲོང་ཁྱེར་མིག་གི་བཅུད་ཀུན་འཕྲོག་འདི་ཅི། །འདི་ནི་གངས་ཅན་ཕྱི་དར་བསྟན་པ་ལ། །ཟླ་མེད་ཕྱག་རྗེས་བསྐལ་པའི་སྲིད་དུ་ཡང་། །གཞོམ་མེད་ཐུགས་བསྐྱེད་རབ་ཡངས་དགོངས་པ་གསལ། །བླ་ཆེན་སྐུ་འཁྲུངས་ལིམྦིའི་དགའ་ཚལ་ཉིད། །དེ་ཡི་ཁོར་ཡུག་ཅོང་ལ་རིང་མོའི་སུལ། །བར་བར་དག་ཏུ་གནས་བཅས་བགྲང་ཡས་པའི། །དད་དང་འབྱོར་བས་རྣམ་ཕྱུག་འགྲོ་ཀུན་ཀྱང་། །མཆོག་གསུམ་སྤྱི་བོར་འཛིན་པ་ཤ་སྟག་སྟེ། །ཁྱད་པར་གསང་སྔགས་དར་རྒྱས་གླིང་བ་ཡི། །དགེ་འདུན་དབུས་བཞུགས་ལྷ་འབངས་དང་བཅས་པས། །ཐམས་ཅད་མཁྱེན་པ་གང་ཉིད་ཕྱོགས་དེ་རུ། །ཇི་ལྟར་ཞུས་ན་འགབ་ཅེས་ཉིན་མཚན་བགྲོས། །བརྩེ་བའི་གཏེར་ཆེན་སྙིང་རྗེའི་གཞན་དབང་དུ། །ཡོངས་གྱུར་འཕགས་ཆེན་དམ་པའི་སྙན་དྲུང་དུ། །སྤྱན་དྲེན་ཞུ་ཚིག་རེ་བའི་སྙིང་བོ་ཅན། །བཏེགས་པའི་མདོ་ལ་ཞལ་བཞེས་བདུད་རྩི་བབས། །འཇིག་རྟེན་བྱེད་པོ་ཚངས་པའི་པིར་གྱིས་གང་འདོད་རི་མོ་མ་བྲིས་ཤིང་། །ས་འདིའི་སྔོན་བྱོན་དཔའ་བོ་སུས་ཀྱང་མནལ་ལམ་དུ་ཡང་མ་རྨིས་པའི། །སྔོན་མེད་འཕྲུལ་མཚར་རྨ་ཀླུང་ཟམ་ཆེན་ཕན་ཚུན་ཐད་ཀར་སྦྲེལ་བ་འདི། །མགོན་ཁྱོད་ད་ལྟ་ཉིད་དུ་འབྱོན་པའི་སྔ་ལྟས་སྐྱ་རེངས་ཤར་མིན་ནམ། །ཟུང་འཇུག་གྲུབ་བརྙེས་ཨ་བྷྱ་དྷྱ་ན་ལ། །གནའ་དུས་ཆེད་བཞེངས་སྒྲུབ་ཁང་ར་བ་དེར། །སྒྱུ་མའི་བློ་ལས་བཏོན་པའི་གུར་ཁང་ཞིག །ལྷ་ཡི་ཁང་བཟང་དང་མཚུངས་ཐོལ་གྱིས་བྱུང་། །སྲིད་པའི་མཐར་ཡང་གཞོམ་གཞིག་རབ་སྤངས་པའི། །རྡོ་རྗེའི་རང་བཞིན་འཕང་དུ་མཐོ་བའི་ཁྲི། །བྱིན་རླབས་ཞུ་བའི་རྟེན་མཆོག་བླ་ན་མེད། །སྐད་ཅིག་ཉིད་ལ་འདོད་འཇོའི་གཏེར་དུ་བཞེངས། །བསྟན་པའི་བདག་པོ་སྟོན་པ་བཅོམ་ལྡན་འདས། །འཕགས་པའི་ཉན་ཐོས་ཆེན་པོ་བརྒྱད་ཟུང་གི ། །སྐུ་བརྙན་བྱིན་རླབས་སྟོང་འབར་དངོས་ཉིད་དུ། །འཁྲུལ་བར་དོགས་པ་འཛིན་པས་གྲལ་གོང་མཛེས། །སྤྱན་ལ་བཀོད་ལེགས་སྣ་ཚོགས་མཆོད་པའི་རྫས། །སྙན་ལ་ཆེར་འཇེབས་རྔ་སིལ་དུང་གི་སྒྲ ། །ཤངས་ལ་དྲི་ཞིམ་ཙན་དན་བདུག་སྤོས་སོགས། །མཆོད་པའི་རྣམ་གྲངས་ཚར་དུ་དངར་བ་ན། །སྨིན་ཟླའི་དཀར་ཕྱོགས་བཟང་བ་གསུམ་པའི་ཉིན། །རླུང་གི་ཤུགས་འཆང་འཕྲུལ་གྱི་ཤིང་རྟའི་ཚོགས། །བསྐྱོད་པའི་སྒྲ་ཆེན་གནམ་ས་འགེངས་པ་བཅས། །དགའ་བ་བརྒྱ་ལྡན་ཅིག་ཅར་ཉམས་སུ་བབས། །ཚོགས་གཉིས་རབ་དཀར་འོ་མཚོ་ལས་འཁྲུངས་སྐུའི། །ཞལ་མཐོང་ཙམ་གྱིས་སྣང་བ་སྒྱུར་བའི་སྤྲིན། །གཡའ་བྲལ་དད་པའི་མཁའ་ལ་དཀྲིགས་གྱུར་པ། །བསམས་ཀྱིན་བདག་ཅག་ཨེ་མ་སྐལ་བ་བཟང་། །དེ་ཚེ་དད་པས་འདུས་པའི་རིས་མེད་འགྲོ། །ཁྲི་ཕྲག་གྲངས་ལས་བརྒལ་བའི་བསུ་སྦྲེང་གིས། །ཡི་གེ་དྲུག་མའི་གདངས་སྙན་ང་རོའི་དབྱངས། །ས་གསུམ་འདར་བ་སྟེར་བའི་གཟི་བྱིན་ངོམ། །སྔོན་དུས་དམར་གཡོ་གཙང་གསུམ་དགོངས་གསལ་གྱིས། །བསྟན་པའི་མེ་རོ་གསོས་པའི་ཉེ་གམ་དེར། །ཀུན་ལ་སྨན་པའི་མཛད་སྒོ་འོད་སྟོང་གིས། །ཕན་དང་བདེ་བའི་པད་ཚལ་འབུམ་དུ་བཞད། །ཕྱག་གཡས་སྐྱབས་སྦྱིན་ཕྱག་རྒྱས་དབུགས་དབྱུང་གི། །བྱིན་རླབས་བདུད་རྩི་ཀུན་ལ་འགྲིམས་དང་ལྷན། །སྒྲིབ་གཉིས་བག་ཆགས་རྩད་ནས་འབྱིན་བཟོད་པའི། །ཆོས་ཀྱི་སྒྲ་ཆེན་རྣ་བའི་དབྱིངས་སུ་ལྡིར།། ཐར་ལམ་སྟོན་པའི་ཚིགས་བཅད་གཅིག་ལ་ཡང་།། སྟོང་གསུམ་ནོར་གྱིས་མཆོད་ཀྱང་གཞལ་མིན་ན། །བདག་ཅག་སྐལ་བ་དམན་པས་ཇི་ལྟར་ཡང་། །མཚོན་བྱེད་ཙམ་ལས་བྱས་གཟོའི་ཆར་མི་སྤོབས། །འོན་ཀྱང་རབ་གུས་དད་པའི་ཆུ་མཚོ་ལས། །ཉེ་བར་ཐོན་པའི་ཟང་ཟིང་པདྨའི་ལྗོན། །ཁོ་ལག་ཡངས་པའི་ཡལ་འདབ་མཆོད་པའི་རྫས། །ཞིང་ཁམས་རྒྱ་མཚོར་དམིགས་པ་འདི་ལྟ་སྟེ། །མཚན་དཔེའི་རྒྱུ་སྐར་སྟོང་གི་དྲ་བས་བཀླུབས། །ཕྱག་གཡས་ས་གནོན་ངན་འགྲོའི་འཕྲང་སྒོ་གཅོད། །མཐོང་ན་མི་མཐུན་མེད་པའི་མཛེས་སྡུག་ཅན། །བྱིན་རླབས་གཏེར་མཛོད་སྐུ་ཡི་རྟེན་དུ་ཕུལ། །གངས་ཆེན་རྡོ་རྗེ་ཐེག་པའི་རིམ་གཉིས་དོན། །ལག་པའི་རྫས་བཞིན་སྟོན་པའི་རྒྱུད་འགྲེལ་དང་། །དན་ཏིག་དཀར་ཆག་བླ་ཆེན་རྟོགས་བརྫོད་བཅས། །མུན་སེལ་སྒྲོན་མེ་གསུང་གི་རྟེན་དུ་ཕུལ། །ཆ་ཚད་མ་ནོར་དབྱིབས་ལེགས་བང་རིམ་ཅན། །རིན་ཆེན་ཛྷེེ་ཁྱིམ་ཁམས་ལས་ཡོངས་གྲུབ་པའི། །བདུད་འདུལ་བྱ་ཆུབ་ཆེན་པོའི་མཆོད་པའི་རྟེན། །ཕན་བདེའི་དཔལ་སྟེར་ཐུགས་ཀྱི་རྟེན་དུ་ཕུལ། །ཀརྴ་པ་ནའི་མིང་གིས་བརྫོད་འོས་པ། །སྟོང་ཕྲག་ལྔ་ལྡན་ཚོན་མདངས་ལྔ་བའི་གོས། སྲིད་དུ་རིང་བས་ཐོག་དྲངས་མཆོད་པའི་རྫས། །རྣམ་གྲངས་བརྒྱ་ཕྲག་བརྒལ་བ་སྤྲིན་ལྟར་གཏིབས། །རླུང་གཤོག་ལྡན་པའི་ཅང་ཤེས་བང་རྩལ་འགྲན། །སྐྱེས་གཟུགས་མཐོ་བས་གླང་ཆེན་མཆེད་ཟླར་སྙེམས། །རྔ་རྔོག་དོ་ཤལ་རྒྱན་ཕྲེང་གིས་མཛེས་པའི། །ཆིབས་དང་ཆིབས་རོགས་ཟུང་ལྡན་བཞི་བཅས་ཕུལ། །གང་ཚེ་ལང་ཚོ་ཡོལ་བའི་ཁུར་གྱིས་མནན། །མགྲིན་པའི་ཁུ་བྱུག་མོན་པའི་ནགས་སུ་ཡིབ། །དེ་ལྟ་ན་ཡང་དད་གདུང་ཤུགས་དྲག་བློས། །གསོལ་འདེབས་དབྱངས་ཀྱི་རོལ་མོ་བདག་གིས་དཀྲོལ། །〔ཆ་ཤས་གཟུགས་ཅན་གྱི་རྒྱན〕ཐོག་མར་བླ་ཆེན་གནས་འདིར་འཁྲུངས་ཚུལ་ནས་བརྩམས་ཏེ། །མདོ་སྨད་གྲུབ་པའི་གནས་མཆོག་ཀུན་གྱི་རྩེར་སོན་པ། །རི་བོ་དན་ཏིག་བྲག་གི་ངོ་མཚར་གཏམ་གྱི་ཕྲེང་། ། ཆུང་ངུའི་ཚིག་གི་རྔ་ཆེན་སྙན་དྲུང་དལ་བུས་བརྡུངས། །དེ་ནས་སྐབས་བབ་ཡིད་ལ་བརྣགས་པའི་འབྲས། །ཚིག་གི་ལོ་འདབ་སྟུག་པོས་མ་བསྒྲིབས་པར། །གང་ཞུས་གསན་དགོངས་མཛད་པའི་དགའ་སྟོན་གྱིས། །སྐལ་བཟང་ཡིད་ལ་དད་གུས་ཐོབ་པའི་མཐར། །བསྟན་པ་རིན་ཆེན་ཉིན་མོའི་མགོན་ལྟར་གསལ། །འགྲོ་བའི་བདེ་སྐྱིད་པད་ཚལ་ལྟར་རྒྱས་སླད། །སྣང་བ་མཐའ་ཡས་པན་ཆེན་ཐམས་ཅད་མཁྱེན། །སྐུ་ཚེ་ཞབས་པད་བསྐལ་བརྒྱར་བརྟན་པར་སྨོན། །ཞེས་པའི་དྲང་སྲོང་བདེན་ཚིག་གྲུབ་པའི་ངག །གཎྜིའི་སྒྲ་དབྱངས་རྗེས་འགྲོས་མདུན་བསུས་ནས། །དུས་བཞི་ཕྱི་མའི་གསང་ཆེན་དཀྱིལ་འཁོར་དུ། །རྗེས་འཛིན་ཞལ་བཞེས་སྩོལ་བར་གསོལ་བ་བཏབ། །དེ་ཚེ་ཀུན་གཟིགས་ཆེན་པོའི་ལེགས་སོའི་དབྱངས། །དཀའ་སྩལ་གསུང་གིས་བསྔགས་བརྗོད་མཛད་དང་ལྷན། །སྣེ་ཚར་ས་ལ་རག་པའི་ལྷ་གོས་ཀྱིས། །བདག་མགྲིན་བརྒྱན་པའི་བཀའ་དྲིན་རྨད་བྱུང་ཐོབ། །ཕན་བདེའི་འབྱུང་གནས་རྒྱལ་བསྟན་འཕེལ་ཕྱིར་དང་། །ཡངས་པའི་རྒྱལ་ཁམས་དགའ་བདེས་འཚོ་བའི་སླད། །ཕྱོགས་དང་མཚམས་སུ་བཀྲ་ཤིས་མེ་ཏོག་ཆར། །ཅི་དགར་འབབ་པའི་རྟེན་འབྲེལ་ཡིད་བཞིན་འགྲུབ། །ཅེས་བྱ་བ་ནི་མདོ་སྨད་གྲུབ་པའི་གནས་ཀྱི་ཕྱི་མོ་དན་ཏིག་དགོན་དང་ལྷ་འབངས་ཐུན་མོང་གིས་སྤྱན་དྲངས་ནས་རྒྱ་ཞུར་དུ་ཆིབས་བསྐྱོད་གནང་བའི་ངོ་མཚར་བའི་གཏམ་སྟེ་བདུན་པའོ།།
ཇི་ལྟར་གྲོང་ཁྱེར་བུ་རམ་ཤིང་འཕེལ་དུ། །བཅོམ་ལྡན་འཁོར་བཅས་བྱོན་པའི་རྣམ་ཐར་དེ། །ད་ལྟ་བདག་ཅག་ཕལ་བའི་སྤྱོད་ཡུལ་དུ། །འབྱུང་བར་མི་འགྱུར་གཏམ་དེ་རྫུན་དུ་ཐལ། །གལ་ཏེ་བདེན་ན་བདེ་ལྡན་ཞིང་གི་མགོན། །སྤྲུལ་པའི་སྐུ་མཆོག་དུ་མས་ཡོངས་བསྐོར་ཏེ། །དུས་གཅིག་ཉིད་ལ་བདག་གི་སྐྱེས་ཁྱིམ་དུ། །ལྷན་ཅིག་གདན་འཛོམས་ལྟད་མོ་འདི་ཅི་ཞིག །〔བསྙོན་དོར་གྱི་རྒྱན〕〔དུས་དེར་རྨ་བྱང་ཕྱོགས་ནས་ཕེབས་པའི་སྐུ་འཁོར་གྱི་སྤྲུལ་སྐུ་རྣམས་ནི། འདི་ལྟར། ཡོངས་འཚིན་རྒྱ་ཡགས་རིན་པོ་ཆེ། ཆེ་ཤོས་སྤྲུལ་པའི་སྐུ། །ཨ་ཀྱཱ་སྤྲུལ་པའི་སྐུ། གསེར་ཏོག་སྤྲུལ་པའི་སྐུ། རྗེ་ཆུ་བཟང་རིན་པོ་ཆེ་རྣམས་དང་། རྨ་ལྷོ་རྒྱུད་ཕྱོགས་ནས་ཕེབས་པ་ནི། ཀུན་མཁྱེན་འཇམ་དབྱངས་བཞད་པ། གུང་ཐང་འཇམ་པའི་དབྱངས། མགར་རྩེ་སྤྲུལ་པའི་སྐུ། གཡེར་གཤོང་སྤྲུལ་པའི་སྐུ། ལ་མོ་སྒར་བ་ཚང་། གཙང་པཎྚི་ཏའི་སྤྲུལ་སྐུ་རྣམས་སོ།།〕སྙིང་རྗེ་ཆེན་པོའི་གཞན་དབང་ཁུར་ལྕི་བ། །དགྱེས་འཛུམ་འོད་ཀྱི་དྲ་བས་འཁྱུད་བཞིན་དུ། །ཁང་བཟང་མཆོག་གི་སྟེགས་བུར་བཞུགས་པ་ན། །གནས་དེར་ལེགས་ཚོགས་ཉི་འོད་ལམ་གྱིས་ཕོག །གནའ་དུས་རབ་དཀར་ལས་ལ་བརྩོན་ལྡན་ཅན། །མེས་པོ་དམ་པ་ཚེ་རིང་དོན་གྲུབ་ཀྱི། །གདུང་གི་རྒྱུད་འཛིན་བདག་ཅག་མཆེད་གསུམ་ལ། །ཨེ་མ་ལེགས་བྱས་འདི་ཀོ་གང་ལས་ཐོབ། །ཁྱད་པར་ཤཱཀྱའི་སྲས་སུ་རབ་བྱུང་སྟེ། །ཡོངས་རྫོགས་བསྟན་ལ་མཇལ་བའི་དགེ་སྦྱོང་བདག། །རང་དབོན་སྒྲ་དབྱངས་དམ་པའི་བག་ཆགས་ཅན། ཁུ་དབོན་ཟུང་ཡང་སྲི་ཞུའི་ལས་ལ་བྲེལ། །དཀར་དམར་བཅུད་ཀྱི་སྙིང་བོ་ཀུན་ཚང་བའི། །བཟའ་བཅའ་བཏུང་བའི་ཞལ་ཟས་རོ་བརྒྱ་བ། །རྒྱ་བོད་ཟུང་དུ་འབྲེལ་བའི་གཡོས་སྦྱོར་གྱིས། །བསོད་ནམས་ཚོགས་ཆེན་གསོག་བའི་དགའ་སྟོན་བཤམས། །ཕྱག་དར་མཆོད་འོས་སྐུ་གསུང་ཐུགས་ཀྱི་རྟེན། །བྱིན་རླབས་ཅན་ལ་སྔོན་མེད་གསར་པའི་བྱིན། །འབེབས་པའི་སླད་དུ་རྟེན་འབྲེལ་སྙིང་བོའི་སྔགས། །འོད་ཞུའི་མེ་ཏོག་ཆར་གྱིས་ཅི་ཡང་བརླན། །མཆོག་གསུམ་ནོར་བུའི་ཅོད་པན་ཐོད་དུ་བཅིངས། །གཞན་ཕན་དགེ་བའི་བསམ་པ་མི་འདོར་ངོས། །བུ་རབས་ཚ་རྒྱུད་ཀུན་ཀྱང་རྣམ་དཀར་ལ། །བརྕོན་པའི་བདེན་བརྗོད་ཐུགས་དམིགས་ཡང་དག་བསྐྱངས། །རིག་འཛིན་ཞིང་ཁམས་དཔལ་ལྡན་ཤམྦྷ་ལར། །རིགས་ལྡན་དྲག་པོ་འཁོར་ལོའི་སྐུར་བཞེངས་ཚེ། །འཕོ་མེད་མི་འགྱུར་བདེ་བའི་སྟོང་གཟུགས་སྐུ། །ལག་རྩེར་གཏོད་པའི་གསོལ་འདེབས་སྙིང་ནས་ཞུས། །དཔག་མེད་དྲིན་གྱིས་བསྐྱངས་པའི་ཕ་མ་གཙོས། །མཁའ་མཉམ་རིགས་དྲུག་འགྲོ་བ་འདི་དག་ཀུན། །འཁོར་མཚོའི་ཀློང་ལས་སྒྲོལ་བའི་ཐུགས་རྗེ་ཆེ། ། ནམ་ཡང་ལྷོད་མེད་གཟིགས་པ་དར་བར་ཞུས། །འཕགས་ཡུལ་གསལ་རྒྱལ་བུ་མོ་རྡོ་རྗེ་མར། །མི་སྡུག་བཞིན་ངན་སུས་ཀྱང་མི་མཐོང་བའི། །ཁང་སྐྱིབས་ཕག་ཏུ་ཡིབ་དགོས་རྒྱལ་བོའི་བཀའ། །མི་འདོད་དབང་མེད་ཕྲག་ལ་ཕབ་པ་དེས། །སྟོན་པ་ཉན་ཐོས་འཁོར་བཅས་ཉིན་གཅིག་ལ། །གདུགས་ཚོད་འདྲེན་ཕྱིར་ཡབ་ཀྱིས་སྤྱན་དྲངས་ཚེ། །བུ་མོས་ཞལ་མཐོང་རེ་བའི་དད་ཤུགས་ཀྱིས། །སངས་རྒྱས་དངོས་མཐོང་གཏམ་ཙམ་རྣ་བར་འཇགས། །དེ་བཞིན་ཁྱིམ་འདིར་སྲས་མོ་རྡོ་རྗེ་མའི། །ཚུལ་མཚུངས་མིག་ལོང་བུ་མོ་ཉམ་ཆུང་ཞིག །ཕྱག་དབང་ཞུ་བའི་གོ་སྐབས་ཡོལ་ཉེ་བ། །མངོན་སུམ་མཁྱེན་པའི་མཛད་སྒོ་ཅི་ཡང་བསྟན། །སུས་ཀྱང་མ་བསྐུལ་བུ་མོའི་གམ་དུ་བྱོན། །གནས་བབ་མ་ཞུས་གསུང་གིས་དབུགས་དབྱུང་མཛད། །གནང་བར་མ་གསོལ་འཐོར་འབྲུ་གཙུག་ཏུ་བཀོད། །འདི་ཕྱིར་དགེ་བའི་ཕྱག་དབང་བཀའ་དྲིན་སྩལ། །གང་འདི་རང་གིས་དངོས་སུ་མཐོང་མ་གཏོགས། །བརྒྱུད་དེ་སྨྲས་པས་སུ་ཞིག་ཡིད་རྟོན་བྱེད།། འཕགས་ཆེན་མཛད་སྤྱོད་ཕྲ་མོ་འདི་ཙམ་ཡང་། །མངོན་སུམ་མཇལ་བ་བདག་ཅག་སྐལ་བ་སྦོམ། །ཨེ་མ་ཚུལ་འདིས་རྨོངས་པའི་བྲན་གྱུར་ཆུ་བུར་མིག་ཅན་བདག་འདྲ་ལ། །དད་པའི་འོ་མཚོ་སྐད་ཅིག་དེ་རུ་མཁའ་ལ་མི་འཕྱུར་རང་དབང་ཅི། །རྨ་བྱས་བཏེགས་པའི་རིན་ཆེན་ཁྲིར་བཞུགས་བསམ་བཞིན་མི་ཡི་གར་ཟློས་པ། །ཆོས་གྱི་རྒྱལ་མཚན་སྟོབས་བཅུ་མངའ་བས་ཚེ་རབས་ཕྲེང་བར་རྗེས་འཛིན་མཛོད། །སྙིང་དབུས་འདབ་བརྒྱད་ཟེའི་འབྲུར་ཁྱོད་ཀྱི་སྐུ། །ནམ་ཡང་འབྲལ་མེད་སྒོམ་པའི་དལ་འབྱོར་རྟེན། །མགོན་ཁྱོད་དབུས་བཞུགས་སློབ་ཚོགས་སྣང་བརྙན་གྱི། །རི་མོ་རིན་ཐང་མེད་པའི་དད་རྟེན་བཞག །ཞལ་མཐོང་ཙམ་གྱིས་རིས་མེད་འགྲོ་ཀུན་ཀྱང་། །འདྲེན་པ་ཁྱོད་ཀྱིས་བརྩེ་བས་ཉེར་དགོངས་ཏེ། །ཐེག་ཆེན་རིགས་ཀྱི་ནུས་པ་མྱུར་སད་ཅིང་། །གཏན་བདེའི་ས་ལ་རྐང་བ་བཀོད་པར་སྨིན།། ཞེས་བྱ་བ་ནི་ཤཱཀྱའི་བཙུན་གཟུགས་འཇིགས་མེད་རིགས་པའི་བློ་གྲོས་རང་གི་ལྟེ་མཚལ་ཕོ་བའི་གཞི་ཁྱིམ་དུ་སྤྱན་དྲངས་པའི་ཚུལ་གྱི་ངོ་མཚར་བའི་གཏམ་སྟེ་བརྒྱད་པའོ། །
འདིར་སྨྲས་པ། བསོད་ནམས་དགེ་བའི་ཞིང་མཆོག་ཟླ་མེད་པར། །སྡེབ་ལེགས་རྣར་སྙན་ཚིག་གིས་རབ་བསྔགས་པས། །སྐྱེ་བའི་ཕྲེང་བར་ལེགས་བཤད་སྨྲ་བ་ལ། །མཁས་གྲུབ་སྨྲ་བའི་མགོན་དང་མཚུངས་པར་སྨོན། །ཚངས་སྲས་སྒེག་མོའི་བཻ་ཌཱུའི་རྒྱུད་མངས་ལས། །དྲངས་པའི་བསྟོད་ཚིག་རབ་སྙན་འདི་སྤྲོས་པས། །གསུང་དབྱངས་ཡན་ལག་དྲུག་ཅུའི་རྩལ་རྫོགས་པའི། །དྲི་མེད་ཡོན་ཏན་མཆོག་ལ་དབང་བར་སྨོན། །དྲི་ཟའི་མགུར་གྱི་ལྡིང་ཁང་བ་གམ་ལས། །སྙན་ངག་འགྱུར་ཁུག་ལྡན་པའི་གླུ་བླངས་པས། །ས་གསུམ་སྐྱེ་དགུ་ཡོད་དོ་ཅོག་གི་མགྲིན། །དཔལ་ལྡན་ཚངས་པའི་དབྱངས་ཀྱིས་བརྒྱན་པར་སྨོན།། 〔གསུང་གའང་ཤིས་པ་བརྗོད་པའི་རྒྱན〕ཞེས་པཎ་ཆེན་ཐམས་ཅད་མཁྱེན་ཅིང་གཟིགས་པ་ཆེན་པོ་མདོ་སྨད་འཁྲུངས་གཞིས་ཕྱོགས་སུ་ཕེབས་པའི་ལེགས་མཛད་ཆ་ཤས་ཙམ་གྱི་ངོ་མཚར་བའི་གཏམ་གྱི་རྟོགས་པ་བརྗོད་པ་དངུལ་གྱི་མེ་ཏོག་ཅེས་བྱ་བ་འདི་ནི། པཎ་ཆེན་གོང་མ་བློ་བཟང་ཐུབ་བསྟན་ཆོས་ཀྱི་ཉི་མ་དཔལ་བཟང་པོ་རེབ་གོང་དུ་ཕེབས་དུས། འཇམ་དཔལ་དབྱངས་དངོས་ཡོངས་འཛིན་པཎྚི་ཏ་རྗེས་སུ་ངྷཱིདཿའི་མཚན་ཅན་གྱིས་མཛད་པའི་རྟོགས་བརྗོད་གསེར་གྱི་མེ་ཏོག་མཚན་དང་ཆ་མཚུངས་པའི་དངུལ་གྱི་མེ་ཏོག་གི་རྟོགས་བརྗོད་འདི་འདྲ་བ་ཞིག་གཞན་གྱིས་སྐུལ་བ་ལ་མ་ལྟོས་པར་རྩོམ་འདུན་གི་ཀུན་སློང་སྐྱེས་པ་ན། ལུང་རྟོགས་བསྟན་པའི་གཏེར་ཆེན་གཡེར་གཤོང་སྤྲུལ་པའི་སྐུ་དང་། རང་དབོན་གསེར་རིའི་མ་ཎིའི་སྐུ་སྐྱེ། དན་ཏིག་པ་འཇིགས་མེད་དོན་གྲུབ་རྣམ་གསུམ་གྱིས་སྣེ་ཚར་རིང་བའི་ལྷ་གོས་ཀྱི་སྐྱེས་དང་བཅས་འཕྲལ་དུ་རྩོམ་དགོས་པའི་རྟིང་སྐུལ་མཛད་པ་དང་བསྟུན། སྙན་ངག་མཁན་དབྱངས་ལྡན་རིག་པའི་འདོད་འཇོ་ཞེས་འབོད་པའི་སྤྲུལ་མིང་པས་མགོ་ཟླའི་ཡར་ཚེས་ལ་གར་འདུག་ལྔ་རིག་དྲི་བསུང་འཐུལ་བའི་ལྡིང་ཁང་ནས་བྲིས་པའི་དགེ་བས་རབ་འབྱངས་རྒྱལ་བའི་གསུང་གི་དབང་ཕྱུག་མྱུར་དུ་གྲུབ་གྱུར་ཅིག །
སྭ་སྟི། ཁ་བའི་རྡུལ་བརྩེགས་སྤུངས་པའི་ས་འཛིན་གྱིས། །ཁོར་ཡུག་ཁྱུད་མོར་བསྐོར་བའི་ཞིང་ཁམས་སུ། །དཔལ་སྟུག་རིག་གཞུང་པད་ཚལ་རྒྱས་མཛད་པའི། །བདུད་རྩིའི་ཆབ་འདིས་རེ་བ་སྐོང་བར་སྨོན། ། ། །


text:
Thursday, December 8, 2011
སོས་དལ་བྱས་ནས་ནང་དུ་བསྡད་པའི་ཉིན་མོ།
ཞོགས་པ་ཆུ་ཚོད་དྲུག་པའི་སྐབས་སུ་རྨི་ལམ་ཞིག་གི་རྐྱེན་པས་གཉིད་དཀྲོགས་བྱུང་བས་ཡར་ལངས་ནས་ཁྲུས་ཁང་ནང་དུ་སོང་བས་ནམ་ལང་མི་འདུག ཚུར་ཉལ་སར་ཡོང་ནས་ཁ་འདོན་རྣམས་ཚར་བར་བྱས་ཤིང་། འོག་ཁང་ཐབ་ཚང་ནང་དུ་སོང་ནས་ཞོགས་ཟས་ལ་རོལ་བཞིན་པའི་སྐབས་སུ་གློ་ཁུག་ནང་ནས་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་རྒྱ་གར་ཀོ་ལི་སྒར་གཞིས་ཆགས་ནས་ངོས་ཀྱི་གྲོགས་པོ་བསྟན་འཛིན་རིན་ཆེན་ཁོང་རེད་འདུག ཁོང་ནས་གསུངས་ན་གཞིས་ཆགས་ཀྱི་ཚོགས་ཁང་ཕྱེད་ཀ་ཙམ་ཚར་ནས་དེང་སང་སྒེའུ་ཁུང་རྒྱག་བཞིན་པའི་སྒང་ཡིན་གསུངས་བྱུང་། དེ་ནས་ཐོག་ཁར་ཡོང་ནས་ཡུན་རིང་འཛུལ་ཞུགས་མ་ཐུབ་པའི་ཁ་བརྡའི་དྲ་རྒྱ་ནང་དུ་སོང་བས་གནས་ཚུལ་གསར་པ་ཞིག་ལ་ཀར་ལུ་རིན་པོ་ཆེའི་སྐོར་རེད་འདུག དེ་ནི་ཉིན་ཁ་ཤས་སྔོན་ནས་གདོང་དེབ་ཀྱི་ནང་དུ་མཐོང་རྒྱུ་ཡོད་པའི་དབྱིན་ཇིའི་སྐད་ཐོག་ནས་ཁོ་རང་ཆུང་ཆུང་སྐབས་སུ་ཕ་གྲོངས་ནས་བཟུང་དཀའ་ངལ་འཕྲད་སྟངས་དང་མ་ཟད་ཁོ་རང་ལ་དམིགས་བསལ་གྲྭ་ཆུང་སྐབས་སུ་མཚན་མཐུན་ཆགས་སྤྱོད་བཙན་གཡེམ་བྱས་པའི་དཀའ་ངལ་ལ་བརྟེན་ནས་ད་ལྟ་དགོན་པའི་གྲྭ་པ་བླ་མ་རྣམས་ལ་ཡིད་ཆེས་མེད་ཅེས་སྡུག་སྐད་དང་བཅས་གསུངས་འདུག་པ་དེར་དྲ་གྲོགས་རྣམས་ཁ་ཤས་ཀྱིས་བསྟོད་པའི་མཐེ་བོང་བསྒྲེངས་བ་དང་། ཁ་ཤས་ཀྱིས་སྨ་འབེབས་ཀྱི་མཆིལ་ཞགས་འཕེན་བཞིན་འདུག ངོས་ནས་ཀྱང་དེ་ཡི་སྐོར་ལ་བསམ་ཚུལ་ཐུང་ཙམ་ཞིག་བཀོད་ནས་ངལ་གསོ་བྱས་ནས་བསྡད་པ་ཡིན། དགོང་མོར་སུ་སིན་ནས་ཁ་སང་ཀོ་རི་ཡའི་ཚོང་ཁང་ནང་ནས་ཉོས་པའི་མོག་མོག་དེ་བཙོས་བྱུང་བས་རྒྱག་ཚད་ཟོས་ནས་ཡོའི་ཊུབ་ནང་གི་གཞས་པ་སྐད་གྲགས་ཅན་ཤེར་བསྟན་དང་ཚེ་དབང་ལྷ་མོ་སོགས་ནས་མཉམ་གཞས་གཏང་བའི་༼མཐུན་སྒྲིལ་གྱི་རང་སྒྲ་༽ཞེས་པ་དེ་ལ་བལྟས་པས་རང་ཡུལ་ཁ་བྲལ་ནས་མི་ལོ་བཅུ་བཞི་ཏག་ཏག་འགྲོ་བའི་ས་མཐའི་ཁེར་རྐྱང་ང་དང་ང་འདྲ་བའི་བོད་རིགས་རྣམས་ལ་ཤ་ཚ་ནས་སེམས་ནང་སྐྱོ་སྣང་ཞིག་དང་། བསྟན་དགྲ་རྒྱ་མིའི་སྡུག་རྩུབ་དང་དྲག་གནོན་ཇི་ལྟར་བྱས་ཀྱང་སེམས་ལ་འགྱུར་བ་མེད་པ་མདོ་སྟོད་སྨད་ཀྱི་གཞིས་ལུས་རྒྱལ་གཅེས་དཔའ་བོ་དེ་རྣམས་ཀྱི་སྙིང་སྟོབས་དེ་ལ་བསམ་ནས་སེམས་ལ་སྤོབས་པ་ཞིག་བཅས་ཡོང་གི་འདུག གཞས་དེ་ཉན་རྗེས་མར་སར་གན་སྐྱལ་དུ་ཉལ་ནས་བཙན་བྱོལ་བོད་མིའི་ནང་གི་གཞས་དང་གཞིས་ལུས་བོད་རིགས་སྤུན་ཟླ་རྣམས་ཀྱི་གཞས་ཀྱི་སྐོར་ལ་འདིང་ཞིག་རྒྱབ་པ་ཡིན། ལར་ནི་བཙན་བྱོལ་བོད་ནང་གི་གཞས་པ་རྣམས་ཀྱིས་གཞས་ཚིགས་སུ་ད་ལྟ་རང་བོད་རང་བཙན་དགོས། རྒྱ་དམར་བོད་ནས་ཕར་རྒྱུགས་ཤིག ཧོས་ཅིང་ཐོ་ཁ་སྐྱག་པས་ཆོད་སོགས་གང་ཟེར་ནའང་བཙོན་ཁང་ལ་འགྲོ་རྒྱུ་ཕར་ཞོག ཐ་ན་སྐད་ཆ་ཙམ་ཡང་འདྲི་མཁན་མེད་ཀྱང་། གཞས་ཚིགས་སུ། ཁྱེད་རང་དྲན་ནས་ང་ཤི་གྲབས་བྱས་སོང་། ཞེས་པ་ལྟར་དུ་རེད། བོད་ནང་ལ་ཡོད་པའི་གཞས་པ་རྣམས་ལ་གཞས་ཚིག་དུམ་རེ་ལ་མི་ཚེའི་སྲོག་དབུགས་དང་བརྗེ་དགོས་པའི་དུས་སྐབས་སུ། གཞས་ཚིགས་སུ། ངེད་གཞིས་ལུས་བོད་རིགས་སྤུན་ཟླ་རྣམས་ཀྱིས་ཁྱེད་གདོང་མཆིལ་མས་རླན་ནས་སྒུག་ཡོད་ཅེས་པ་ལྟར་དུ་རེད། གཞས་ཚིག་དེ་གཉིས་ཀྱི་ལྕི་ཡང་ལ་བསམ་བློ་གཏང་བཞིན་བསྡད་ཡོད་པའི་སྐབས་སུ་ཁ་པར་གྱི་ཏིར་སྒྲ་ཞིག་ཡོད་པ་དེ་ནི་ཉི་ཡོག་ལ་ཡོད་པའི་ངོས་ཀྱི་གྲོགས་པོ་དགེ་ལུགས་པའི་བླ་མ་འཕགས་སྐྱབས་རིན་པོ་ཆེ་རེད་ཁོང་ནས་ནམ་རྒྱུན་ང་གཉིས་ཚར་དུས་མེད་པའི་འཆར་ཅན་གྱི་མཚར་གཏམ་དེ་རེད། དེ་ནས་ངོས་ཀྱི་ཆོས་གྲོགས་པདྨ་ལགས་དང་མཉམ་དུ་གནམ་སྐར་སྒེའུ་ཁུང་ནས་སྐད་ཆ་མང་པོ་ཞིག་ལབ་གླེང་བྱས་ཞིང་ཉལ་སར་སོང་ནས་འཛམ་གླིང་གི་སྒེའུ་ཁུང་ནང་ནས་རྒྱངས་ལྟ་ཁྱུག་ཙམ་བྱས་ནས་གཉིད་དུ་ཡུར།
Subscribe to: Post Comments (Atom)


text:
སིམ་ལ་བོད་མིའི་གཏན་སློབ་ཏུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས།
- Details
- དཔར་འགྲེམས་ཟླ་ཚེས།: Tuesday, 28 October 2014 10:40
ཕྱི་ལོ་ ༢༠༡༤ ཟླ་ ༡༠ ཚེས་ ༢༦ ཉིན་ལྷ་སྤྱི་ཚོགས་ཞབས་ཞུ་ཚོགས་པའི་ཆུ་གཙང་མའི་ལས་འཆར་ཐེངས་ ༡༥ པ་ལག་བསྟར་གྱིས། རྒྱ་གར་བྱང་ཕྱོགས་ཀྱི་ཧི་མ་ཅལ་མངའ་སྡེའི་རྒྱལ་ས་སིམ་ལར་ཡོད་པའི་ >ཏུ་ཆུ་ཚགས་འཕྲུལ་ཆས་ཤིག་གསར་འཛུགས་བྱས།
སིམ་ལ་བོད་མིའི་གཏན་སློབ་ཏུ་དམིགས་བསལ་དབྱར་ཁ་ཆར་དུས་སྐབས་ཆུ་ཡོངས་སུ་འདམ་རྙོག་ཆགས་ནས་འཐུང་ཆུར་དཀར་ངལ་ཆེན་པོ་འཕྲད་བཞིན་ཡོད་པས་མ་ཚད། ཆུ་གཙང་མ་མེད་པའི་རྐྱེན་གྱིས་སྐབས་དེར་སློབ་ཕྲུག་མང་པོ་ཞིག་གྲོད་ཁོག་བཤལ་བ་དང་། གཞན་ཡང་འཕྲོད་བསྟེན་བདེ་ཐང་ལ་དཀའ་ངལ་ཆེན་པོ་འཕྲད་བཞིན་པ་ཞིག་རེད་འདུག
ཆུ་ཚགས་འཕྲུལ་ཆས་འདིས་ཆུ་ཚོད་རེར་ཆུ་ལི་ཊར་ ༡༠༠ ཙམ་གཙང་བཟོ་ཐུབ་ཀྱི་ཡོད་པ་དང་། དེ་དང་ལྷན་དུ་ཆུ་ལི་ཊར་ ༥༠༠ ཙམ་ཤོང་ཚད་ལྡན་པའི་ངར་ལྕགས་ལས་གྲུབ་པའི་ཆུ་སྣོད་བཅས་ཡོད་པ་རེད།
ཐེངས་འདིར་ལྷ་སྤྱི་ཚོགས་ཞབས་ཞུ་ཚོགས་པས་ཆུ་ཚགས་འཕྲུལ་ཆས་ཤིག་གསར་འཛུགས་བྱས་པ་བརྒྱུད། སློབ་གྲྭ་དེའི་ནང་ཡོད་པའི་ཁྱོན་སློབ་ཕྲུག་གྲངས་ ༤༢༨ དང་དགེ་ལས་ ༥༢ བཅས་ཁྱོན་མི་གྲངས་ ༤༨༠ ཙམ་གྱི་འཐུང་ཆུའི་དཀའ་ངལ་ཡོངས་སུ་སེལ་ཐུབ་ཀྱི་ཡོད་པ་རེད།
སྐབས་དེར་ལས་བྱེད་རྙིང་ཤོས་དང་དྲུང་ཚབ་བོད་དགེ་ཕུན་ཚོགས་ཚེ་རིང་ལགས་ཀྱིས། རྒྱུན་ལྡན་ཆུ་འབེལ་པོ་ཡོད་ཀྱང་དབྱར་ཁའི་ཆར་དུས་སྐབས་འཐུང་ཆུ་འདམ་རྙོག་ཆགས་ནས་སློབ་ཕྲུག་མང་པོ་ཞིག་གྲོད་ཁོག་བཤལ་བ་སོགས་ཀྱི་དཀའ་ངལ་ཆེན་པོ་འཕྲད་བཞིན་ཡོད་སྟབས། ཐེངས་འདིར་ལྷ་སྤྱི་ཚོགས་ཞབས་ཞུ་ཚོགས་པས་ཆུ་ཚགས་འཕྲུལ་ཆས་འདི་འདྲ་ཞིག་གསར་འཛུགས་གནང་བར་ཕན་ཐོགས་ཆེན་པོ་ཆགས་ཀྱི་རེད། ཐུགས་རྗེ་ཆེ་ཞུ་རྒྱུ་ཡིན་ཞེས་དང་། ཆོས་དགེ་དགེ་བཤེས་བསྟན་འཛིན་ཐུབ་བསྟན་ལགས་ཀྱིས། འཐུང་ཆུ་ནི་མིའི་གྲོད་ཁོག་ནང་གཏོང་དགོས་པ་ཞིག་ཡིན་དུས་ཆུ་གཙང་བཟོའི་རོགས་རམ་འདི་ནི་ཁ་ཡོད་ལག་ཡོད་ཀྱི་སྤྱི་ཚོགས་ལ་ཕན་ཐོགས་ཡོད་པ་ཞིག་རེད་ཅེས་ཡང་ཡང་གསུངས།
ཐེངས་འདིའི་ལས་འཆར་དེ་བཞིན་དབུས་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱིས་སྐུལ་མ་ལྟར་ལྷ་སྤྱི་ཚོགས་ཞབས་ཚུ་ཚོགས་པས་གསར་འཛུགས་བྱས་པ་ཞིག་ཡིན་པ་དང་། གོ་སྐབས་འདི་དང་བསྟུན་ཆུ་ཚགས་འཕྲུལ་ཆས་འདིའི་འགྲོ་གྲོན་ཞལ་འདེབས་གནང་མཁན་ཨ་རིའི་བོད་ཀྱི་ཐེབས་རྩར་ཐུགས་རྗེ་ཆེ་ཞེས་ཞུ་རྒྱུ་ཡིན།
སིམ་ལ་བོད་མིའི་གཏན་སློབ་ (Central School For Tibetans Shimla) འདི་བཞིན་རྒྱ་གར་བྱུང་ཕྱོགས་ཧི་མ་ཅལ་མངའ་སྡེའི་རྒྱལ་ས་སིམ་ལའི་ཤར་ཕྱོགས་ས་གནས་ཆོ་ཊ་སིམ་ལ་ཞེས་རྒྱ་མཚོ་ནས་མཐོ་ཚད་ཕིཊ་ ༧༢༣༨ ཀྱི་སྟེང་དུ་ཆགས་ཡོད།
ད་ལྟའི་ཆར་སློབ་གྲྭའི་འདི་ནང་དགེ་ལས་གྲངས་ ༥༢ དང་ཁྱོན་སློབ་ཕྲུག་གྲངས་ ༤༢༨ ཙམ་ཡོད་པའི་ནང་བོད་ཕྲུག་ ༢༤༦ དང་ཧི་མ་ལའི་རི་རྒྱུད་ཀྱི་ཕྲུ་གུ་གྲངས་ ༨༢ ཙམ། གཞན་ཡང་ས་གནས་རྒྱ་གར་ཡུལ་མིའི་ཕྲུ་གུ་བཅུ་གྲངས་ཤིག་ཀྱང་སློབ་གྲྭ་འདིའི་ནང་སློབ་སྦྱོང་བྱེད་མུས་རེད་འདུག
ཐོག་མར་སློབ་གྲྭ་འདི་ཕྱི་ལོ་ ༡༩༦༢ ལོར་བོད་རིགས་སློབ་སྤྱི་སྐུ་ངོ་བཀྲས་མཐོང་བསོད་ནམས་སྟོབས་འབྱོར་ལགས་ཀྱི་དབུ་བཞུགས་འོག་སློབ་ཕྲུག་ངོ་གྲངས་ ༡༦༠ ཅན་ཡོད་པ་ཞིག་གིས་སྒོ་ནས་སློབ་གྲྭ་འདི་བཞིན་དངོས་སུ་འགོ་འཛུགས་གནང་བ་དང་། དེའི་སྐབས་སྐྱབས་བཅོལ་བོད་མིའི་སློབ་གྲྭ་ཞེས་འབོད་ཀྱི་ཡོད་འདུག
སློབ་གྲྭ་ཐོག་མར་དབུ་འཛུགས་གནང་བ་ནས་ད་བར་ཁྱོན་སློབ་ཕྲུག་ངོ་གྲངས་ ༦༨༠༦ གྱི་སློབ་གཉེར་གནང་ཡོད་འདུག་པ་དང་། ཐོག་མར་འཛིན་རིམ་ ༨ པ་བར་དང་། དེ་ནས་ཕྱི་ལོ་ ༡༩༧༣ ནས་འཛིན་རིམ་ ༡༡ བར་བཟོས་ཡོད་འདུག
ཆུ་ཚགས་འཕྲུལ་ཆས་གསར་འཛུགས་རྗེས། དགེ་ལས་ཁག་ཅིག་དང་འཛིན་རིམ་ ༩ པ་ཡན་གྱི་སློབ་ཕྲུག་གྲངས་ ༡༥༠ ཙམ་ལ་ལྷའི་ལས་བྱེད་དྲི་མེད་ཚེ་རིང་ལགས་ཀྱིས་གཉན་ནད་རེག་དུག་གི་ན་ཚའི་རྒྱུད་རིམ་དང་། ཉེན་ཁ། སྔོན་འགོག་བྱེད་ཕྱོགས། དེ་བཞིན་ཉལ་ཐག་དང་བཟི་སྨན་གྱི་ཉེན་ཚབ་བཅས་ཀྱི་སྐོར་འགྲེལ་བརྗོད་དང་། ལས་བྱེད་སངས་རྒྱས་ཀྱིས་ལྷ་སྤྱི་ཚོགས་ཞབས་ཞུ་ཚོགས་པའི་ལོ་རྒྱུས་དང་། ལས་དོན་བྱེད་ཕྱོགས་བཅས་ངོ་སྤྲོད་བྱས།